text:
各團友,我地搵日天未光去影日岀,影完飲早茶後散隊
1) 呢次唔係一次 hiking 活動,希望唔好有提議要走山路既路線.
2) 應該會有好多器材要帶,例如腳架,菲林機,測光錶等等
3) 希望係有車到同有位泊車﹝無理由要三點起身搭巴士掛﹞
4) 以郊野背景為主
地點:大帽山 Link Link2
日期:一月一日
時間:早上三時
日出時間:07:00
集合地點:荃錦公路頭:馬閃排路 Google Map Link
團長後記:
係2009年1日1日零晨12時半, 小弟便出門口去接 Jacky, Michael, Ruby, 及過路人, 兜兜轉轉於2:30am 到達集合地點 “馬閃排路”, 雖然早咗, 但原來 Boris, Eva, askaseed 同佢既朋友比我哋仲早.
當其他人未到齊前, 我哋一干人等便下車吹水, 各人都非常之興奮, 由其係 Eva, 當韋信, Fuji, lhk, Alex 同佢既愛人到達時, 大家既情緒巳非常之高漲.
由 於怕大帽山上冇車位, 所以韋信同 Boris 佢哋便先上山, 而小弟同Jacky, Michael, Ruby, 及過路人, 便繼續等侯初哥, Wharf, 及 妄煮等人. 初哥 &佢既好朋友同Wharf真係3:00am趕到黎, 手車非常之快, 而 Eric, Calvin等人亦於 3:20am左右到達集合地點, 我地一行人四架車便好似頭文字 D 咁以極速飄移上大帽山同先頭部隊會合, 可惜我唔係揸 GTR!
當經過漆黑一片, 伸手不見五指既小路後, 我哋四架烈火戰龜終於都到達大帽山上既停車場, 好在仲有位泊車, 如果冇位泊車, 我肯定妄煮及阿6等三人會立刻被我一腳伸佢三個落石崗機場.
我 哋一行山揸住電筒怱怱走去影星星既大本營同其他隊友會合, 雖然由於四週黑 mum mum, 但小弟巳聽到一陣陣既笑聲同叫喊聲, 點解有叫喊聲? 因為係大帽山上除咗凍之外, 真係好大風. 小弟去到大本營時, 巳見 askaseed 同佢既小天使, 兩個坐得非常之親密咁保持體温.
巳 Eva 見人齊亦立刻生火準備 coffee 同 re-heat d 食物比大隊, 開頭佢係櫈底撻唔着個 gas 爐, 唔通冇 gas? 好在唔係, 原來只不過係太大風, 好在小弟帶咗張 matt 黎, 用來擋一擋 d 風, 咁就幫 Eva撻着咗個 gas 爐, 之後偉大既工作就由 Eva 繼續包辦.
此 時巳見各人都巳經 set 好腳架影緊星, 而由於四週黑 mum mum又大風, 小弟新買返黎既腳架都未拆盒, 於是我就獨自一人行返去架車到安裝腳架, 順便幫韋信攞返條頸巾及外衣, 等佢可以變身做方中信, 但小弟係離開大隊呢十幾廿分鐘竟然引起一段可歌可泣並體會人間有情既小插曲.
事 原小弟獨自一人行返去停車場時, 發現隻左手黏立立, 點解呢? 一去到有燈既地方一睇, 原來隻手比膠袋既膠柄界損咗, 流到幾隻手指都係蚊飯, 小弟一d 都唔覺痛, 所以走去車尾攞 d 纸巾沬沬佢便算數, 之後便安裝腳架, 再去韋信架車攞條頸巾及外衣, 但正想反去大本營時, 見到有個友仔想泊架車係小弟架車傍邊, 但耐何佢手棍波又幾屎吓, 所以便比些指示佢引導佢點樣泊好架車, 之後小弟便再行去山上唯一一個廁所洗乾淨手上既蚊飯同埋開個細, 由於該流動廁所位於一個較黑既位置, 內裡又冇燈, 所以小弟便攞出露營用既 LED 小營燈, 一開, 廁所內乜嘢牛鬼蛇神鎖羅盆富王通通都被嚇走!
正當小弟打個尿震同拉好褲鏈後, 突然聽到韋信把聲, 小弟自不然回應: [有人係到!], 差點把韋信嚇個半死, 原來大隊見小弟久久未回大本營, 怕唔知小弟係咪跌咗落山, 所以韋信同幾位隊友如初哥等返去停車場揾我, 要咁多隊友擔心小弟, 真係唔好意思.
當初哥既車厘子小姐幫我隻手揸些少 lip bom 止住流蚊飯後, 我地便返去大本營, 眾隊友見到我亦安心, 雖然小弟隻左手只係有少少皮外傷, 但 Eva 亦好緊張咁左摷右摷想揾膠布比我, 佢既母性亦係此時不自覺咁流露咗出黎, 最終 lhk 走去揾係車內避風既妄煮等人班到膠布比我, 佢仲幫我貼埋膠布, 眾隊友對小弟既關心, 令小弟十分感動, 你哋所做既一切, 我都記得架.
飲 過由 Eva 泡製既熱咖啡後, 小弟正式開始影相! 但此時巳5點. 由於小弟絕對係 Canon 單反新手再加上成兩三年冇玩影相, 所以一開始時左問又問, 好在 Alexchrome, Boris 等人好有耐心咁教小弟如何入手, 以致小弟終於拍攝到人生中第一幅天文照片, 多謝你地呀!
整 個過程中, 小弟只可忙裡偷閑煲煙, 都冇時間去嘆 Michael 帶來既 cigar, 真係唔好意思呀! 而影相中途, Eva 又準備好雞翼, 大紅腸, 及香噴噴既荷葉臘味糯米飯比我地食, 真係好好味同好正架, 食完個由佢親手做既荷葉臘味糯米飯後, 身心都暖晒.
影 星照時一路都好大風, 真係吹到人又郁頭又甩, 所以初哥, 阿6, 及妄煮等人都返咗架車內避吓風頭, 而小弟, Alex, 韋信, Wharf, Boris, Michael, Ruby, Askaseed, Jacky, 過路人, Eva, lhk, 及 Fuji 等繼續留係大本營影相, 吹水, 同食嘢, d 風真係好大, 呢次北風大人真係還咗小弟既心願, 個天大多數時間都睇到星, 但韋信既內心就唔係太好過, 佢既嘆有星不過無女, 嘥料!
影 咗一輪相後, 突然聽到 Eva 大叫! 原來天漸漸光起來, 當時只係早上6點10分, 大陽還未升起來, 但我地見到背後既天空漸漸有漆黑變為深藍, 心知不妙, 原來大家身處既方向係唔會影到日出既, 但在影星中途, 有其中一位隊友同我講過某個方向係向東, 結果個天既顏色話比我知唔係, 正確既方向係我上次同韋信探路時, 我話要再由停車場繼續沿禁車行既小路, 向山頂天文臺嗰邊行先啱, 不過, 我想係呢到講, 同我講邊個方向係向東既隊友唔係領隊韋信, 而係令有其人.
當聽到由始至終全場最興奮最high, 又提供美食比各隊友既 Eva 話: [我唔理你哋! 如果冇日出相, 你哋個個唔會好過!]
為 咗唔想Eva失望, 小弟立刻收擋走鬼咁走, 連同 Boris, 過路人, Jacky, lhk, 及兇大家既 Eva, 直向看到日出既東面奔走上山, 我哋一行六人, 以時速約6km, 係廿多分鐘內, 走咗2 km 幾, 去到一個可以影到日出既地方, 迎接 2009年1月1日既晨光第一線, 而係太陽未升起前既10分鐘, 我地6個人都好興奮同開心, 大家係到影吓合照, 而 Boris 又好有耐性咁教小弟點樣影日出, 當見到太陽終於從東面升起來時, 個個都好開心, 個太陽升得好快, 短短幾分鐘, 巳見到成隻咸蛋王升咗上來, 我哋係照完一輪相後, 亦回程走返去停車場跟大隊會合, 到達停車場各隊友亦巳收拾好行裝, 跟住分別開車去川龍既端記飲早茶.
由於初哥要車佢既好朋友返屋企, 同妄煮揾唔到車位泊車, 所以連帶阿6等5人都冇同大隊一齊飲茶, 係到想同妄煮講聲唔好意思, 因小弟本身都係第一次入川龍, 所以未能為你揾到車位泊車, 真係唔好意思.
我地15人係端記羅通掃北一番點心後, 眼見眾人巳疲態盡露, 於是便提出尋日既日出行動正式完結, 各人分別都坐順車回家.
在 此我要多謝韋信為是次觀星日出團既顧問, 多謝Eva 同 Boris 為大家準備既飲品同食物, 其實 Michael 同 Ruby 亦有帶水, 茶葉, Cigar 等物資來, 所以亦多謝你吔兩位既一番心意, 多謝 Jacky 你幫我買咗5L 水及係睇日出時幫我哋影相, 多謝眾人對小弟既關心, 多謝韋信, Boris, Wharf, 及妄煮義務接載各隊友, 最後亦要多謝所有隊友參加今次既元旦觀星日出團!
Report Pencil!


c: text/html

text:
2013年10月31日星期四
我們的哈佬喂
其實我真係好鐘意自己住0既地方0架
呢度, 雖然係偏遠小小
但係, 環境舒服, 空氣清新
而最重要呢, 就係我好鐘意呢度獨有0既文化, 中西薈萃
每逢節日, 都總會大鑼大鼓,
唔理係本地0既小朋友定係鬼佬小朋友
都會齊齊出黎大玩特玩, 一齊慶賀
好似今日咁呀
唔..... 我諗, 香港地, 真係唔多小朋友可以有咁樣0既萬聖節....
好慶幸, 我對仔係住0既呢度
可以有咁0既機會, 體驗呢個咁繽紛0既節日
說實的, 我好希望, 我地可以繼續住0係呢個地方
哈, 希望爸爸睇到, 可以考慮繼續留低喇!!!!
好, 去相
睇下我地今日點樣大玩特玩啦
HEHEE....
今年決定要早少少出動
5點出發啱啱好
細佬豬今日以BATMAN造型迎戰哈佬喂
HEHEEE..... 件衫仔真係好CUTE 0架, 後面仲有藍色披肩添0架
細佬豬就醒, 立晒袋, 將0的糖袋袋平安
哈, 今日同行0既有MAX一家
兩隻仔0既造型都好醒神
YEAH, 我地出發喇
嘩, 五點之嘛
就鬼咁多人
出發冇耐, 就出師不利啦
唔梗要啦, 攞唔到糖, 周圍欣賞0下人地0的裝飾都夠開心
呢個吊頸中的鬼, 真係嚇左我一嚇呢!!!
佢地0既鬼佬, 真係好重視呢0的古靈精怪0既節日
好有心機, 怖置得好靚
勁多影相位
周街滿滿都係SPIDER
SPIDER 與 GILL 家
呢間屋, 細佬嚇到要閃人
好多小朋友們都打扮得好可愛呢
有吸血彊屍B添呀
影完一輪相, 我地再接再勵, 再去尋糖
終於, 終於掂左喇
哈, 細佬豬, 梗係唔會執輸啦
wow...... 再行行下, 竟然遇上佢
同埋佢.....
周圍都怖置得咁靚, 港女GILL 又點會唔狂影相呢!!!!
玩玩下, 有幾獲野, 唔見左哥哥
我勁勁勁驚青
跟住, 鴻仔同我講, 唔駛咁驚喎, 有糖0既地方, 就實會有朗朗0架喇
又果然係喎, 每次佢失蹤, 我地就會0係有糖0既地方, 搵到阿朗
呵, 玩左唔係好耐
哥哥已經盤滿砵滿, 一袋都係糖, 糖同糖
有糖個人份外份興奮
超 LIKE 佢地個造型囉
呢個都好惹笑
乜事....睇到目定口呆?
原來有個歌唱表演
佢地真係好用心去搞好哈佬喂囉
好嚇人的一隻手遇上好大膽的一位小朋友
CUTE 爆小南瓜
膽小鴻攬住細佬定定驚
呵, 真係超好玩
下年一定要再再再玩過
YEAH
HEHEEE....
我地最近開左個 FACEBOOK 專頁呀
大家可以 CLICK 一 CLICK 呢度
再 LIKE 一 LIKE 0個度.....
同我地做個朋友仔啦!!!!
2013年10月29日星期二
秋天最愛玩picnic
尋日, 屋企隻 mouse 居然無啦啦壞左喎
我於是乘機放左日假, 寫小日blog
休息左一日, 真係巧舒服呢, 成個人都醒神好多
你地知嘛, 你地睇一篇 blog, 需要10分鐘
但係, 我地寫一篇 blog, 往往都花上至少45分鐘0既時間架
間中, 我都會諗, 不如唔好日日寫啦, 真係好費神, 好眼訓哦
講番星期六先
今個星期六, 我地同左青梅竹馬0既老友記聚首一堂
嘩.....真係有說不出的快樂.....
記得, 朗朗, 學學, Kaylie 呢三個小朋友0係1歲至兩歲時
真係一個月都實見到一至兩次
但係, 自從大家上左幼稚園之後, 可謂各有各忙
而家, 幾個月, 有時都未必見到一次
幸好0既, 就係佢地雖然咁耐先見一次
但感覺, 佢地都仲係好好朋友
一齊玩0既時候, 都玩得好開心呢
唔敢諗, 下次聚會係幾時
只係希望呢幾個小朋友, 能夠一齊咁成長
間中出黎聚聚, 已夠開心了
好, 去相
見到佢地能夠一齊聚聚, 真係勁勁勁爆咁開心呢
小朋友真係大得快哦,
仲記得, 佢地第一次聚會時, 才不過一歲,
如今, 已經4歲喇
除左學學, 個個都晒大佬, 大家姐添喇
其實Kaylie 真係好有大家姐風範0架
仲好照顧我地個細佬豬添
呢日, 佢同細佬簡直係有影皆雙
反而, 朗朗哥哥就顧住聚舊, 將細佬忘記得一乾二淨
哈, 學學有個冬菇頭
巧巧巧可愛呢
上次0係淘寶除左買左胡廸衫俾細佬外
仲有呢件batman 衫
今日同細佬出黎picnic, 先知佢真係好食得
由頭帶到尾, 中場休息完, 仲可以再黎過
相反, 呢0的牛高馬大0既哥哥,
食唔到兩三轉, 就趙完鬆了
Kaylie 女仔人家, 卻係惜車之人
同細佬豬鏈車, 鏈到天昏地暗
超開心, 尤如兩姐弟
玩左一陣, 細佬又再餓鬼上身
趕忙再爬番半支粟米
食飽再戰公園
哈, 呢張相先發覺
原來細佬條底底好搶眼
又玩唔夠兩野, 飢餓細佬又再遇上飢荒
見到佢0既口水積嗎????
呢0的係飛擒大咬0既結果
講時講, 細佬0個日, 仲食得多過我同阿朗..... 勁勁
HEHEEE....
我地最近開左個 FACEBOOK 專頁呀
大家可以 CLICK 一 CLICK 呢度
再 LIKE 一 LIKE 0個度.....
同我地做個朋友仔啦!!!!
訂閱: 文章 (Atom)

robotstxt: allowed

filter: keep


text:
《中国青铜器全集6:西周2(竖排版)》选录西周诸侯方国青铜器一百七年余件,包括我国台湾省和国外收藏的青铜器精品.西周早期青铜器,大都因袭商晚斯作风,同时在器类和造型设计上有一些新的增损和改进,在铸造铭文土形成自己的风格,西周中期直至晚期,青铜装饰 艺术由神秘谲奇转向樸宝无华,以简潔明快为时尚,西周时代的诸侯方国青铜器,发现既多,分布亦广,其中不乏形制和纹饰精美的珍贵品,有些青铜器篇刻有长篇铭文,这些诸侯方加与青铜器和王*地品青铜器,从不同的侧面反映了西周青铜艺术的发展水平,由于诸侯方加与周王室关系的差别,或因为时间和空间的推移,诸侯方国青铜器又表现出各自的历史特点和艺术风格.
西周时代诸侯方国青铜器概述图版柉禁 西周早期*方鼎 西周早期匽侯旨鼎 西周早期堇鼎 西周早期兽面纹鼎 西周早期凤乌纹鼎 西周早期圉方鼎 西周早期伯矩鬲 西周早期圉甗 西周早期翄簋 西周早期圉簋 西周早期圉簋 西周早期攸簋 西周早期伯簋 西周早期匽侯盂 西周早期双铃俎 西周早期未爵 西周早期公仲觯 西周早期克盉 西周早期鸭形尊 西周早期蜗身兽纹迭 西周早期蝉纹盘 西周早期蝉纹盘 西周早期人面形饰 西周早期兽面形饰 西周早期康侯丰方鼎 西周早期卫夫人鬲 西周晚期康侯簋 西周早期渣伯退壶 西周早期鱼父己卣(附枓》 西周早期弦纹杯 西周早期邢侯簋 西周早期邢季毚卣 西周中期周鼎西周早期鼎西周中期侯觫鼎西周晚期乳雷纹簋西周早期首能纹簋西周早期伯簋西周中期晋侯昕簋西周中期氏簋西周晚期形纹盂西周中期晋侯盈西周晚期侯盈西周晚期纹盔西周早期横条纹解西周早期晋侯昕壶西周中期裼姑壹西周晚期杨姑方座筒形器西周晚期兔形尊西周中期兔形尊西周中期默面纹卣西周早期龙纹卣西周早期晋侯觫钟西周厉王人形足攀能盒西周晚期笱侯监西周中期笱侯西周中期鲁侯熙鬲西周早期鲁宰驷鬲 西周晚期鲁仲齐甗西周晚期鲁伯大父簋西周晚期鲁伯念盈西周晚期侯母壶西周晚期鲁侯尊西周康王鲁司徒仲齑盘西周晚期鲁司徒仲齐匝 西周晚期邾伯鬲西周晚期百乳能纹方鼎西周早期滕侯方鼎西周早期滕公鬲西周早期滕侯簋西周早期不婴簋西周晚期燮形默面盘纹西周晚期象鼻形足方鼎西周早期齐仲簋 西周早期齐叔姬监西周中期齑侯匝西周晚期纪侯簋西周中期纪侯壹西周晚期仲壶西周中期謦尊西周中期启卣 西周中期小子簋 西周中期应监甗 西周早期敔簋 西周中期鸭形杯 西周中期应侯见工钟 西周中期陈侯簋 西周晚期龙耳篮 西周晚期陈侯壶 西周晚期兽目交连纹簋 西周中期许季姜簋 西周晚期晨肇宁角 西周早期向壶 西周晚期吕壬吊 西周晚期仲再父簋 西周晚期鄂叔篮 西周早期鄂侯弟历季卣 西周早期鄂侯弟季尊 西周早期曾伯文 西周晚期楚公逆钟 西周晚期楚公钟 西周晚期北子鼎 西周早期小臣尊 西周早期小臣卣 西周早期火龙纹罍 西周早期虎形尊 西周中期宜侯矢簋 西周康王公卣 西周中期芮公鼎 西周晚期兽面龙纹大鼎 西周早期旃鼎 西周早期师眉鼎 西周中期麸叔鼎 西周晚期兽面纹方座簋 西周早期蜗身兽纹方座簋 西周早期年碉生簋 西周中期弭叔师隶簋 西周晚期康生豆 西周早期凤纹壶 西周晚期,戈卣 西周早期鈇卣 西周早期鱼纹双耳盘 西周晚期宗仲盘 西周晚期虢文公子段鼎 西周晚期号宣公子白鼎 西周晚期号叔盂 西周晚期号季子白盘 西周宣王号叔旅钟 西周晚期号叔旅钟 西周晚期散伯簋 西周晚期散伯 西周晚期矢王壶 西周早期凤纹方鼎 西周早期甲簋 西周早期鱼形尊 西周晚期凤纹卣 西周早期伯方鼎 西周早期伯错方鼎 西周中期平盖兽面纹鼎 西周早期井姬鼎 西周中期伯簋 西周早期兽面纹方座簋 西周早期牛首饰耳簋 西周早期火龙纹高圈足簋 西周早期镂空足铺 西周中期殓伯蓥 西周中期季尊 西周中期伯各尊 西周早期鸟形尊 西周中期象形尊 西周中期井姬貘形尊 西周中期伯各卣 西周早期季卣 西周中期凤纹筒形卣 西周早期火龙兽面纹罍 西周中期男相人像 西周中期女相人像 西周中期人兽形軏饰 西周中期人头銎铖 西周早期鼎 西周早期鼎 西周早期父丁角 西周早期徒遽废杯 西周早期火龙纹盉 西周早期伯尊 西周早期父乙壶 西周早期古父己卣 西周早期父癸壶 西周早期浬伯卣 西周早期伯卣 西周早期耳形虎含銎铁 西周早期人头銎戟 西周早期镂空蛇纹鞘短剑 西周早期龙纹禁 西周早期图版说明西周诸侯方国青铜器出土地点分布图
万家PDF下载 @ 2016


text:
2008年2月29日星期五
2008年2月23日(六) -- 元朗排球隊春茗
今日終於好番, 個肚無再痛乜濟, 但都疴佐兩次. 下午流沙包同佐班學生出去打war game, 我就係屋企休息下.
夜晚我地出佐屯門虹橋食飯, 因為元朗排球隊搞春茗(不過要夾錢的, 每位$250). D食物真係好普通, 都係果D菜色, 味道一般, 但我真係唔明點解食D咁既野都要$250一位, 仲要係D咁既"up dum"爛鬼cheap酒樓, 超唔值.
最離譜既係, 張單由我簽卡找數先, 張單$4,535, 我照簽$4,535啦, 因為今餐揸fit人又唔係我, 我地埋單之後仲係酒樓度打麻雀, 咁到時大家夾完錢見有幾多零頭剩, 大家覺得呢餐值幾多貼士既, 咪用黎比貼士囉. 於是我無簽貼士啦, 點知果個仆街光頭阿叔侍應兜口兜面問我「無簽貼士喎」, 我X你呀, 老馮一定要比貼士架?! 我唔覺得你呢間仆街cheap雞酒樓D服務值1亳子貼士喎! 慶到我呀! 如果唔係大班朋友係度, 我一定已經反枱發瀾渣問候佢囉!!
除此之外, 呢餐飯我都唔係食得太開心, 大家難得圍埋一齊食飯, 佢地有D仲係好耐無見啦添, 呢D飯聚唔係應該大家一齊傾下偈吹下水咁既咩? 點知無啦啦有人發起開部NDS8個人一齊玩孖寶賽車, 有時仲要玩到野都未得閒食就趕住開新一局, 駛唔駛咁呀? 於是對戰果8個人就聚精會神咁係度打機, 無機打果D就默默係度食, 一係睇電視, 一係睇住打機果D人係度打... 你話呢餐飯食得幾無聊呢? 平時同流沙包兩個人食飯佢攞部機出黎打我都覺得唔高興啦, 大圍食飯比二百幾銀睇住你地係度打機? 我不如係屋企淥公仔面好過啦, 嘥時間, 真無謂!! 如果你地係覺得餐飯悶既要攞部機出黎打下解悶打發下D上菜時間既話, 咁你不如唔好黎食飯仲好啦! 你黎食呢餐飯為咩啫? 為打機or睇人打機?
沒有留言:
訂閱: 發佈留言 (Atom)


text:
響應式網頁設計
響應式網頁設計(英文:Responsive web design,通常縮寫做RWD)係一種網頁設計嘅方法,主要係畀啲使用者喺唔同嘅電子產品度睇得更清楚,以前啲網頁設計師為咗方便啲平板電腦同埋智能電話使用者可以喺畫面度睇得清楚啲,佢哋就會將電腦網頁嘅畫面縮細喺中間,又或者縮咗喺左邊,所以自從平板電腦同埋智能電話面世之後,好多網站都縮細咗,嘥咗畫面嘅空間,響應式網頁設計係網頁設計界嘅革命,佢可以令啲網頁喺唔同嘅裝置自動轉換大細,唔使改尺寸.
用響應式網頁設計嘅佈局排位可以喺唔同嘅環境度睇,因為佢哋用咗液態技術以比例式網格做佢根基,彈性影像處理,佢哋唔再定死咗尺寸而用百份比,字體又可以根據畫面放大縮細,主要因為佢哋用咗最新嘅CSS3層叠樣式表 media 同埋 @media 媒體資詢擴展技術.
液態網格概念用嘅係相對式單位例如百份比來取代以前嘅絶對尺寸單位如pixels 或者points等,彈性影像都係用相對式單位等佢哋縮細時唔使定死咗大過啲裝住佢哋嘅邊距,標籤或者元素 @media 媒體資詢技術使到啲網頁喺唔同嘅裝置度就用唔同嘅CSS層叠樣式表,而最普遍嘅就係瀏覽器寛度.
伺服器端嘅元件(RESS)同埋客戶端嘅元件例如(media queries)媒體資詢擴展可以令到啲網頁喺智能電話度下載得更快,電話發放嘅功能更强大,唔使靠晒啲電話裏面嘅軟件運作.


text:
2007年1月13日
驅魔十架
喺好耐以前,公司有班大隻講,一到lunch就喺度亂咁吹水,老作咸故,仲成日晒啲豔遇(查實係要俾錢先有果種),我當然話之你當佢冇到,一於唔搭咀罷就,之不過我又唔做得isolate佢地,因為咁樣只會俾人覺得冇品嗰個係我.但係喺班正淫君子面前做正人君子,若果冇啲智慧,一定會冇乜好結果.終於,班友仔一致地唔相信,點解我靚仔過佢地咁多,居然都會冇嘢分享?結果,佢地計劃要搵埋我去深圳做雀仔按摩.直覺話俾我知,佢地其實係冇乜點跑過大陸,係流嘅居多,九成只係想睇下我好驚個樣,然後笑吓我.
第二日,我頸度掛咗個十字架,係有耶穌個隻,佢地望住個十字架閃吓閃吓咁,個耶穌又好憂鬱咁望番佢地,佢地忽然察覺到少少,係度吹咸水好似係有啲好冇癮咁;之後,佢地即使話要攪乜攪物,都冇都話要搵埋我喇.
我載嗰個十字架其實係叫做驅魔十架(The Crucifix Medal of St. Benedict),聽講如果有人心術不正,或者根本就係牛鬼蛇神,望到佢應該會覺得好唔自在咁話喎.講真我係唔信呢味嘢嘅,不過,見親我嗰啲擺明係敗類,人渣,賤精,壞蛋嘅朋友,唔知點解,佢地都會話我載個有耶穌嘅十字架係好唔啱嘅;相反,嗰啲我好尊敬嘅好人,又好出奇咁,冇一個話過唔順超我嗰個十字架播.
我從來都唔覺得十字架有耶穌冇耶穌有啲咩咁大不了,更加唔覺得我個十字架會有啲咩法力.是正是邪,存附於心!
2 則留言:


text:
從某blog抄來,希望沒有偏離原文,我會在下一篇講我的看法.
屯門保良局董玉娣中一女生對四川災民的看法
5.12 四川大地震 成為全城熱話
世界各地已經捐左n咁多錢唻幫四川既"人"
點解無人肯捐比四川既熊貓??
5.16 學校早會搞左個四川唔知咩
放左d片 有段 d人係咁喊 佢地喊到好似笑咁 搞到我笑左幾野 都幾大聲
之後比爸b 打左野XDD 但真係超好笑- -"
我對四川 真係可以講係 無感情 關我叉事咩??
我睇d新聞 仲可以笑得出 完全無覺得傷心 同情之類
何必搞到自己唔開心呢?? 咁唔開心法..咁打後果一星期 真係要喊哂口??
已經捐左咁多錢仲要我捐?? 你無野阿??=]
自己都唔夠用 仲要比人用? 都痴痴地既XD
都係同賴曉傾得埋d XD
出禮堂門口 有2個男生 拎住個箱 個個都捐 我同賴曉都超high唔捐XD
原來 見其他人都捐 自己都唔捐係咁爽XD
個個都捐 多我一個唔多 少我一個唔少啦
唔捐都有 3萬6千以上
四川都發達tim啦
外國仲要用美元 歐元 英鎊
?過唻人民幣 咩都夠啦係咪阿??
大陸d野仲要咁平..
咩都夠Q哂啦
點解無人理D 熊貓??
熊貓國寶喎大佬 大過哂D 屍體啦
就唻?種啦喎...仲唔理? 第時D熊貓無哂你地好野..
OK 你可以話 D熊貓對我地唻講無用
D死屍夠無用啦 有屁用咩?
就算死唔去果D仲 爛手爛腳啦
對我地無影響囉唔該
D熊貓就唻?種啦 佢地死哂點有下一代
中國點會有國寶? ( D熊貓生係中國真係ON MY GOD!
四川D人有叉用咩? 對社會無影響
係!!!! 有影響 呢家咪有影響囉 搞到d無謂錢嘔哂去d垃圾到
捐唻都O徙錢 不如唔好捐!!
你地係咪嫌錢多先?? 係既 唔該比熊貓
熊貓係中國獨有動物 已列入世界級保護動物
四川 已經係死城 真係o徙錢
呢家d野咩都加價 留返d錢比自己好無??
如果四川有行動 捐比熊貓 我一定捐
好過比d垃圾
死多d咪好囉 醫院唔洗咁迫 唔洗無位 唔洗怕無得安置佢地
唔怕唔夠物資 唔洗怕人口過多 少左d人排放所有垃圾 少左個人失業 唔洗放d錢係佢身上
唔洗怕佢地病 至緊要 少左件廢物!!!!!
咪幾多好處
死多個人 又有大把人捐錢 你地話係咪 死好過唔死先XD
還掂都死左咁多件 唔差左死多5千個=]
咁地球真係有救啦=]
四川萬歲!!!
四川死哂城 真係抵死
鬼叫佢地大陸咁鐘意 貪污
佢地死 做乜要連累我地喎??
真係痴痴地
個個機構 學校 乜叉 乜叉 都搞捐款
我地d錢仲得了既??
我地d錢唔係要比d死屍用嫁
唔該有d貢獻好無阿??
唔好咁盲目啦
佢地咁可憐
咁鐘意捐
捐哂你地副身家阿笨
人地其實國家捐 千萬 你地捐得果10$以上 幫到d乜叉阿??
PS 請勿再傻 請勿再捐無謂既錢


text:
我揀得唔多
有龍蝦同長腳蟹,係有鮮味既,龍蝦肉質係有彈性,蟹腳有甜味
點解我要咁講,人人食自助餐都追求有龍蝦同蟹腳,但好多質素都唔好,d蟹腳溶雪溶得唔好,又有雪味,龍蝦就得個un字
但至少呢度有海鮮應有既味道,所以我先會敢講得咁盡
佢個肝醬好食,極度幼滑
我愛飲香檳,多過紅白酒,大少爺一樣,所以點了香檳package,香檳及soft drink任飲
如果揀香檳package,佢紅白酒,果汁等都係任飲既
但揀紅白酒package就會無香檳
我係唔會想浪費既人,唔會因為個package有紅白酒都一定要人倒杯比我
飲完大約3杯香檳後…我飲了果汁!哈
主菜menu
大少爺要 Rib of beef
一向都係保證,從未失過水準,太好食
我要龍蝦therminor
therminor即係將龍蝦肉起出來,切碎然後再同其他材料煮,跟住釀番入龍蝦裡面再焗
中文好似叫:龍蝦米咁上下
佢個汁用上我喜歡既芥辣去做,配上濃濃既忌廉芝士汁,好食
佢唔止個醬汁好食,最重要龍蝦肉剛剛好熟,爽而甜
甜品時間
自助形式,同平時甜品有d唔同
最唔同係佢極度好食既拿破侖無啊!噢
但仍然有鐵板cream brulee
又有雪糕,鮮果
大少爺主攻macaroon,佢堅喜歡食macaroon既人
呢粒紅梅味超好食
我的,栗子蛋糕好好食
個蜜桃杏仁蛋糕都好得
super like
靚
總括來講,無論食物,裝修或服務 Hugo's係走classic路線
我喜歡佢所以我會將佢列入介紹名單
個brunch我一定會再食既!
價錢:$598+$280(wine package)+10% per head
Fans page仲有新blog. Click here and like ---> https://www.facebook.com/taisiu9
仲會講祕密


text:
2013年8月28日 星期三
住家飯 @ 媽咪屋企 ( 28-AUG-2013 )
( 28-AUG-2013 WED )
天氣又係爆熱 我覺得行樓梯上上落落先最熱 好在我特登早 d 起身 早 d 出門口就唔駛咁趕頭趕命呢 ~
早餐又食奶油豬 睇下報紙打下機 好快又要番工咁 哈 ~
菇場忙咗陣又 hea 過 呢排隻手掌又勁痛 今次仲慘 連拎袋上膊頭都痛呀 開杯蓋又痛 唉 上網成日用 mouse 唔痛先奇 ~
今日又係食完 lunch box 就出去行陣 呢排夜晚無徑步 咁唯有晏晝行下 當運動下咁啦 ~
諗住 hea 過 但又忙咗陣 咁都好 半個鐘頭話咁快就過咗 ~
里奧大人上咗大陸 所以我就去媽咪屋企食飯 本來家姐唔去架 因為佢尋晚已經去咗媽咪屋企 不過應該媽咪係咁叫佢去 佢先再去呢 哈 ~
家姐今晚 6 點 45 分番到屋企 又可以早 d 食飯 爽呀 ~
食完飯同家姐一齊食咗一筒薯片 即時鼻哥窿慶合合呀 不過真係好難忍口囉 呵呵 ~
家姐要去我屋企拎番支 BB Cream 所以同家姐一齊 8 點 15 分走喇 ~
坐巴士嘅時候 家姐同我講 媽咪勁想煲湯比我飲 話番屋企一定要有湯飲 咁 9 點幾打比家姐 家姐話諗下番唔番先 媽咪就話佢睇埋 "走過浮華大地" 11 點先瞓 咁 11 點打黎都得 聽到咁講 我個心好實 媽咪真係好錫我 因為平時佢話 10 點已經瞓 為咗想我飲湯竟然話 11 點瞓 所以家姐 9 點幾都打番比媽咪話番黎食飯 我成日都講 食飯簡簡單單得啦 聚下之嘛 唔駛刻意諗住咩煲 d 咩 我食咩都無所謂嘅 因為我真係唔想媽咪咁辛苦囉 ~
上到屋企 家姐即打機 之後叫我開電視 仲以為佢睇 點知仍都係打機無睇 咁做咩要開喎 真係呢 ~
佢坐到 9 點幾就走 我飲埋碗中藥就沖涼喇 里奧大人差唔多 10 點就番到屋企 又一齊睇下電視 11 點幾就瞓喇 呢排仲係好攰咁呢 ~
訂閱: 張貼留言 (Atom)


text:
2015年9月16日 星期三
妹妹B ~ 19個月
今個月妹妹嘅發展好似都係咁上下, 實情係媽媽唔太清楚就真, 不過有樣嘢我都係見妹妹食藥時先知, 原來妹妹已經自己識用普通杯飲水啦, 仲要控制得好好甚少倒瀉, 相信應該係學家姐吧, 叻叻.
至於食方面, 除咗晚飯食得比較差, 其餘時間食對於妹妹來說都唔係一個大問題, 我想妹妹最怕應該係無得食就真, 哈哈!! 基本上妹妹由起身開始, 叫得最多嘅就係食, 真係由早就食到晚, 所以即使晚飯食得唔好, 我都唔會理, 反正一定唔會怕佢肚餓先嘛. 另外亦因為媽媽見妹妹由朝食唔停, 所以媽媽今個月開始已經再無俾睡前奶妹妹啦, 反正睡前妹妹都會飲湯同食生果, 加上佢對奶嘅渴求亦無小B咁嚴重, 所以就算我無開睡前奶, 妹妹一樣可以一覺瞓到大天光, 最重要係唔食睡前奶可以大大減低蛀牙機會嘛, 其實媽媽都係為倆姊妹好啫...
活動方面, 妹妹已經可以自己上樓梯啦, 通常上樓梯我只會站在妹妹身後, 因為妹妹唔准我扶囉, 但我又怕妹妹會向後跌喎, 唯一只可以做就係從後跟貼才安心讓妹妹自己上樓梯. 相反落樓梯妹妹仲未係好得, 一定要拖住, 偶然落一級會變成落兩級, 所以妹妹對於自己落樓梯都未有太大信心架. 另外可能跟得家姐多, 已經可以原地跳起, 跑跑跳跳對妹妹來說完全無難度. 之前我同婆婆都覺得妹妹平衡唔太好, 好容易就會跌倒, 但最近又好像有明顯改善啵.
性格方面非常難攪, 又惡又霸道又痴身, 叫佢小霸王絕對貼切佢行為. 雖然佢同家姐相處尚算融洽, 不過佢蝦家姐都蝦得好犀利架, 好彩小B大人有大量唔同妹妹計較, 有得比較之下, 真心覺得家姐好乖, 哈哈~
我們的Facebook專頁 - 小b與妹妹b之成長日誌
9 則留言:


text:
02 August 2016
汕頭開埠尋跡 - Day.03(21Apr14)
貳零壹肆年肆月拾玖至貳拾壹日 - 汕頭開埠尋跡
食完早餐羅好行李就坐車去海旁既石炮台公園睇入面清末時期遺留落黎既崎碌炮台,炮台既城牆保存得幾好,外圍仲有條細細既護城河,d水都仲幾乾淨(因依幾日有時經過d河真係污糟到爆,塞滿垃圾)行入少少見到城牆留有炮彈痕跡,不過因用料良好,所以損害不大,再前少少聽到有人唱戲,雖然時間仲係好早,不過內地都成日見,有時佢地某d生活又確實幾柔閒,行行下就見崎碌炮台個入口,穿過牌樓行上炮台,d樓梯係波紋型石階,咁整係方便運送炮台彈藥,不過聽導遊講,雖然有好多口炮,但其實好多火力都係好差,只有一口炮可以做到長距離射擊,而且一開炮就整個城都係煙,所以依個炮台用黎靠嚇既作用多於實際,真攪笑
上到炮台,見到好多一個個既石亭,有窿可以通到樓下,作用係同地下面既軍人聯絡,係香港都見過咁上下既東西,不過就唔係咁樣一排排咁多個石亭,而大炮呢,就已經係仿製既,真跡已經比人溶左了,好彩依個城牆唔係香港,唔係應該會比日本人拆晒邊仲有得留低
加下依度除左見到有d漁民係度泊船同上落(見有漁民揹住d魚係知邊度行過海旁同跨過石駁爬長樓梯落船,亦見有市民同佢地買魚經過,不過眼見d魚已經死晒,可能係街市賣剩既魚獲掛),仲有水警船,大輪船等等停泊,導遊話依度一整條海旁都係碼頭,可以上落同停泊船隻,而再前少少就係海軍船,不過太遠睇唔到了,睇左陣就走人搭車去高鐵站了
雖然話唔再坐4個幾鐘車由汕頭落深圳,但動車(唔係高鐵)都要2個半鐘又一個鐘前到車站而且依個潮汕車站又其實係潮州而唔係汕頭,都要坐成大半個鐘先到,所以覺得坐動車都唔見得有咩著數,仲要成164蚊人仔,如果自己上黎,我估都係坐直通車算了,雖然都應該唔會再黎,哈
Last一日係汕頭,本身因參觀海關行程既改動,所以本來第三日已無活動,但因我地太柔閒慢慢來,所以石炮台公園我地係未睇既,咁呢,我地由本身10點先集合改為8點半集合了,我之前一日仲諗住行下街市添,算了
睇完炮台就去海旁睇下海同對面既舊軍事建築,有個媽祖廟聽講仲有個英國領事館,當年日本人打依度,有d人就走過去對岸既領事館避難,雖然佢無鯉魚門咁窄,但其實都唔算太遠距離,不過因汕頭既海好多沙泥堆積,所以當時既海應該遠好多,實際比例真係唔知了
總體感覺依度真係有少少似香港廣州又或者上海,係街度行仲有種回到5-60年代既感到,但d建築都真係無咩維修保養溶溶爛爛危樓處處咁,但佢外牆d雕花又真係比起其他既地方細緻,可能因汕頭經濟發展停滯不前我地先仲有機會睇到依類咁raw既建築了,中國既拆樓情況可能比香港更快,唔知汕頭依個景象會保持到幾耐了
[19to21/04/14]
Photo Link <<<<<<<<<<<<<
No comments:
Subscribe to: Post Comments (Atom)


text:
2013年11月25日 星期一
朋友近照
19 則留言:
好乖乖樣 ^^回覆刪除回覆
佢都算乖㗎^o^刪除
三個唔會爭野食,但係好佢好驚人,永遠等我閂咗門先會行埋嚟.
佢係咪想你收養呀?回覆刪除
江湖散人回覆
其實係我想收養佢多D囉!刪除
不過真係無能力⋯⋯
- 回覆
佢識喵㗎,不過喵得沙啞D.刪除
真可憐, 係街冇野食,.....回覆刪除
CAT, 多謝你幫佢地.....!!!
不過要小心.....以免鄰居投訴~~~回覆
買多少少罐罐啫,好少意思.刪除
暫時都無聽倒唔高興嘅聲音.
希望一路都相安無事啦 ^o^
個樣幾OK 喎~ 等我下次帶D 小食益下街坊先~回覆刪除回覆
佢地夜晚先出現㗎.刪除
我一開門就彈開,我閂番門佢地先會行埋去食.
佢地知有度門隔住,掂唔到佢地,好醒㗎!
入夜先至嚟探訪回覆刪除
天階夜色涼如水
呢位黑鼻哥好醒播
識得坐喺拖鞋上面回覆
佢地真係算醒目,戒心又高.刪除
不過咁都算係好事,因為在外面流浪生活不易.
如果太易信人我返而擔心.
作者已經移除這則留言.回覆刪除
個樣同阿 Moon 幾似回覆刪除回覆
但係佢唔兇的 ^o^刪除
阿 Moon 唔係兇,只是愛搗蛋搞事,大部份時間都聽話的,亦係唯一一隻從來無咬我抓我的貓貓,我好鍾意佢.回覆刪除回覆
原來是百厭蛋 ^o^刪除


text:
上個星期有一晚....
囡囡半夜三更大叫痾尿,我一起身,原來佢已經賴左一大篤,床,褲,被都濕左.
即刻拎左兩條毛巾,除左佢條褲,抹一抹乾,再墊住.實在太眼瞓,冇能力趴去隔離房拎過另一套衫佢換,只係幫佢再蓋被就一齊大覺瞓.
點知出事了,隔左一兩日佢開始有鼻水添,可能冇著褲攝親,都怪我太懶!好在剛剛有隻海鷗飛到香港,幼稚園停課,避免左番到學交叉感染.
既然學左靈氣,當然要試下雙劍合壁.今次我把握治療最佳時機,一開始有鼻水已即刻用 Thieves & RC招呼佢.第二日有微燒,我唔敢用靈氣,因為我怕佢會燒得更高,所以只係搽埋 Peppermint 幫佢舒緩下.慶幸一晚已經退哂燒,但海鷗啱啱走,幼稚園繼續停課,我就多左半個上晝可以同佢做靈氣.
燒係退左,但開始有幾聲乾咳,尤其是剛剛瞓落床,及朝早剛瞓醒時,更加係唔停口咁咳.
我於是抽起 Peppermint,換支止咳嘅 Myrtle,再襯佢夜晚瞓嘅時候同佢做靈氣,除左做靈氣保健治療,仲會用精油搽喺我掌心,專攻佢心輪,喉輪.
做左兩晚,有時朝早都做幾分鐘,到呢兩日,好明顯咳少好多,尋晩瞓落床更加係一聲都冇咳過.雖然我手放喺佢心口做靈氣時,仲係感覺到個肺/氣管有少少喘,但似乎已經在我掌握之中.


text:
唔記得幾時開始,有隻蒙面wowo會間中走入嚟吠兩嘢.其實我又唔係好介意喎,因為佢只係隻狗仔,冇乜殺傷力,得閒攞佢嚟消遣吓都不知幾過癮!不過隻wowo成日都揀我唔係咁方便嘅日子先入嚟搞搞震,有時真係冇乜心情應酬佢.琴日終於俾我知道佢嘅秘密喇,原來鬧親癲狗,佢就會第一時間撲出嚟護主,真係請神都冇咁易呀!哈哈,以後我識得點召喚佢出嚟玩喇!
多謝拉登
琴日上新攝影(大陸攝影網站),見到一位國內網友喺其他人嘅作品留言,講佢喺中秋嗰幾日嘅感受.當佢提到中秋前一日,即係911,竟然話多謝拉登!呢啲簡直係冷戰思維,總之敵人嘅敵人就係朋友!我當然明白好多國內人都憎死美國佬,不過唔知嗰位網友有冇諗過,其實阿爾蓋達一樣會支援啲疆獨份子喺中國搞恐襲架!講真我都好憎美國佬,不過我絕對唔會覺得911襲擊係好事,因為呢個係大是大非嘅問題,恐怖主義一定唔可以支持!其實都唔使講到咁遠,就睇番香港,好多人投票俾癲狗長毛都唔係因為認同佢地嘅理念,而只係想選啲同政府作對嘅人出嚟.唉,都唔知邊啲人先至係土共心態!順便一提,我喺新攝影嗰邊都放咗啲相,有興趣嘅話可以去睇吓,好多相喺呢邊冇出現過架!
垃圾會爆大鑊
琴晚一早擔定櫈仔,實部電視,等睇良家榮上垃圾會爆大鑊.點知佢竟然前言不對後語,完全冇解釋乜嘢叫做阻止唔到誤報江總死訊單新聞出街,結果字母台班高層可以暫時甩難.條友喺是但台嗰陣真係唔錯架,估唔到過咗字母台會變成咁,墮落呀!當然啦,佢可能有啲不足為外人道嘅苦衷都唔定呢.咪住,隨時係甜衷都話唔埋喎!電視台事後仲訪問咗記協嗰隻肥豬乸,佢話條友都九唔搭八,完全唔可以接受.今次隻肥豬乸竟然識得講番人話,我都係第一次認同佢嘅言論咋!我份人冇乜優點,唯一可取嘅係是非黑白分得好清楚,絕對唔會因人廢言!弊嘞,又講錯嘢添,應該係唔會因豬廢言先啱!


text:
2011年1月20日星期四
懶得我騰騰震
我雖然係懶,但係都未至於懶到震.其實我係想話呢幾日真係好凍,之不過特登將「冷」講成「懶」啫,呢就所謂懶音嘞.點解要講懶音?因為潮囉,你地唔見個個𡃁仔都係咁嘅咩?唔講懶音,人地會覺得你好老餅架!
早排去飲,新郎係一個細我接近二十年嘅舊同事.開席之前例牌係新人發表感想,佢同佢老婆都不知幾合拍,兩個懶音鬥懶音.其實懶音真係好普遍,四十歲以下嘅,十個有九個都係咁.呢幾年睇電視,無論係新聞,新聞透視,抑或係星期X檔案,稍為後生嘅受訪者,個個都係滿口懶音.
不過又好奇怪,懶音似乎係近年嘅產物.喺我仲讀緊書嘅年代,根本就冇人提到呢樣,亦唔覺有人滿口懶音.唔知點解,呢幾年懶音問題突然浮咗出嚟,引起好多人關注.
懶音係一唔正確嘅發音,其實聽起上嚟同正確發音只係有少少分別,之所以叫做懶音,據講係因為發音嘅時候會慳力,所以會俾人覺得懶.至於邊字會出現懶音情況,相信大家都好清楚,我就可以慳番口水嘞.唔知懶音呢個叫法係邊個諗岀嚟,又真係幾傳神吓.不過有懶音人就好反對呢個叫法,覺得有歧視成份.佢地話講懶音唔係因為自己懶,而係冇辦法講到正確嘅發音.哈哈,衰梗係唔會有人認啦.你地話丫,有邊條淫蟲會認自己鹹濕,又有邊個潑婦會認自己巴喳?係唔係懶就真係要研究過先知喇.
我同一個懶音人做咗個好簡單嘅實驗,試吓佢聽唔聽得出懶音同正確發音嘅分別.個結果好有趣,原來佢真係分唔到.佢唔係嗰聽障人士,喺語言溝通方面冇乜問題,除咗英文同普通話比較屎之外.如果唔係同佢做咗個實驗,根本唔會諗到佢會有呢方面嘅聽力問題.咁就簡單嘞,如果聽得唔正確,自然冇可能講得正確啦.
不過問題又嚟嘞,點解近年懶音人嘅數目會突然激增呢?我敢肯定,以前就算有懶音人,都係少到我地根本察覺唔到.聽力出現問題,好有可能係遺傳嘅,當然亦有可能係基因突變所導致.不過如果係因為呢兩個原因,根本就冇可能出現懶音人突然激增嘅情況.唔通仲有其他原因?會唔會係懶音都有得傳染呢?你地咪以為我講笑,我真係覺得呢個係原因之一.不過講到尾,我都係相信懶至係主因.
𡃁仔學講,開始嘅時候梗會有音發得唔準,尤其是懶音比較慳力,講錯都係好自然嘅事.我唔係因為咁樣話佢地懶,事實上初時可能連佢地自己都唔為意,但係如果長輩(家長同老師)唔及時糾正,講慣咗就好難改.喺呢個階段,懶嘅係家長同老師.隨住年齡增長,聽力正常嘅懶音人應該可以分辨到點至係正確嘅發音,而佢地又冇嘗試去改正,咁亦係懶.而𡃁仔最鍾意有樣學樣,如果身邊出現好多懶音人,就自然會懶埋一份,所以話懶音係有傳染性.講開又講,我都好似開始傳染咗懶音毛病添.
我當然明白語言係有生命嘅,會不斷自然蛻變.但係好明顯,懶音嘅出現並唔係自我完善嘅現象,因為咁會令到同音字嘅數量大幅增加,容易引起混淆.希望家長同老師可以正視呢個問題,唔好俾佢惡化落去.
最後一提,其實懶音呢個叫法真係好貼切,亦都唔使覺得有歧視成份.好似「懶猴」咁,只不過係個名,根本就冇人要歧視呢種動物!又例如喺台灣,有樣叫做「懶叫」,台灣男人都冇投訴話係歧視啦!
7 則留言:
Oh~! The one holding a piece of ice is u ! Looks quite like Andy Lau!回覆刪除
Coffee,回覆刪除
Haha, no way! I'm better looking!
哇,Arma真係好型,我就覺得似黃曉明但係又靚仔過佢,掂!回覆刪除
正音哩家嘢,係78或79年左右,已故劉殿爵教授番香港教中大後掀起的.最初糾正「時間」嘅間字發音,整整吓就變咗捉懶音,男唔藍,女唔呂咁咯!
仲有,嗰啲相喺邊度影架?好似極地噃!
在 Norway,為什麼可以穿得如此單薄?回覆刪除
我說話發音一向唔清楚,所以無懶音這個問題.回覆刪除
laulong,回覆刪除
哈哈,聽講話海綿蛋糕眼耳口鼻係假架,而且奶油味太重喇!我就覺得似張豐毅好好多嘞,佢真係男人味爆棚呀!
SKII,
其實挪威夏天唔係好凍,而且旅行帶太多衫又唔係咁方便.不過捧住舊冰影相就真係凍到對手僵晒嘞!
佛爺:
哈哈,諗唔到喎,見你寫咁刁鑽,都應該係口齒伶俐架啦!
laulong,回覆刪除
漏咗答你添,頭嗰兩張相係挪威嘅冰川,最後嗰張係冰島嘅冰川,都算接近北極圈啦.其實只要將個mouse pointer定喺張相上面,就可以睇到簡單嘅介紹架喇.


text:
「計算」
好多人都會計較成敗得失,或者嚟個係社會一直以嚟嘅價值觀.其實點解要去計算?因為只有計算先至可以比較科學化咁將一啲原本無可能計嘅事物數字化.但係只不過人生如果計算得太多,太盡,有時候就算得都變失.而太過介懷得失就會影響自己嘅思維,諗得越多,反而失去越多.有時好多嘢都應該憑自己既直覺同信念去做,計算太多未必係一件好事!
「得失」
做任何嘢都會有得同失,唔係每件事都可以做到雙贏.所以有時好多人覺得創業會比打工好,但係又有人覺得打工比創業好.其實到最後都係自己點樣去平衡同選擇.有錢無時間,有時間就無錢,有錢又有時間嘅人真係唔多!不過得失係唔係可以淨係用金錢嚟衡量?其實仲有好多嘢應該要衡量.最後好在乎自己嘅需要,因為做人唔應該太過貪心!
「還原」
正所謂人睇你好,你睇人好.每件事,每個人都會有唔同嘅考慮同抉擇.而好多時都希望收集唔同嘅意見同理性去分每一件事.不過人天生其實係唔會計算太多,事關好嘅一日,唔好又係一日,點計到最後都係一樣.所有得失係嗰一刻基本上會完全消失.如果真係因為得失而令到自己唔開心,咁其實為咗啲乜呢?何必辛苦自己呢?所以得失只係人生嘅一部份!
Also published on Medium.


text:
細個讀書嘅時候,老師話屈原係楚國大臣,佢担屎唔偷食,忠心愛國,就 係咁過開罪咗啲利益集團,結果遭奸臣誣,流放江南,最後悲憤難平,喺農曆五月初五,投江自盡,以死為諫.後人為咗紀念呢個忠義之臣,唔想佢嘅屍身,被江中游魚啄食,喺佢投江之日,將大量粽子拋落江水餵魚.咁都重未算,驚住有啲魚唔鍾意食粽,咪白做?所以加埋扒龍船比賽,鼓聲震天,將啲游魚唔嚇死都嚇走!以前細個,對老師所講 ,深信不疑!
端午節又叫端陽節,五月初五係夏天陽光最猛烈嘅一日,故有此命名!我細個時祖母會將一束乾艾草掛喺門口,聽講嗰日係夏天最毒嘅一日,所以要掛啲艾草喺門前嘅牆璧上,據講艾草具有避邪去毒的效果!
喺端午節前幾日,祖母會去雜貨舖買定啲粽葉同埋咸水草返屋企,準備包粽.查實粽葉係來自箸葉,麻竹,月桃葉或者香蕉葉.包粽嘅材料主要係綠荳,咸蛋黃,五花腩,梗係要有糯米喇!
祖母首先將啲粽葉同咸水草用水烚一烚,然後浸番幾粒鐘.另一方面,將啲開邊嘅綠荳同糯米用水浸3個鐘,而五花腩則要用五香粉醃製備用,咸蛋黃成隻太偖侈,每隻開邊可以包兩隻粽.
包粽比做油角同煎堆簡單,但祖母就唔俾我地掂!話我哋唔識包,好容易整爛啲粽葉,所以我同大哥想過吓癮都唔得. 祖母話粽葉有分底同面,葉骨突出嘅係底,無葉骨嘅係面,首先將兩塊粽葉平放同部份重疊,咁先至唔會漏糯米.然後舖一層糯米,再舖一層開邊綠荳,然後放五花腩同咸蛋黃,跟住舖開邊綠荳,最後再舖糯米,咁就差唔多攪掂,最講技巧要算係將啲材料用粽葉包好,千祈唔好包太多饀,因為會整爆啲粽葉,而且用咸水草扎粽都好講技巧.如果包得太緊,啲粽整出嚟唔鬆化;包得太鬆嘅話,啲粽會漏饀.有時見到人哋包粽以為好易,查實都有技巧架!
我細個時無依家啲粽咁多花款,大部份都係用五花腩,咸蛋黃同綠荳做饀.如果想豐富啲,咪加多幾個粟子囉!食起上嚟別有風味架!除咗呢類咸肉粽之外,就只得梘水粽.梘水粽要用糖點嚟食,圍村啲婆仔包粽嘅時候會擺支香雞喺隻粽中間,觀感上會好睇啲!可能大家唔知乜野叫做香雞,當啲香燒完嘅時候,剩番染咗紅色嘅木叫香雞,我都唔知嗰啲染色物料有無毒,所以為咗食得安心,我會將染咗紅色嘅糯米搣晒先至食!
其後香港開始富有,啲人又諗到其他包種饀料,好似乾蟯柱,燕窩
甚至鮑魚,
再加埋金薄等等,有咁豪華得咁豪華!但豪華唔等於好食,我都係鍾意食傳統嘅粽子.嘻嘻!老老實實,我未食過鮑魚同燕窩包嘅粽喎!係咪真係唔好食呢? 我估架渣!如果食過呢類粽嘅朋友,不防向我糾正或者分享一吓食豪華粽嘅心得同經驗!
到食粽嘅時候,祖母叫我哋小心啲解開粽葉,原因係唔想整爛啲葉,洗番乾淨,又可以留番出年用過. 老一敞嘅人好慳儉同環保,唔似得依家也都話揼!
細個逢係過節都好開心,因為要過節先至有雞食,平時頂多都係豬肉.而端午節都唔錯,有假期,又有雞同粽食,重有就係龍舟競渡.嗰陣時一到諯午節,電台通常會播一啲應節音樂,好似賽龍奪錦,電台一日播到黑.
當年都有龍舟比賽,不過無依家搞得咁墟憾!國際龍舟請賽?嗰陣時邊有呢支歌仔唱呀!我記得喺屯門青山彎近老鼠洲海面有龍舟比賽,而大埔,元洲仔,西貢,香港仔,
同赤柱都有得睇!其他地方有無擧辦就無乜印象喇!
雖然端午節已經過咗,但一聽到呢隻賽龍奪錦,又會即時感受到賽龍舟時鼓聲震天嘅熱鬧塲面!


text:
MAYBELLINE呢個牌子我相信個個都識, 今次試左佢3枝潤唇膏, 包括:
MAYBELLINE BABY LIPS GLOW ,
MAYBELLINE BABY LIPS COLOR &
MAYBELLINE BABY LIPS~~~
雖然咁樣望上去3枝嘅顏色好似好大分別,
尤其是最右邊嘅紅色好似好紅, 但其實塗上後都是透透明的.
而2枝當中我就最鍾意呢一枝:MAYBELLINE BABY LIPS GLOW甜美粉紅 (淺粉紅).
佢吸引嘅地方, 除左係夠滋潤外, 仲有一點好有趣, 呢枝 Baby Lips Glow 會同唇部產生化學作用, 調節出獨有嘅粉紅色.
使用Baby Lips Glow前, 咁嘅天氣, 乾紋唇紋一定有, 唇色亦較淺咁暗.
使用Baby Lips Glow後, 唇色明顯深粉紅左同埋有光澤, 乾紋唇紋冇晒~!
向秋冬天, 潤唇膏真係消耗得好快, 所以要物識一枝平平地又幾好用嘅潤唇膏係好重要.
Baby Lips Glow有淡淡的香氣, 味道討好, 不過其實你塗上後, 就唔多再聞到呢陣香味.
佢嘅包裝比較少女, 我估男士未必鍾意, 在一些重要場合要帶潤唇膏的話, 因為包裝問題, 我都未必會帶呢一枝,
但大多數時間都OK.
但最實際都係講番功效, 用左Baby Lips
Glow後, 唇部乾紋唇紋都冇晒, 唇色明顯深粉紅左同埋有光澤, 不過佢始終都唔係唇膏, 所以我較暗啞嘅上唇, 塗上Baby Lips Glow後, 都仍然係暗啞, 但光澤感就會增加.
而Baby Lips Glow嘅滋潤感都keep得到好耐, 基本上唔係食完野的話,
我唔需要再補塗.$29/4g/1枝, 呢個價錢有咁嘅質素, 我就覺得好好喇~!


text:
第四章:(CCTV)
20:30 – 香檳大廈B座8樓
雖然話係鳳樓,但未必個個房都有姐姐仔喺度.不過,佢哋個閉路電視就一定係24-7咁開工.男人,一係唔上去,一去親就會比人影到,有啲閉路電視唔止影門口,甚至連走廊都影埋.粗略估計,淨係香檳呢8層樓,已經有過百部閉路電視,情況仲嚴密過中情局或者中南海果啲特務機關.
曾經忽發奇想諗過,如果有人Hack咗入呢啲閉路電視system,cap咗啲片,再開一條「鳳樓頻道」賣比啲師奶,應該好sell過X綫收費電視.
Fiona個單位喺8樓,門口就已經有閉路電視,雖然唔知影到幾遠,但都不妨睇下啦.
「睇下邊個19拆我哋啲擺設都好.」我心諗.
已經唔止一次,當黃經理知道香檳嘅擺設無咗,都會用一連串本土草根語言大大聲講話乜乜乜公眾教育都接 _ 受唔 _ 到.
如果睇到係咩嘢人拆走,咪可以同佢講下道理,希望下次唔好再拆.前提係,呢個要係香檳大廈嘅人.
「Na姐,方便嗎?」我再問一次.
「當然方便啦.」Fiona好爽快咁答應咗.
就喺呢個時候,史提芬上返嚟搵我.我話一齊上Fiona房,都未講做乜,佢就話好.
Fiona 嘅房間不大,佈置唔太多,但有塊好大嘅鏡.之前喺門口望得多,但入去都係第一次.
「你哋坐坐先,嘢飲自己喺雪櫃攞,當自己地方得啦.」Fiona除咗對高踭鞋,將梳化上面雜物執開,我同史提芬兩個人就share一張單人梳化.
史提芬有啲大汗,為咗唔想同佢有任何體液交換,我決定比哂佢坐.我起身走去電視螢幕睇吓出面情況.畫面分咗做四格,即係有起碼四個唔同角度影住出面.
第一個對正門口,出面企咗咩嘢人都會見到;
第二個對住8樓成條走廊,有無人行過一覽無遺;
第三個對住8樓後樓梯,影到少少我地放擺設嘅地方!
第四個畫面花花哋,但隱若見到係通道嘅另一邊,有幾個門口,但都花得幾犀利,只會睇到有人行過,睇唔到樣;
「係呢度啦,睇下搵唔搵到先.」即刻想update Facebook status做「覺得有決心」.
「等我睇吓先……唔……呢度!你哋要睇幾耐之前?」Fiona烏低身搵主機上個制,pat pat 好自然咁提高.雖然睇唔可以喺正面欣賞佢嘅乳溝,但摟屌裙同黑絲長腿就兜口兜面咁郁嚟郁去,史提芬睇到心癢癢,真係驚佢會忍唔住出手!我即刻鬆佢一踭:「正經D啦!」我壓低把聲,唔想比Fiona知.
「想睇幾耐之前?」見我哋無反應 (其實反應係有嘅,不過佢睇唔到啫),Fiona再問.
「唔……一個星期之前嘅記錄有無呀?」我諗咗一陣.
「OK!」Fiona做咗個手勢,然後幾個掣,畫面先跳出藍色,跟住又出現返四格,日期係一個星期前中午時段.
四格畫面都無人.
當日我哋差唔多下晝五點先嚟掛,要fast forward好一段時間.我企起身走向Fiona側邊,心跳得極快,同佢講不如我自己搞,佢可以坐低休息吓.
Fiona見唔駛佢幫手,就走咗去床邊玩手機.
用16倍速快轉,好快就過咗五點時段,左下角影住後樓後嘅鏡頭,已經見到有幅圖畫,明顯地快轉時跳過咗我哋掛畫嘅時段.
我play掣,睇吓八點嘅情況.人來人往,其實都有幾多人停低喺幅畫前面睇我哋嘅嘢,覺得都有啲安慰.屌丫! Fiona淨係著住內衣衭走出嚟望咗兩望,然後就返入房.
十點左右,走廊開始疏落,但仍有部份客人企喺唔同單位前等佢哋心儀嘅姐姐仔.
「咦,呢個係咪樓下個白頭看更阿伯呀?」史提芬問.
「好似係,睇下先.」我望實個阿伯喺口走廊嗰邊行過嚟,佢係最有機會清走我哋啲嘢嘅人,所以我腦海入面有佢清走我哋啲嘢嘅幻想.
阿伯直行直過,一眼都無望過幅嘢.
「唔係佢…」我自己同自己講.Fiona玩Candy Crush嘅聲音不斷傳過嚟.史提芬終於忍唔住,八卦走去睇Fiona打機.得返我自己一個人繼續睇錄影.
錄影片段嘅時間越嚟越夜,接近凌晨十二時左右,走廊冷冷清清,有部份姐姐仔已經走出嚟鎖門,收工返屋企,有啲就開門出嚟反個告示牌,表示已經收工,然後入返去.一直用X2速度睇到兩點,Fiona都係時候收工,佢著住件黑色風褸鎖門同拉閘.左上角第一個閉路電視有一條條嘅鐵閘欄柵,阻礙咗部份畫面.
「應該都睇唔到啲乜啦.」心諗.擰轉頭睇到Fiona同史提芬坐喺床度玩得咁開心,唔知點解有少少失落.望返去個螢幕,已經去到三點半左右,左下角影住嘅壁畫擺設仍然喺度.
透過閉路電視睇住一條無人嘅走廊,都咪話唔心寒.特別係無幾耐之前先睇過嘅電梯閉路電視見鬼片,呢啲影像好相似,甚至喺腦裏面互相重叠,差啲連冷震都打埋出嚟.
正當打算㩒快轉嘅時候,對住走廊嘅鏡頭邊有個黑影慢慢行出嚟.只得四份一格嘅螢幕仲要係邊沿位置,好難睇得清楚,不過個黑影慢慢變大.
一個扶住牆,行得好慢嘅人.凌晨四點,拐吓拐吓咁出現喺香檳大廈八樓嘅走廊,隱若見到佢手裏面揸住枝類似酒樽嘅物體.
「一個醉酒佬.」心情有少少緊張,但好快又放鬆咗.
個黑影越行越近,越近就越清晰.開始辨認到係一個著住西裝嘅男人,夾住一個手提包,拿住一枝似係Vodka嘅方形酒樽,上嚟想搵姐姐仔.
「醉酒佬無姐姐仔肯接o架,食白果啦你.」我開始自言自語.
醉酒佬行過走廊,經過Fiona房前嘅閉路電視範圍.去到後樓梯位置嘅時候似乎頂唔順,沿住牆慢慢坐咗喺地下,頭側埋一邊,然後好似瞓著咗,唔郁.
佢身後,就係我地幅宣傳畫.畫面入面只見到佢上半身挨咗埋牆,下半身並無入鏡.
過咗十分鐘,醉酒佬依然無郁過,開頭以為佢會發酒癲扯甩我哋啲擺設,似乎我諗多咗.
我望住佢,又望下其餘幾個鏡頭.突然間,個男人喺畫面上消失咗.正確嚟講,似係有人喺後面扯佢.當佢被扯走嗰刻,身後嘅畫就跌咗落嚟.
整個過程好快,一秒都唔駛,佢就係畫面上消失.我哄埋個螢幕度,雖然再無其他動靜,但個心不斷狂跳.
我企起身,想遠少少睇清楚個畫面.因為Fiona走嗰時閂咗鐵閘,所以門口鏡頭嘅畫面底部好似有條黑色邊喺度郁緊,好慢咁從左至右橫過.我下意識地覺得係一個好矮嘅人行過,矮到鏡頭都影唔到,只係喺邊位掠過.
不過下一秒,當佢行到去另一個閉路電視影到嘅範圍,我就知點解會咁樣 — 呢個人拖住醉酒佬隻腳.每逢醉酒佬被拉過嘅地方,一灘暗紅色嘅拖拉痕跡就會現喺地面.
我掩住個咀,忍住唔尖叫.個畫面實在好詭異,其實睇唔清拖住醉酒佬嗰個人係點,只係見到一堆黑色物體,啲頭髮似乎好長.閉路電視高炒角度好難影到個樣,佢應該係彎住腰,好用力咁拖住個人行.
一直拖到去長走廊嘅另一邊,大概用咗兩分鐘嘅時間,佢行到去門框崩壞嘅嗰個門口停低.然後…然後…然後……我忍唔住好大聲叫咗出嚟,實在忍受唔到呢個恐怖到極點嘅感覺,我一手推走呢個畫面,成個電視連閉路電視系統由小雪櫃頂「呯」一聲跌落地下.
電視畫面黑咗.
但恐佈到極點嘅畫面仍然喺我嘅腦海度 — 呢個人慢慢擰轉頭,一副蒼白,面無血色嘅面孔,望上橫樑上嘅閉路電視鏡頭,望住我.
(待續)
專欄:全實景系列《香檳大厦 1:55 am 行人止步》
故事係為紀念香港最出名的鳳樓被收購,面臨結業而寫,當中情節充滿港味.
主角阿Ken因為工作關係經常出入香檳大廈,好奇心驅使下捲入咗1:55am詭異事件,
揭開一個行人止步嘅世界.
作者:太初
蛋子很大?


text:
仍在奮力懺悔中......
當我以為,經歷咁多事之後,無論新舊泛民,都已經準備好,未來嘅議會路唔會再係好似以前咁,唔再係謙謙君子之爭,而係爛噠噠嘅泥漿手摔角.當我以為,建制派內鬼撕裂處處,泛民會識得利用增加咗嘅議席去守護好議會僅餘嘅權力.當我以為,非民主黨嘅「非建制派」會更冇包袱,更易轉身.當我以為,9月4號,我手上嘅第二張票,係投咗俾一個可以交託,識得反抗嘅人.原來,一切都只係我以為.
呢一屆立法會唔會輕輕鬆鬆咁度過,從選舉主任濫權落閘開始,大家都應該要了解.首日會議嘅亂局,各方都本應已做好準備,從建制派敲定俾有國籍問題纏身嘅梁君彥硬上馬,泛民派最資深議員涂謹申應戰,起碼有一星期時間部署.但係,點解梁耀忠當初真係好似無準備咁,就去做主持?單係呢樣嘢,已經夠成個泛民面壁四年.
梁耀忠坐喺主持大主席選舉呢個位置,旁人當然明白壓力何其巨大,但係就係因為你係其中一個最資深嘅議員(涂謹申計落排第二就係你),點會有可能喺(事後聲稱)立法會秘書處誤導之下,連番犯下大錯?
在我睇嚟,梁耀忠最大問題有二:第一,冇利用會議主持呢項權力,去處理三名未完成宣誓議員嘅狀態,當中包括下令秘書處盡快同佢哋三人再次監誓,一係就學啲藍屍話齋,將佢哋暫時拒諸門外,唔到你企中立,俾佢哋講嘢但又唔裁決佢哋投唔投得票,你係嗰刻嘅「主席」嚟架!
第二,冇嘗試去連結泛民,說服建制派用一星期時間,俾各方處理包括誓言及國籍等問題引伸出嚟嘅風波,我重複多次,你係嗰刻嘅「主席」嚟架!千載難逢嘅機會,但就因為梁耀忠同泛民事前冇做溝通,結果釀成一場大災難.以上所講都唔係馬後炮,而係兩星期前已經知道嘅事,點解作為所謂「資深議員」,連基本嘅政治判斷力都欠奉.
事後,梁耀忠向各位道歉,話自己令大家好失望,因為未能阻止梁君彥當選主席,星期四嘅記者會就直接將個波拋返俾立法會秘書處.老一輩泛民其中一個老問題,就係將件事play down到有啲細,展現佢哋現實嘅一面,但喺目標方面就南轅北轍,會將件事諗到好理想化.
唔少人,包括我,都從來冇諗過係要將梁君彥扯落嚟,因為西環早已預備.所以個重點唔係梁君彥當選,而係剩返嘅三個人好似人質咁被縛喺自己議辦外,肩負重任嘅梁耀忠就會呢個時間走咗去.情況亦好似一個學生要做班長,舊班長發現佢唔識處理,諗住過一兩招,但係呢位學生堅守原則,唔肯接呢個message,最後「攞住令牌當雞毛」,一事無成.
比較大嘅問號,就係假設佢要休會或暫停會議,同泛民溝通,係咪都唔合乎規矩呢?去到泛民記者會上,顯示出嘅就係支離破碎,民主黨冇出現,其餘黨派合共七個人在場,去到後期演變成長毛同公民黨喺度爭辯星期三發生嘅事.比起建制派舊年大約二十人面對傳媒解釋政改甩轆,更加難睇.咁樣點解旨意你哋團結一致抗港共政權?
怯,你就輸一世. 呢場係一場激戰,需要硬橋硬馬真功夫,朱凱廸就展現咗魄力,佢話明日佢會繼續跟進梁君彥嘅國籍問題,指出梁君彥展示嘅文件,不確定性仍然有好多.呢種就係真‧積極.
我唔會否定當日我投俾梁耀忠嘅決定,因為時光倒流,我都係一樣投俾佢,佢為基層努力多年,資歷深厚,喺過去幾年嘅議會抗爭,佢嘅立場亦行得前過民主黨,可以話係不二之選.但正正就係呢兩個原則,成為佢對自己作繭自縛嘅藉口(包括:唔想做罪人趕佢哋三個走.)
梁耀忠嘅出現, 喺選前,係信唔過民主黨,但唔想浪費超區一票嘅人嘅一個希望.但喺任期第一日,就成為咗香港選舉史上最可惜嘅一件事,亦可能令三十萬票當中嘅好多人,對未來超區一票感到失望,下屆可能變成白票.
去到呢一刻,梁耀忠可以重新創造嘅政治價值,個人認為得返辭職一途.一來係為呢個過錯真正承擔;二來,令我哋呢一大堆而家懺悔緊嘅選民,個心好過一啲;三來係創造一次公投,俾選民決定,梁君彥可否做主席.


text:
今次既旅程喺計劃之外,事關原本係想去 Bangkok 架,但由於水浸唔能夠去,又 Book 唔倒機票去 Phuket,為左唔想 D 細路仔失望,最後惟有去大家都已經去過既新加坡囉!
我地一行五個大人,四個細路仔,共九行搭朝早 9:10 am 既 CX 航機出發.今次重要係琋豬同妹豬第一次坐飛機,所以佢地兩位特別興奮.
到步後就先坐的士去聖淘沙既酒店放低行李,由機場去酒店大約要 SGD 22,記住到聖淘沙既收費亭時要將酒店既 Confirmation 攞出嚟 Show 比個收銀員睇,如果唔係就要比入口費 SGD 7.Check-in 完後,酒店比張 Ticket 我地,呢張 Ticket 用嚟免費搭聖陶沙內既單軌火車,與及坐的士返入聖淘沙時,Show 比個收銀員睇.
攪掂晒就行過對面既單軌火車站,坐兩個站出 Vivo City 去『無招牌』食 Lunch.
聽聞呢間餐廳喺新加坡出名食蟹,以我地呢 D 愛蟹之人,就一定要去見識下啦! 由阿妹發板叫餸,之後發現係一個錯誤既決定.
菜式有:無招牌特制豆腐,咖啡排骨.........
主角一號:白胡椒澳洲白雪蟹 (我地本來只想叫普通既肉蟹,但個部長話佢地只有入口既蟹,攪錯呀! 個心 Feel 倒有 D 不妙,事關佢地既澳洲蟹賣緊 SGD 150 per kg)
重有蟹肉炒飯,星洲炒米,清炒椰菜苗及馬拉盞炒通菜,叫咁多野點食得晒呀! 加上碟碟都好大份,原來個部長見我地有 9 個人,所以幫我地叫晒大份,但係查實我地係得 5 個大人,4 個細路,D 細路邊食野架! 埋單時果然嚇左一餐,成為 SGD 910.超貴既一餐,不過無得賴人,因為我地都疏忽左,無表明要例牌份量就得.其實貴都唔緊要,最重要係佢整得唔好食,所以我地覺得唔抵囉! 事後聽翻我個新加坡同事話,佢地個大廚走左,所以依家 D 水準唔得啦!
食完呢餐咁豪既 Lunch 之後,就去左 Vivo City Shopping 左一陣,主要都係行細妹鍾意既 Top Shop,最後就梗係有收獲啦!
跟住就返酒店休息,酒店對面就係 The Merlion,所以落左單軌火車後,就順便影翻幾幅相.
由於中午嗰餐重未落格,所以只係叫左一 Jar Tiger Beer,串燒牛肉,串燒雞肉及燒蝦,細路就買左碗雞肉湯麵比佢地食,味道好一般,香港既串燒好味好多.


text:
Monday, 7 January 2008
Evolution
臨開學前, 專登開齣一向好鍾意睇o既電影睇o黎開心下. Evolution 幾年前o係電視 pay-per-view 睇過, 當時己經好鍾意, 前晚返睇依然覺得好正, 係我心目中o既滄海遺珠. 己經翻睇幾次, 都o吾會覺悶, 依然咁好睇.
呢齣戲個 style 同 Eight Legged Freaks (另一齣我好鍾意o既西片) 相似. 都係怪物片, 但係以玩o野手法拍出o黎. 故事講兩個大學教師發現一舊殞石上面有進化得超快o既外星生物, 後來越搞越大鑊. 呢齣戲之所以咁吸引我全在於當中o既角色, 幾個主角都非常討喜, 同埋佢地之間 d 對白有時真係寫得好抵死, 真係睇到笑. X-File 莫探員做o個個大學教授非常搞笑, 將莫探員一向有o既 sarcasm 搬落去呢個科學家角色度好 fit, 佢o既黑人朋友亦好正, 兩人之間有化學作用. 後來出場較多o既論盡女科學家, 無厘頭消防員, 同埋兩個肥仔學生, 全部我都好鍾意.
Posted by Howtindog at 19:48
Labels: 電影
0 comments:
Subscribe to: Post Comments (Atom)


text:
話說我有用開bourjois 產品
早排見佢地開左個指甲部有gel nail service,所以買左一個package
佢就唔算好貴,但又唔係平,平均每次$368,只係包20粒閃石/閃粉/簡單畫花
其實gel nail 起香港都已經泛濫,做到要頂爛市咁,唸住baby nail話晒都係bourjois,應該唔會差得去邊,就係咁就出事啦.一共已做了3次的gel 甲只係得一之係合格
第一次整超失望,只可以用完全係垃圾來形容.加上佢d gel 又甩,黏唔實隻指甲,令我扣牛仔褲扣時好易拉扯到,痛鬼死我!呢d 真係叫貼錢買難受.
真係無唸過做gel 甲要受皮肉之苦.我打去baby nail 講返我整完之後個case ,佢地話之前都收到客人投訴幫我整gel 甲個美甲師,所以免費幫我再做一次,見第二次效果都ok,咁咪繼續做埋個course 去囉,但係第三次整,真係徹底的失望.
話說我係29/12/09晚去整,整得求其都算啦,作為一個美甲師,明知客人個gel 甲係透明唔該拆走之前個gel d 底色整得乾淨d.留返少少色起度真係幾礙眼囉!同埋整得又唔夠貼,雖然係透明長左唔覺眼,但我自己日日望住,好難話唔覺眼囉!
第二日有一隻指甲邊己經開始卜,心唸都忍你,我唔等3星期就去換款,但係到了第四日,我真係忍無可忍,十隻指有五隻都卜,我唯有打電話去問,個in-charge 話會幫我跟返,整返好去.
今日去度個in-chareg 竟然同我講,透明底係咁,洗得手多一定會係咁--->我心唸你又點我呀!仲叫我下次做實色,實色就算卜左都唔覺喎.真係講野唔該用下個腦唸唸先啦,實色如果卜左咪仲明顯,反而係透明先至無咁覺呀!其實係個美甲師求其,加上無乜心機,好明顯睇到個甲邊咁好薄,正常整得平均係唔會有呢個情況!ok 啦你唔幫我整返好去我真係唔會再幫襯你地囉!
呢張相係整完第三日影,好明顯食指&中指側邊開始卜
第四日卜ge 情況再嚴重d
對個美甲師來講或者d顏色油得唔勻係藝術啩!?留返之前指甲少許底色就係想個gel 甲多d 色彩,我完全明白囉
以上兩張係今晚返到屋企即刻再影低去留念啦,個in-charge 話洗得手多係咁,唔駛再整返好去喎!完明白啦咁即係整完gel 甲唔好洗手囉!同埋有問題7日內包整返好去係騙局


text:
Oiyee Au YeungShared publicly -
Translate
一拖二出巡
其實都已經兩星前的事 但一拖二去街街的盛事 還是想記錄一吓 印象中不是第一次一拖二 但都只限於由家中去婆婆家 今次就鼓起勇氣去街街 學游水嗰度完咗一個課程 有兩星期小休 所以又搵啲嘢俾蛇仔明學吓 見佢平日好鍾意音樂 又幾有拍子感 問佢想學鋼琴定拉小提琴 蛇仔明話鍾意打鼓 咁又試吓囉 (咁的確啲太文雅feel嘅樂器又好似唔係好襯蛇仔明嘅) 蛇仔爸嗰日要返工 一個勇字, 孭一個拖一個 出發~ 到喇, 細細好開心 蛇仔明又好期待好興奮 導師話3歲小朋友每堂半小時就好夠 主要係培養吓個興趣先 接下去先訓練手腳協調 蛇...
其實都已經兩星前的事 但一拖二去街街的盛事 還是想記錄一吓 印象中不是第一次一拖二 但都只限於由家中去婆婆家 今次就鼓起勇氣去街街 學游水嗰度完咗一個課程 有兩星期小休 所以又搵啲嘢俾蛇仔明學吓 見佢平日好鍾意音樂 又幾有拍子感 問佢想學鋼琴定拉小提琴 蛇仔明話鍾意打鼓 咁又試吓囉 (咁的確啲太文雅feel嘅樂器又好似唔係好襯蛇仔明嘅) 蛇仔爸嗰日要返工 一個勇字, 孭一個拖一個 出發~ 到喇, 細細好開心 蛇仔明又好期待好興奮 導師話3歲小朋友每堂半小時就好夠 主要係培養吓個興趣先 接下去先訓練手腳協調 蛇...
其實都已經兩星前的事 但一拖二去街街的盛事 還是想記錄一吓 印象中不是第一次一拖二 但都只限於由家中去婆婆家 今次就鼓起勇氣去街街 學游水嗰度完咗一個課程 有兩星期小休 所以又搵啲嘢俾蛇仔明學吓 見佢平日好鍾意音樂 又幾有拍子感 問佢想學鋼琴定拉小提琴 蛇仔明話鍾意打鼓 咁又試吓囉 (咁的確啲太文雅feel嘅樂器又好似唔係好襯蛇仔明嘅) 蛇仔爸嗰日要返工 一個勇字, 孭一個拖一個 出發~ 到...
1
Add a comment...


text:
2015年1月30日 星期五
湊囡個半月
2015年1月30日 星期五
話咁快湊囡已經湊左個半月!
但實際自己湊只係湊左半個月~
真係要磨合!真係爭啲抑鬱咁滯!
因為要搞證件,所以影左第一張證件相
佢果陣訓緊覺!比我摷醒左!所以個樣好懞豬豬咁~同埋唔知點解塊面變左咁大塊!好得意😘
1月17日木子滿一個月,同屋企人出去食餐飯!梗係要著靚靚出去啦!但木子個樣一啲都唔女仔!哈哈 happy one month baby~
湊佢開頭真係out of my control!搞到個人勁忟!因為佢清醒時係床仔唔可以自己玩!要人抱,如果唔係會喊!試過唔理佢,真係可以喊足2個鐘,喊到下餐奶!勁長氣,搞到我勁嬲佢!成日對住老公喊,老公不停安慰我!我依家叫做捉摸到少少~首先朝早有2餐奶食完後唔比佢訓!咁佢夜晚就會訓到.同埋擺佢落high chair搖佢咁就唔洗抱佢,係隻腳攰啲但隻手可以free出黎!
仲有一得閒就帶佢出街,因為要我成日留係屋企我會發毛!出街人都身心舒暢啲!
本身出街係手抱或推bb車!但2者都有缺點,淘左條揹帶!勁方便,可以自己揹住佢去邊都得,超滿意!
望住佢個樣個個人都話十足mini老公咁!但我點望都唔太覺喎!某啲角度其實都幾女仔架!
某日去左探家姐!木子年紀細細已經做左表姐!表妹細大半個月,但可惜果日佢好扭計,所以無張似樣既合照!但遲啲一定影到既!
又有一日去左朋友屋企,呢個bb細木子5日,原本佢係姐姐,但木子早左出世就變左姐姐!2個bb好得意,希望你地可以做到好朋友!
2015年1月11日 星期日
木子就黎滿月
2015年1月11日 星期日
湊住木子啲時間真係過得好快好快!
未坐月時成日諗成個月無得出街咪好悶囉?成個月都食中餐咪好乏味?
但點知原來湊住佢咩都諗唔到咁多!
因為我堅持喂人奶,頭頭果陣佢成日喊,我覺得係唔夠奶!喂到我崩潰~因為一次喂成個鐘!擺落床仔又勁喊!
之後夜晚果餐補奶粉,我訓得好少少先叫好返啲!
到依家,佢開始要適應呢個世界,可以喪喊幾個鐘,要安全感抱住佢!我對住佢真係好無奈!淨係諗已經食飽又換左片點解仲喊架?佢喊得好淒涼大大滴眼淚!搞到我都喊埋一份~
好好彩,我有個好老公,佢請左1個月大假幫我手!夜晚果餐奶同哄佢既功夫根本上佢做晒!所以搞到佢依家日夜顛倒左!我喊佢不停安撫我~如果無佢係身邊我可能已經諗埋一邊啦!
對住隻小魔鬼真係又愛又恨,佢喊扭計時真係想唔理佢!但見到好滿足咁訓食同周圍望時又覺得佢好可愛!不過只要佢健康快樂成長就咩都無所謂啦!
訂閱: 文章 (Atom)


text:
發現呢到d人都常常會打包.
你知啦, 美國食物的Size唔係人人都食得晒,
唔係點養到佢地咁有份量呢??
呢到好多人都慣左將食唔晒o既食物打包返屋企,
我覺得呢個行為係唔錯, 唔洗浪費食物丫嘛!!
細個出街食飯好多時都會聽到人話打包,
依家就少左好多啦!
緊係啦, 香港d餐廳愈來愈貴不特止, 愈來愈細份,
食得飽已經好似要還神咁, 仲點會有得剩o黎打包丫??
另外, 可能因為強國愈來愈有錢,
加上愛面子的天性,
以前因為工作關係同d內地人一齊食飯,
或者以前跟屋企人回鄉探親,
佢地勁鐘意叫到成檯都係野食,
驚死失禮人咁, 但又食唔晒ga wor(掛住傾計),
剩左又唔會打包,
唉~~我就好唔鐘意咁樣啦!
亦有d人好鐘意未食檯面d野就話要加單,
之後又食唔晒, 我就好唔鐘意.
我最怕就係眼闊肚窄,
寧願一開頭唔叫咁多野食, 唔夠先再叫囉.
呢個同慳唔慳家無關,
就算我有幾十億身家,
我都唔會浪費食物.
紙盒包裝, 唔用發泡膠~
但可能老外覺得錫紙可以保存到肉類o既水分同新鮮,
所以成日隔夜或未用得著o既肉類鬼仔都鐘意用錫紙包住放入雪櫃,
而蔬果就用保鮮紙包啦, 所以搞到成日一打開雪櫃見到咁:
其實, 包到一舊二舊咁, 好多時都唔知邊舊打邊舊係乜??
(張相影得個雪櫃好亂, 因為當時我正打算執好個雪櫃)
另外, 有時去專門買肉類o既店舖,
佢地就好鐘意用紙包住(入面仲有張牛油紙o既物體的), very good,
唔洗下下用膠袋:
又要屈係車到十幾粒鐘,
仲要冇得睇決賽,
不過算啦, 無左德國隊已經無晒晒意思啦!!
一星期後見, 祝各位周未愉快!!


text:
揀老婆要揀處女
揀老婆要揀處女為一潮文,出處不詳.其後有高登會員將潮文內容更改,將男女逆轉.
原文
老婆係一生一世既,唔同女友咁唔滿意可以中出即飛
揀老婆就好似揀禮服一樣, 你一件普通衫都可以買件二手既
但你買件禮服如果已經俾人着到殘晒 拎出去點樣見人?
所以如果老婆個處唔係俾自己攞去而係俾左第個男人
簡直係男人既恥辱
再者女仔迷人既處女洞穴何奇吸引
緊窄既小穴,粉紅既陰唇有邊個男人唔鍾意?
即使第時老婆塊西用耐左鬆晒
兼陰唇外反,成塊牛肺咁大片黑沉沉
你都唔會太傷心
因為呢D都係你一手破壞而成既
但如果有第個男人參與過呢個工程就唔同講法了
情況就好似你自己著花著鬆自己對鞋
同人地著花著鬆對鞋先俾你著既分別一樣
試諗下如果第時結左婚同老婆行街
你地撞番當年用佢巨大既賓周插入你老婆既處女小穴既人
你老婆同佢介紹你係佢老公時
果個勝利者,肯定會流露出一手用家既驕傲笑容同你打招呼
而你只可以次人一等地
用二手用家身份同佢俯首稱臣
身為男人既你又點樣接受此等奇恥大辱?
即使你果晚番屋企怒執老婆一百幾十濟發洩
都無法改變事實
何況呢個破麻
你仲要對住佢成世呢?
再者,因為當價錢=0時,處女膜既Qd肯定大過Qs
所以處女膜係economic goods
而又由於我地唔可以o係factor market買到一片唔連女人小穴既淨處女膜
必須o係product market 買一個有處女膜既女性
於是處女就比非處女多一個有價值的factor作bundle sales
結一次婚閒閒地都用數以十萬
你唔係用黎花o係一個比人少一個factor 既女人身上啊嘛?
加上如果第時你D兄弟啊老友啊問起你老婆個處係咪俾左你
除非你扮野好似黃(王)祖藍咁叻,立刻充滿自信地答"係"啦
否則你答"er......"
或者"處唔處咁重要咩"
又或者"我唔想答"
你D兄弟老友都一定心裡有數
你竟然係回教徒
老婆隻豬唔係你食
到左你真係有個幸福既小家庭
咁唔好彩俾你生左個女
有一日你放工返屋企
見到有個MK仔UN緊你個寶貝女
你破口大罵: 你點對得住你將來既老公!
你個女就會理直氣壯咁同你講:老母隻豬都唔係你食架啦
連你個女隻豬你都想管
你個情意結係咪未撚解丫?
面對女兒一針見血既講話
恐怕呢一刻你連長輩既尊嚴都會無埋
所以大家揀老婆一定要揀處女
否則將來後悔莫及
性別轉換版
老公係一生一世既,唔同男友咁唔滿意可以被佢中出即飛[1]
揀老公就好似揀禮服一樣, 你一件普通衫都可以買件二手既
但你買件禮服如果已經俾人着到殘晒 拎出去點樣見人?
所以如果老公d精第一次唔係射係自己個西入面, 而係俾左第個女人, 又或者佢既左右手,
簡直係女人既恥辱
再者男仔迷人巨鳩何奇吸引
熱辣辣既精液,紅卜卜既龜頭, 加上果種養精千日, 用在一時既豪情氣慨, 有邊個女人唔鍾意?
即使第時老公碌棍用耐左彎左
兼鳩毛都比你坐甩晒,成個比薩斜塔咁
你都唔會太傷心
因為呢D都係你一西坐爆而成既
但如果有第個女人又或者係飛機參與過呢個工程就唔同講法了
情況就好似你自己著花著鬆自己對鞋
同人地著花著鬆對鞋先俾你著既分別一樣
試諗下如果第時結左婚同老公行街
你地撞番當年用佢小穴緊緊啜實你老公碌巨鳩既人
你老公同佢介紹你係佢老婆時
果個勝利者,肯定會流露出一手用家既驕傲笑容同你打招呼
而你只可以次人一等地
用二手用家身份同佢俯首稱臣
身為女人既你又點樣接受此等奇恥大辱?
即使你果晚番屋企怒執老公一百幾十濟發洩
都無法改變事實
何況呢個破麻
你仲要對住佢成世呢?
再者,因為當價錢=0時,男人既第一次Qd肯定大過Qs
所以男人既第一次係economic goods
而又由於我地唔可以o係factor market買到一碌青頭仔既鳩
必須o係product market 買一個未出過精既撚
於是飛機都未打過既青頭仔就比一早出晒精既撚樣多一個有價值的factor作bundle sales
結一次婚閒閒地都用數以十萬
你唔係用黎花o係一個比人少一個factor 既男人身上啊嘛?
加上如果第時你D姐妹啊老友啊問起你老公既第一次係咪俾左你
除非你扮野好似黃祖藍咁叻,立刻充滿自信地答"係"啦
否則你答"er......"
或者"係唔係第一次咁重要咩"
又或者"我唔想答"
你D姐妹老友都一定心裡有數
你竟然係回教徒
老公隻豬肉腸第一次唔係你食
所以大家揀老公一定要揀未打過飛機既青頭仔
否則將來後悔莫及
再講多次我唔係可以容忍到個老公係n手的人
講明...係老公唔係男朋友!!!!


text:
評分: 100分 (100分最高) 相關blog: 喜愛的花球
初初無諗過呢個item要咁早confirm架
真係好彩我早留意到Kitman 個blog咋
立即send email問詳情
但最快有答覆,當然都係打比佢啦
我一直心大心細
最想當然係可以用大牡丹啦
但真係無辦法,9月牡丹唔當造
Kitman都一早知會過我架o勒
係我一直唔死心啫
到8月左右,終於confirm左Kitman我要o既所以花品款式
亦都決定左我個花球..........最終我揀左紅色馬蹄蘭做主花
婚前兩日,Kitman打比我
話我知當日o既馬蹄唔靚,佢會等到我婚前一日再去揀花
所以我要晏少少先可以去拎
好彩,婚前一日大約2點左右就收到Kitman call
終於買到靚花啦
然後我就約佢大約晏晝5時去取貨
一見到我d花球,襟花,手花...已經好鐘意啦
我包頭花 (由於我加錢揀蕙蘭做主婚人襟花,餘下o既Kitman都留返比我做頭花)
主婚人襟花
(黃色蕙蘭 + 紫色及紅色小花 + 囍字牌)
伴娘手鐲 (夜晚可作頭飾用)
我的主花球
就咁睇好似唔係好大個,但當拼埋身就覺得其實岩岩好啦
再大好似好誇張
我個fd 12月結婚架,佢見到我個花球立即好鐘意 ^^
我老公渣可能睇落細個d
我渣o既效果幾唔同 XDDDDDD
留意....伴娘已經將手鐲放係頭上做裝飾啦
(未搵到Close up相,有的話再post)
岩岩睇返d相
發現原來我由敬酒開始就忘記左個花球啦 :p
不過我都有拎返屋企擺左差唔多一個week架
好彩我最後都揀左呢款花球,真係好靚同埋同我d晚裝都好襟呀


text:
2016年3月26日星期六
2016年3月20日星期日
一料兩食
之前真係勁潮濕,乾嘅衫掛喺度都變到又濕又軟身,牆身似俾人潑完水,地下又好似倒瀉水咁,仲濕到爆燈㖭呀!"爆燈" 唔係純粹加重語氣嘅比喻,而係真係濕到燈膽都爆埋,應該係因為濕氣太重而短路,一撳燈掣就即刻 "pop" 一聲燒咗個膽喇!!
今日又整普羅旺斯燴雜菜 (ratatouille),仲特登留起咗少少雜菜嚟整咗個 open sandwich 㖭!
2016年3月18日星期五
韓國石鍋飯 Dolsot Bibimbap (돌솥 비빔밥)
2016年3月9日星期三
素蘿蔔糕
呢兩年過年 Ernest 媽咪都有送我蘿蔔糕,所以我自己都懶得整.
大年初一去老表家團拜,表姐特別整咗個素蘿蔔糕俾我同大表嫂食,真係食過番噚味,其他食肉人都爭住要食!趁依家都仲買到靚蘿蔔,等我都自己整吓先!
其實都知道唔用臘味整的話,應該要大大多加調味料,但因為我一向食得清淡,而且又怕榨菜會好鹹,所以都唔敢大刀闊斧咁落調味,結果係唔係好夠味囉!不過咁有咁好,反而食得出蘿蔔嘅清甜,係食咗幾廿年蘿蔔糕以來從未有過嘅滋味,始終不時不食係智慧,冬天白蘿蔔當造特別清甜好食!
2016年3月6日星期日
烤焗茄子 Aubergine al Forno
Facebook add 咗 Jamie Oliver 個專頁,原來佢都整好多 vegetarian recipes.呢個 Aubergine al forno 食譜一睇就已經覺得好吸引,而且材料又好簡單,不過有少部份食材我手上無,所以改用其他材料代替.
整呢個烤焗茄子唔單只簡單,又唔使開鑊,最啱好夜先放工返到屋企時整,唔怕炒鑊聲音嘈到隔離上下左右.最正係灑面啲麵包糠料,有香又脆!
訂閱: 文章 (Atom)


text:
2014年7月14日 星期一
Here comes the Angelina
係世界各地多個地方有分店嘅Angelina終於係香港開幕啦
angelina係巴黎係出名嘅店舖,今次來到香港就選擇左係
IFC嘅連卡佛入邊開舖,不過店舖位置都比較難搵,
所以第一次去到要花少少時間.
下晝時間都有唔少人排隊,我去嘅時候係下晝三點幾,
外面都排左十幾人,而當中有唔少係內地客人.
不過其實如果選擇坐外面露天嘅位置就可以唔使排隊,
開頭都覺得有啲熱不過坐坐吓其實又ok wo ,仲有得望住海景添!
有啲朋友去咗都話俾我知入邊最出名嘅
甜品栗子味le Mont Blanc 到下晝時間就會賣晒,
好彩叫得快轉頭第二枱入嚟就已經賣晒啦!
去到第二樣必點嘅就係佢嘅熱朱古力,
價錢唔算平都要成$88一杯,不過黎到點都要試一次
先講講個熱朱古力,平時飲熱朱古力好多時飲完到會漿住個口,
令到成個囗感覺都好漏,食其他嘢感覺都會係朱古力味,
不過呢個朱古力就真係做到甜而不漏嘅感覺,
其實佢同我哋平時飲嘅熱朱古力口感有啲唔同,佢似比較浠嘅奶昔.
可以隨意加自己想要份量嘅忌廉,飲落囗就會更加香滑.
Le Mont Blanc 個人就覺得比較甜,不過入邊嘅忌廉又真係幾滑幾好味👍
本應聽朋友講想試吓佢個brunch , 不過想試嘅朋友要留意下晝三點前先有架,
去本應都嘗試佢嘅檸檬撻,不過就賣曬,唯有下次啦!
俾個貼士大家,如果想去食又唔想排隊嘅朋友,
可以選擇下晝五點左右嘅時間就冇乜人排隊啦
地址 :IFC 連卡弗三樓3025-3026
訂閱: 張貼留言 (Atom)


text:
3月31日行程: 銀痤 => 新宿
神戶牛 yummy yummy
呵呵, 今日又係shopping日. 因為長輩都鐘意名牌, 所以我地就去左銀痤啦. 因為銀痤係日本最貴既地段, 所以名店林立. 我地抵達後就分開黎行. 我地同朋友仔大哥四人就集中行銀痤大型玩具店博品館. 裡面有五六層高. 鐘意玩具既朋友不容錯過. 博品館隔離就係港人至愛品牌啤啤梨. 佢地既Blue Label and Black Label係日本先有得賣, 所以好多人去日本都係會買呢兩條line 既產品. 由於我同事之前係啤啤梨網頁見到個袋好想買, 於是我就幫佢去睇下有冇得賣啦. 有就有既. 不過得番display固個咋. 唯有再去其他分店睇下有冇新貨啦.
行到食lunch時間, 我地就去左松板屋樓上睇下有咩好食. 佢地話係度未食過麵
(Soba), 於是就去食下啦. 不過呢間食Soba既餐廳就好一般咋. 唯有寄望今晚固餐啦. 因為我地今晚決定食神戶牛!!
食完lunch我地就係銀痤三越同松板屋行下. 朋友仔媽咪話想買日式花樽, 我地就係百貨公司幫佢搵下, 可惜百貨公司既選擇唔係好多, 仲要好好好貴, 都買唔落手.
買唔到花樽就落左去地庫食品館行下. 固度好多野買, 有西洋同和式果子. 實在係眼花瞭亂. 於是買左些櫻花同士多啤梨限定商品試下啦.
行完銀痤我地就搭都營地鐵去新宿. 去到新宿我同朋友仔就去晚餐餐廳睇下有冇得book位先. 因為原本想搵酒店reception幫手book, 但係間餐廳太早未開門.
. 所以我地就早D過去新宿西口睇下book唔book到. 雖然間餐廳下午休息緊. 好彩都有個職員出黎幫我地reserve table. 咁可以放心係附近行街啦.
由於我同朋友仔第一日已經行過新宿. 當時睇左想買乜但就未決定買唔買, 於是就決定順手去買埋啦.
買完野差唔多6:00p.m. 於是就會合所有人浩浩蕩蕩行過去新宿西口住友大廈食晚飯. 間餐廳就係52/F, 叫瀬里奈. 招牌菜係Shabu Shabu. 不過我地始終鐘意食鐵板燒, 所以大家都叫左個神戶牛鐵板set. 個set 有龍蝦/飽魚, 鵝肝, 神戶牛, 沙律, 飯. 好豐富. 個神戶牛真係非常好味, 入口即溶. 食哂主菜後職員會帶我地去另一邊lounge食甜品同歎茶. 因為lounge可以欣賞新宿夜景呢. 呢餐雖然好貴, 但係好滿足呀 ^O^ 食飽飽就慢慢行番去JR搭山手線返池袋. 我地送左長輩休息後, 就出左去池袋東口Sega機鋪睇下有咩新game. 再行埋激安之殿堂先返酒店休息
銀座
新宿
神戶牛真係好美味啊 \(^O^)/


text:
2010年5月31日 星期一
東京唔夠喉之旅 - day 2 2010-05-31
由於噚晚太早瞓,今朝好早就醒咗.我哋响房度食完早餐就出發嘞.第一站係酒店隔離嘅池袋防災館.上到去接待處先填咗份 form,就去體驗區度等玩走火警同地震避難,體驗之前有職員講解防災知識,不過全日文而且又冗長,洛洛都有d唔耐煩,雖然體驗走火 警同地震避難都幾得意,但同時都幾嘥時間,我哋足足响度蹉跎咗1個鐘先走.
爭 取時間即刻落涉谷,今次撘地鐵副都心綫,比JR無咁方便但快d同小d人,好快就到咗涉谷嘞,應老公要求先食 lunch,我哋又去番次次都食嘅長龍壽司店排隊,等咗大概半個鐘左右就有得食嘞,我哋每人叫咗個等上壽司 set,另外再加一客太卷俾洛洛食,雖然好好味,但份量實左太多嘞,最後好辛苦先食得哂.埋單時侍應哥哥仲請洛洛食糖添!
食飽响涉谷逛咗一陣,就去咗食杜如風介紹過嘅牛奶+牛奶雪糕,真係好牛奶,洛洛就食得最開心,食飽佢就午睡,我哋就沿路行去原宿,一路行一路買,好快就到黃昏,見時間唔早,我哋您袋行陣,再去西友買d小食飲品等,再去食晚餐.
今晚去居酒屋食,d嘢 so far so good,但四圍d人起勢煲煙,搞到洛洛係咁咳,快快趣趣食完就返酒店休息.
(day 2 完)
張貼者: jacqueline 於 下午12:07 沒有留言:
標籤: 2010-5 東京唔夠喉之旅
2010年5月30日 星期日
東京唔夠喉之旅 - day 1 2010-05-30
相距上次東京之行只係4個幾月,我哋又出發喇(對上嗰次遊記仲未寫完呢!)!晚餐之後我哋就冒住大雨出發去機場,check in 後就乖乖响閘口等預備上機喇.今次我哋搭 ANA,個人認為航班時間,膳食及 service 都比 JAL 好.上機起飛無耐就食宵夜,食完就瞓覺啦.
瞓 吓醒吓,好快就到羽田機場,由於我哋朝早無乜行程,所以慢慢過咗海攞埋行李搭 monorail 到浜松町轉車到池袋,响池袋酒店放低行李再商量先去邊度.由於我哋帶唔夠衫(得10零度但係得夏天衫),所以先去五反田嘅 Akachan 買衫俾洛洛著. Akachan 已經換咗季,不過好彩都揾到件薄薄呢嘅外套俾洛洛,另外買咗d小食飲品俾洛洛就返池袋嘞.
返到池袋又肚餓要食 lunch,見間拉麵店有人龍就跟住去食,點知瀨嘢,d麵咸到條脷都鞋埋,d湯油到不得了,碗麵難食到食唔晒,埋單走人,返酒店 check in.
呢幾晚我哋往池袋 Metropolitans,都算係間較高級嘅酒店,房間比一般商務酒店大,個 view 仲唔錯添,我哋攞咗房先沖個涼,再一家三口一齊眠一眠,瞓到5點幾起身就出去 shopping 嘞.
首 站先去無印,係唔抱有任何希望嘅情况下居然俾老公揾到件開胸衛衣,仲要做緊特價,二話不說即買卽著,到我响 Parco 買到件厚外套,仲要係幾靚嘅!今次一家三口總萛唔駛凍死响東京街頭!好彩嘅事繼績有,俾我發現迪士尼做緊 promotion,大人比原價平1仟円,拿拿林响 JTB 買定入場券先!
買完嘢又肚餓啦,今晚响酒店咐近食燒海鮮,唔,好好味呀!食飽再去7仔買雪糕返房食啦!
張貼者: jacqueline 於 上午9:59 沒有留言:
標籤: 2010-5 東京唔夠喉之旅
訂閱: 文章 (Atom)


text:
唔知係唔係因為兩日前,孫柏文公開回答過一位讀者寄嚟問我問題嘅信,呢幾日突然間收到好幾封讀者寄嚟問問題嘅信.今日,我就希望解答其中兩條問題.
第一封問:「孫柏文先 生,你曾經公開批評過嗰啲會考考試考到10A嘅學生,因為你覺得6A已經夠,而攞10A只會使到其他學生更加難得到好嘅成績.今年,我就要參加會考考試, 你可否再次提醒嗰啲可以考到10A嘅學生,唔好提高及格門檻?準會考生上」上一次,我公開批評啲學生之後,畀好多人鬧「教壞細路」,雖然我今時今日都相信 自己嘅論點,不過今日我唔會重複.理由係你好似覺得自己考試考得好嘅機會好微,如果要我提醒佢哋,不如我畀啲(如果你最終考得唔好)自救嘅建議你.
我有個 朋友名叫Sozuki,佢成日話:「識得人多,比讀得書多重要.」睇嚟對於如何變成成功人士,孫柏文真係一頭霧水,雖然我覺得書裏面可以得到好多幫到大家搵錢嘅資訊,不過Sozuki嗰句話唔係冇道理.我 哋雖然生活於資訊年代information age,不過好多真正可以提供套戥arbitrage機會嘅資訊同消息,要喺「小道」先至可以聽到,因為正當資訊已經喺雜誌出現,除非你分析能力比市場 強,根本就唔會有套戥機會.
正當一個人有廣泛嘅人際網絡,就會有大量資訊流入用嚟交換更多嘅資訊,而遲早就會出現套戥機會,只要能夠把握機會,能夠落實套 戥大計,應該都可以餓唔死.
用自己名做招牌
第二封信問:「手指兄!小弟一路都係你嘅fan屎,我今年想創業,不過對公司叫乜名完全冇idea.可否指點迷津?創業上」創 先生,我完全唔知道你會做乜嘢生意,不過,我覺得永遠可以考慮用自己嘅姓名做招牌.
原因很簡單,正當用自己嘅姓名做招牌時,每日就需要面對「唔可以蒙污自 己成名」嘅壓力.到時候就會日日鞭策自己,做到最好.當然,淨係得個姓名係唔夠,應該加埋間公司做乜生意.例如,花旗國有Ford Motor Company(福特汽車公司),一睇就知佢哋做乜.如果有一日出咗名,仲可以連「做乜生意」都慳埋,例如Dell Inc.,Goldman Sachs等等呢啲得個姓嘅公司名,就係最佳例子.
所以,孫柏文見到「廖創興銀行」變成「創興銀行」都覺得好浪費.以前聽到「廖創興銀行」就會即時勾起一段段香港經濟神話嘅回憶,家聽到「創興銀行」呢個名,就好似間銀行被一啲dot com形象顧問改過名.再重申一次,好浪費!


text:
有日突然好得閒(你有邊日係好忙?
兩個表弟又放早XD
就一齊去左Pizza Hut食晏
原來Pizza Hut午市有學生餐免加一
咁啱我地三個都有學生證XDDD……
蘑菇忌廉雞湯
味道都係同平時一樣,雞湯味重,好creamy
稠度適中,唔會太過水或者太乾
咁啱我地果三碗有唔少料係入面xdd
雞肉D味同雞皇飯既相似,我覺得還可以吧
蒜蓉包
呢款堅係經典,細細個就勁中意食(以前唔食蒜都會食呢個
香脆可口,焦香味重但冇焦黑苦澀位
蒜香濃烈,冇辣味,感覺唔會太油膩
焗肉醬意粉
肉醬其實幾多下,肉碎多而唔係好肥
配上酸甜既蕃茄味,大大減低油膩感
意粉煮得剛好,唔會太濕爛,反倒有點彈牙有點嚼勁
烤焗過後則是更添了點焦香味:^)
茄汁肉腸長通粉
蕃茄味算濃,酸酸甜甜幾開胃架
肉腸佔量可以接受,外皮仲有少少脆,唔會太鹹太油膩(Y)
長通粉有咬口,不粉不濕爛:^)
意式雞皇意粉
醬汁好夠,可以拌勻及黏附係每條意粉上面
可謂係足料既,起碼佢有落不少蔬菜同雞肉,唔會話食兩啖已經變左淨意粉冇餸伴
意粉熟度OK,保持到唔會好爛好淋
凍意大利泡沫咖啡
呢個係加錢升級既
Cream既部分又唔會話好膩,奶香味都重既
咖啡都好重奶香,不過對我黎講真係有點甜膩
(因為平時唔會落奶落糖,同埋飲開espresso……


text:
巴神遠離煩囂成熟時
喺季初有好多狀態大勇嘅前鋒,好多都有份喺嚟緊周末踢國際賽,其中有位只可以喺屋企睇電視,佢就係巴洛迪利.小弟一直好想講吓巴神,但冇乜機會,正因冇乜機會講佢,對佢係一件好事.
尼斯似乎係球壇嘅回收基地,上季拯救過賓艾化,呢季就到巴洛迪利.巴神今季已經有五個法甲入波,包埋歐霸盃嘅話,佢近三場比賽射入四球.之前有報道話,意大利主帥雲杜拿想重召巴神,但最後佢都係冇份.暫時呢兩個月,小弟戥巴神開心,因為聽親佢啲新聞都係入波,而唔係任何花邊醜聞.巴神家陣唔係踢班霸,傳媒嘅關注度低咗,同埋法國啲小報冇英國咁恐怖;英國啲狗仔真係可以24小時睇實巴神一舉一動,再將佢嘅小事放到極大,有時困擾住佢,有時就令到佢自我膨脹.希望家陣尼斯安靜嘅環境可以幫到巴神搵番條康莊大道.
雖然細細個就聽巴神個名,但佢都係26歲箒,對於職業球員嚟講,啱啱先踏入全盛期;而對於向來遲熟嘅意大利球員,巴神仲有大把世界.如果巴神今季可以保持到呢兩個月嘅水準,出年夏天,意大利正選前鋒一定係佢!啱啱場聯賽,巴神冇做過乜嘢,但被球證罰第二面黃牌離場,嗰陣巴神好冷靜,冇發脾氣;至於球證賽後亦承認犯錯.小弟估計球證可能被巴神以往嘅印象影響,所以誤判.巴神除咗要時間搵番狀態,亦要幫自己洗底,避免將來受更多不公判決.
意大利國家隊有個傳統,由1970年起,每隔12年就會入一次世盃決賽,兩年後嘅俄羅斯世盃,又係時候嘞,希望到時可以見到巴神嘅風采.


text:
今次揸呢一架車真係幾大下,重要係揸左軚,所以真係要揸慢少少來適應一下 !! 一開始當然係要 Set 返我哋個目的地先啦,因為都差不多成一點鐘,係網上面搵過D資料如果由機場去我哋住宿嘅谷關要成三個鐘嘅車程,再加埋要慢行少少,所以我哋就要直接由機場去啦.因為第一次用呢個 GPS ,當然係要租車俾我哋個哥哥仔教一教點用啦.原來係可以手寫輸入個喎,又真係幾方便喎 !! 好啦,攪掂好D嘢就要係個停車場到出發喇,但係唔知點解放個銀仔入去係都出唔到,原來係過咗時間 !! 好~~一路行都幾好,無咩特別,行行下就見到有個收費亭,諗住俾$1000佢找下D碎錢,點知個個收費俾咗一疊代用卷我哋,有10張每張$40 ,而台灣嘅高速公路收費每次係$40. 架車都幾好揸 !! 就係呢D回數票證啦..... 揸咗大約個半鐘到就到咗豐原市,有團友話要去釋放一下一D水份,咁啱又見到有間 7 仔係路口,於是就試下睇下會唔會好似日本D便利店咁有廁所提供嘅呢 !! 原來都真係有個喎,大家就買下嘢放下嘢咁,我就係呢到買咗本旅遊書,因為當地買嘅旅遊書嘅資料係香港無嘅,重要有幾多嘅選擇下添呀 !! 係高速公路落來去谷關嘅路,睇下路邊幾多花 個GPS叫我左轉繼續行程 7-Eleven 呢本就係個本書喇....都幾好用啦 買完嘢就繼續我哋嘅行程,呢一段路係係山邊行,比較行得慢D,行行下見到有條吊橋,於是就落車去影下相啦~~原來呢條橋只可以同時間行得兩個人,但係我哋見到有成三個人啱啱行過,都唔知危唔危險嘅,所以我哋都係係橋邊到影下相咁,呢一條橋唔係叫做巴別橋,係叫做白鹿橋 !! 我哋其實係東勢鎮到架啦... 條橋都真係幾窄下 見唔見都我校面有人重係條橋到行緊呢 睇到個警告嗎 ? 只可以行兩個人咋....你哋信唔信呢 ? 呢架就真陪伴咗我哋五日嘅車啦... 條橋下面就係呢D成大堆碎石嘅河啦....會唔會係大雨嘅時候成條河都係水呢 ?
好啦,攪掂好D嘢就要係個停車場到出發喇,但係唔知點解放個銀仔入去係都出唔到,原來係過咗時間 !! 好~~一路行都幾好,無咩特別,行行下就見到有個收費亭,諗住俾$1000佢找下D碎錢,點知個個收費俾咗一疊代用卷我哋,有10張每張$40 ,而台灣嘅高速公路收費每次係$40.
架車都幾好揸 !!
就係呢D回數票證啦.....
揸咗大約個半鐘到就到咗豐原市,有團友話要去釋放一下一D水份,咁啱又見到有間 7 仔係路口,於是就試下睇下會唔會好似日本D便利店咁有廁所提供嘅呢 !! 原來都真係有個喎,大家就買下嘢放下嘢咁,我就係呢到買咗本旅遊書,因為當地買嘅旅遊書嘅資料係香港無嘅,重要有幾多嘅選擇下添呀 !!
係高速公路落來去谷關嘅路,睇下路邊幾多花
個GPS叫我左轉繼續行程
7-Eleven
呢本就係個本書喇....都幾好用啦
買完嘢就繼續我哋嘅行程,呢一段路係係山邊行,比較行得慢D,行行下見到有條吊橋,於是就落車去影下相啦~~原來呢條橋只可以同時間行得兩個人,但係我哋見到有成三個人啱啱行過,都唔知危唔危險嘅,所以我哋都係係橋邊到影下相咁,呢一條橋唔係叫做巴別橋,係叫做白鹿橋 !!
我哋其實係東勢鎮到架啦...
條橋都真係幾窄下
見唔見都我校面有人重係條橋到行緊呢
睇到個警告嗎 ? 只可以行兩個人咋....你哋信唔信呢 ?
呢架就真陪伴咗我哋五日嘅車啦...
條橋下面就係呢D成大堆碎石嘅河啦....會唔會係大雨嘅時候成條河都係水呢 ?


text:
踏入農曆七月鬼節,真係特別多神怪嘢發生,傳聞話啲「污穢嘢」最鍾意睇戲,電視城裏面亦發生過唔少鬧鬼傳聞,最經典當然係89年嗰單,有人喺清水灣電視城錄影廠見到一個模糊不清影像呆坐觀眾席,有人話係已故金牌司儀鍾保羅,搞到大家心慌慌.
睩大眼揮右手
大前日係農曆七月十四,傳說係鬼門大開嘅日子,負責主持《東張西望》嘅宋熙年突然喺直播途中,對住鏡頭做出怪異行為,當時佢同陳倩揚喺無綫將軍澳電視廣播城做直播,陳倩揚啱啱介紹緊下一個環節,喺拉闊鏡頭嗰陣,就影到宋熙年突然表情好奇怪,睩大雙眼矋住右邊,個樣好似好驚恐咁款,然後就打橫揮動右手,唔少網民猜測佢當時見到啲唔想見嘅嘢,但因為直播關係,惟有死撐!
噚日聯絡上宋熙年,佢笑咗幾聲,然後話個screen(屏幕)有問題,問佢係咪見到鬼?佢好淡定咁話:「唔係,只係平時地下個mon(monitor屏幕)應該係影住我哋做直播,但當時個mon就去緊廣告,我諗住提醒陳倩揚,我將會開聲講嘢,擔心兩個叠住講嘢就唔好.」但佢當時個樣好似好驚?佢解釋:「個動作好似怪咗啲,我阿媽同經理人事後都有問我發生乜嘢事,其實我只係想拍一拍佢(陳倩揚).」
好彩宋熙年今趟時運高,乜都見唔到,但問佢驚唔驚?佢一副大無畏精神話:「唔驚,我都唔知係鬼節,呢啲嘢唔會唔信,但亦唔會太信,總之好彩自己未見過.」


text:
很久也沒有出過我兩隻寶貝的blog
搬咗屋已經兩個多星期了. 最初都好担心兩隻貓貓唔適應
尤其係豆豆. 佢太內向 (不過呢幾年同埋啤梨一齊佢已經好咗好多)
第一天搬屋時先把佢地送去我媽咪屋企....用籠困著
當然啤梨是惡到嘔. 你掂下個籠佢都fee到飛起. 仲抓損咗我幾撻
運送過黎途中. 我媽又不小心成個籠跌咗落地下. 唔知佢地有幾驚呢 ?
將佢地送到去新屋, 廁所同糧水已經準備好. 就係呢度放佢地出黎
點知豆豆.......就係咁企到最埋. 我見到都有5分鐘.
之後我出咗街. 再番黎時佢又將個頭塞咗去焗爐後邊條空隙度. 但個patpat 突哂出黎law. 唔通佢以為咁就睇佢唔到 ?
好彩. 佢都第二日嘅下午已經肯食野飲水去廁所la.
而家仲大胆到死tim. 平時少少聲佢都好驚ga
前兩日我見到佢訓咗係梳化. 我行過佢都唔醒呀
仲可以將相機係佢面前影相. 都唔醒
有冇咁好訓呀 ?
點解d 貓咁鍾意咁用隻手兜住個頭黎訓ge ?
至於啤梨呢. 佢搬去呢一晚就已經適應咗. 自己屋企一樣la
夜晚仲上床同我一齊訓tim
佢唔係訓係床面. 而係訓係我個身上面.....
好彩佢唔係好重. haha
不過雖然佢訓得好似好舒服咁. 但佢唔鍾意. 都會兜巴打黎我度ga
有時我都怕咗佢.......


text:
2016年5月24日星期二
再挑戰,懶人版自製麵筋
今次一次過做兩個實驗.
兩邊都係300g麩質蛋白粉+50g普通麵粉,兩盤粉首先拌勻,要將兩種唔同嘅粉徹底結合在一起.一盤係用普通暖水逐少逐少加,直到麵糰唔再吸水,再搓幾分鐘,蓋上布,等30分鐘.
30分鐘後,用剪刀剪一小塊,放入油內中火炸到金黃.
如果太黏,用水濕下就可以.
另一盤係用普通暖水+適量酵母粉,拌勻加入,搓麵方法同上面一樣,不過今次係等2小時,而且中間要加水幾次,每次搓多一分鐘.
2小時後,佢變咗咁樣,好似自己用洗面粉方法整出來嘅麵筋.
又係用剪刀剪一小塊,放入油內中火炸到金黃.
加咗酵母粉果一盤,炸嘅時候明顯地係鬆啲,而且發脹得勁啲.
炸完,兩盤比較下.
無用酵母粉果一盤,明顯係實淨啲,中間仲有肉嘅感覺.
加咗酵母粉果一盤,感覺泡泡啲,似街邊拮魚蛋時,有時會有一串串齋麵筋,嗰一種囉.
跟住各自炆煮,今次麵糰軟咗,煮嘅時間比上次短.
無用酵母粉果一盤,大概炆煮15分鐘左右.
加咗酵母粉果一盤,大概炆煮8分鐘左右.
今次整咗四種口味,有齋叉燒,咖喱齋,豉油齋同酸齋.
食後感係,勁.好.味!!同平時齋舖買嘅係一樣㗎!!
王子大讚今次好好食,佢起初對呢類食物感覺麻麻,依家態度轉晒啦.
21 則留言:
- 回覆
爭把鉸剪同啲膠袋就可以開檔啦刪除
好似去咗齋鋪咁喎,勁回覆刪除回覆
真係好似呀,連味道都係刪除
- 回覆
如果買到呢隻粉,自己整就好方便囉刪除
四種口味好似去咗齋鋪.回覆刪除
食物實驗室!好成功!回覆刪除回覆
超開心,以後想幾時食都得刪除
Wow. 勁到無言.回覆刪除回覆
真係同齋鋪食一樣㗎刪除
我好鍾意食酸齋呀 , yummy !回覆刪除回覆
王子都係,首選係酸齋,所以特別大碗刪除
實D果隻用來做齋叉燒好正^^回覆刪除回覆
係呀,我鍾意佢有啲嚼頭刪除
好勁!多謝分享成果!!!可以就咁跟住做!回覆刪除回覆
如果買到呢隻粉,其他就好簡單喇刪除
想知加了普通麵粉和不加會有甚麼特別?回覆刪除
因為上次你說那種是可以一搓好就炸.回覆


text:
又去 Aeon 買麵包
我試了野菜包, 原來係咖哩味, 都唔錯
等一個目的地係萬象毛
今日勁哂, 不過天同海都好靚
香港好少見到呢 d 雲
之後本來想去嘉手納空軍基地
不過唔知點解最後個 GPS 帶我地返返去美國村
所以最後直接去下一站: 永旺夢樂城沖繩來客夢
哈哈, 好老套的名
其實都係 Aeon, 不過佢係一個商場, 今年五月先開
入面有電器鋪, 賣衫, 超市同餐廳
今次揀0左間食西餐的
意粉味道普通, 偏咸, 但麵包就好好食
價錢算係抵
跟餐有任食麵包同飲品只係約 JPY1,300
0係呢個商場我都買0左少少0野
老媽子都買0左對鞋
行完商場就渣車出返市區 {那霸}
先去酒店 CEHCK IN
我地住 Mercure Okinawa Naha
以為房會好細, 但我覺得 Twins room 的空間都尚可接受
at least 開0左兩個0急後都仲有位可以行
之前 online 訂0左 d衫, 本身尋日會送到
但酒店話無收到
拿拿臨 check 返 email 先發現原來佢送錯地址!!!
訂咁多次, 都係第一次送錯地址
點解今次會有咁多意料之外的事發生架?!
本來都怕係自己填錯 post code
(因為訂的時候有點怱忙)
但夜晚我 check 返唔係我錯, 好彩
唔理喇, send email 叫同佢 3 號前送來
如果唔係就取消訂單
0係酒店休息陣就出去食飯
今晚 book 0左位食蒸豬肉
燒賣, 我覺得唔錯, 好彈牙
無想像中咁好味, 我覺得用來 sabu sabu 會好味 d
第三日完


text:
終於完左咗我嘅蜜月之旅創作!
真係好唔捨得呀, 而家剩係plan都未去我已經唔捨得喇! 好想快啲去波蘭同捷克! 實現我嘅浪漫之旅, 同埋真真正正係咁有歷史價值嘅地方影到一輯復古嘅婚照, 實現我嘅復古夢!
今次參加Zuji呢個「ZUJI蜜月創作旅程比賽」真係好機緣巧合, 多謝Mrs Chik Chik嘅邀請, 可以鞭策到我咁早已經plan定出年嘅honeymoon行程, 唔駛到下年先計劃. 盡早做左都安心啲. 雖然行程同內容未盡完善, 不過已經可以令我同17號對兩個陌生嘅國家有咗初步嘅了解.
其實做呢份功課真係好辛苦, 因為係好短時間內要完成, 加上最近好夜先返屋企, 每日都做到好夜, 尋晚仲要做到3點, 今朝一早起身又做, 然後又要趕出去出席blog友小藍嘅婚禮, 今日發覺自己真係好多火, 牙根位又出左一粒好大粒嘅嘢, 仲好痛添! 可能真係唔夠訓上火了! 17號見我咁辛苦, 今日帶左我去食龜靈膠下火, 多謝你咁照顧我呀! (買一送一抵食呀!)
不過整個Planning過程真係好有滿足感, 因為覺得自己好勁o架, 竟然咁短時間都可以完成到份功課. 所以今次贏唔贏係其次, 贏到固之然係開心啦, 贏唔到我都已經賺咗喇! 因為17號好欣賞我同支持我, 見到我plan完個行程之後已經話好想快啲同我去喇! 其實已經好滿足了!
再次多謝大家嘅支持同鼓勵. 希望大家繼續支持我, 大家都要一齊努力喔!
再次提提大家
歡迎大家俾啲意見同留言呀!!
因為比賽規定,希望大家唔好留私人留言呀!
而且網誌內嘅回應數目都會佔比賽中20%嘅分數呀!
希望大家都踴躍去我每一篇嘅網誌留言支持我啦!
篇篇都係嘔心瀝血o架!
多謝各位支持小妹呀!


text:
我總帶著你愛的微笑.
今日發生左好多事,有排講.亦都意味住有排睇,哈哈!
今日第一同第三堂都係上英文,好鬼悶,又訓左著.中間夾住0個堂EPA 都幾無聊下.Recess 0個陣,Karen黎左拎書,仲話我個樣做乜咁殘.哈,係咩?之後幫阿嫣落去小食部買早餐.點知一上番黎二樓樓梯,即見到關Sir 0係走廊度.我頭髮冇摘,頸喉扣未扣,仲拎住個三文治上黎,實俾人捉啦!於是我即時落番樓梯,避一陣先上番去.再次上到二樓,點知唔單止關Sir仲0係度,仲撞口撞面見到佢.可能我掛住避關Sir啦,都唔係好擦覺佢0係度,所以大家好似完全唔識咁,哈哈!好唔容易先入到班房,好險呀!跟住兩堂HE,去左HE room度做自己野.我拎左部Ipod mini去聽歌同訓教,好鬼悶!之後阿Yan 話同佢一齊聽喔,但D歌唔岩佢聽,咁佢就做番自己野啦.直到我聽「不敵」0個陣,佢話要聽喔,咁就俾佢聽啦.由於我之前開得好大聲,拎開個耳塞都聽到,於是索性放0係台度一齊聽.因為其他人個個0係度睇書,個環境好鬼靜,搞到成間房都聽到,卡卡!跟住D人就望過黎,對住我地笑.Miss 都望埋黎,問我地發生咩事,做乜有D咁既聲.我即時調細聲,佢地就幫口話:「係囉,可能係出面傳入黎啦.」之後Miss 就冇理喇!哈哈......死蠢!很辛苦咁挨過左喱兩堂,跟住就放學.
同阿Liz 同佢媽咪一齊食Lunch,冇啦啦收到個奇怪既Message.唔知係邊個Send黎,不過可能係佢掛.食完野就陪阿Liz去驗眼.一路等,一路睇住Candy 姨0係度試帶眼鏡,幾好玩咁.之後幫阿Liz 眼0個個叔叔同阿Liz出左黎,Candy 姨就幫阿Liz 問0個個叔叔Geography 點樣可以讀好D,跟住個叔叔就開始以阿Sir 既口吻講起黎喇!佢講得好正,可能因為佢以前都係教Geography啦,勁0係度教我地野,哈哈!果然身藏不露呀!搞到我地實足上緊堂咁.卡卡.講左好耐先走.行去千色,點知見到阿Fi 同佢家姐.Candy 姨知道左佢係人人都話靚既阿Fi 之後,就話佢唔靚.之後仲話我仲靚過佢,嚇親我!跟住佢補充番我係得意0個隻靚,阿Liz 就係精緻(貞子)0個隻靚,哈哈!我心諗,你個女不嬲都靚架啦!哈哈.Candy 姨話阿Fi 個樣得意同精緻,兩樣都冇喔,好普通.咁我同阿Liz 都唔覺阿Fi 好靚既,係得側面靚咋嘛.跟住行左去賣名牌袋0個間鋪度睇.有Pair 情侶經過,個男既就話個女貪慕虛榮,個女就即時係咁認自己係,哈哈!咁我就扮0個個男仔,0係度話阿Liz 佢0地貪慕虛榮,哈哈!跟住入左去試袋,不過最後都冇買.0個陣已經行到好攰,對腳好痛下.點知仲要行番去元朗廣場,死!入到SaSa,買左百幾蚊野就走.去Toilet 整眼睫毛,搞到好笨手笨腳,俾佢地笑.整完個效果唔係太好,可能係我整得唔好0者,眼睫毛又唔夠長喔!卡卡.再行多陣就走喇!阿Liz 去補習,我就自己一個人搭車番屋企.
番到屋企,除左幾件衫,突然醒起想剪頭髮.於是休息左陣,再搞下D眼睫毛,著番衫就出左去剪頭髮.0係銀座落左車,入左商場,上左去之前剪過0個間Salon 度剪.Well, 個洗頭師父好型仔呀!但點知佢原來好溫柔的,洗到我好舒服,卡卡.之後個髮型師(又係上次0個個女仔)幫我剪新髮型.哈哈,剪出黎個樣好搞笑,好鍾意左邊0個摘頭髮,卡卡,型爆!番到屋企,個個都話核突,而我自己就好鍾意喇!仲勁對住塊鏡0係度笑自己個髮型同個樣好搞笑.哈哈!好正!不過我諗番到學校都係俾人笑架喇!哈哈.
剪完頭髮番黎0個陣,打電話番屋企問有冇野買,點知係細佬聽電話.佢同我講佢揾番個銀包,係個叔叔搭車坐低0個陣見到,跟住打電話去佢學校,再叫媽咪約佢出黎拎番左.嘩!實在太好喇!細佬真係出路遇貴人,咁都俾佢揾番,勁呀!喱D 有心人,依家好難揾架喇!哈哈.我一路聽電話,一路笑住行,好開心.我聽到喱個消息0個刻,心裡面只係好感謝主.真係好感恩,哈哈.跟住媽咪就叫細佬打番個電話同個叔叔講多謝你點點點呀,又點點點咁.細佬懶係怕醜,又興奮,又緊張咁0係度不停咁練習點講,搞到好似示愛咁,好鬼搞笑.佢一路練,我地一路0係度講笑,點知我俾媽咪鬧,慘!卡卡.之後佢喱埋0係Toilet 度打俾個叔叔,出左黎,講左.哈哈!洗唔洗咁呀?笑死我.
洗完碗,好眼訓,好攰.十一點幾就訓左.點知啦喇打黎,同佢傾左陣,就夾硬收左線,哈哈!


text:
Saturday, 11 August 2007
Vacancy
上 個禮拜睇o左呢齣戲, 本來都幾高祈望, 因為男女主角我都鍾意. 個男o既自從 Legally Blond 之後我就幾鍾意佢, 覺得佢幾鬼馬. 個女o既, 就係自從 Serendipity, o個齣戲其實我覺得好低 b, 但係o係o個齣戲入面個女主角好靚. 再加上呢類殺人驚嚇片一向都o岩我口味.
點知結果好失望. 本來個故事個 premise 唔錯, 開頭講發覺住緊o個間酒店房之前有人死過o係o個度, o係 d 錄影帶度睇住有賊入o黎將 d 住客拮死, 係一個會令人覺得心寒o既 setting. 點知之後就急轉直下, 白痴橋段一浪接一浪咁打埋o黎. 主要就係講男女主角兩公婆因為好驚 d 殺人賊 (合共三個), 所以佢地就 lock 晒 d 門, 唔俾 d 賊入o黎. 但係大佬, 間房成大塊落地玻璃窗o係度, 但係 d 賊又真係好似除o左由正門入去之外就冇乜其他方法咁. 仲有, 男女主角成日好似好醒目咁, o係後窗度搞 d 聲出o黎, 引 d 賊離開個正門, 咁佢地就可以o係前門走甩. 大佬, 又真係次次都成功, o個三個賊好似連體嬰咁, 無論去邊都一齊, 所以男女主角好似真係如入無人之境一樣, 玩成個幾鐘都未俾人捉到. 而且最過份係, 呢齣戲個故事o既中心就係 d 賊鍾意錄低自己殺人o既經過, 所以成間房都係 camera, 有 d 咁好用o既工具, d 賊應該對兩個主角做乜同o係邊好清楚先係, 點知 d 賊都唔用腦, 一次都冇想過去用 d 電視仔睇下. 去到結尾, 個男主角仲將個老婆懶神秘"收埋"o係天花板, 喂, 大佬, 你入晒鏡啦, 點知 d 賊又真係中佢招... 佢 d 經過拍到好似好緊張咁, 一路有人追住咁. 死在當 d 壞人做o既o野太過白痴o既時候, 觀眾就會覺得搞笑, 仲邊有恐怖氣氛?
睇呢齣戲o個時, 我完全唔覺得睇緊一齣恐怖片, 而係睇緊真人版o既"三隻小豬". d 所謂驚險鏡頭唔會驚嚇得過 d 狼想食勤力小豬o既經過.
Posted by Howtindog at 12:14
Labels: 電影
0 comments:
Subscribe to: Post Comments (Atom)


text:
今日第 1 次去威記做檢查,主要係照超聲波!
原本約咗 1:45,但係狐媽媽最終成 3:30 先到,好彩姑娘無話咋,交咗覆診紙就坐低等叫名入去見助產士照超聲波!
今次叫好好彩,只係等咗大約 30 分鐘到就叫名,助產士先問咗一啲基本資料,之後就上床照超聲波!
助產士一放個儀器落個肚度,就問咗有無特別嘢,狐媽媽話有個子宮肌瘤,佢話個肌瘤都幾大吓,助產士度一度個肌瘤,而家大約係 5.xcm!
照完肌瘤,當然輪到照狐 BB 喇,助產士話狐 BB 而家有 11W4D 大,大約係 4cm 到,啱週數啱 size,暫時屬於中碼 bb !
當助產士照緊嘅時候,狐 BB 喺度不停咁玩彈彈跳,超搞笑!助產士想度狐 BB 個頭,點知狐 BB 舉起咗隻手仔,點都唔肯放番落黎,仲要好搞笑突然擰轉個頭,用個後腦仔對住個 mon,真係俾佢笑屎;好唔容易助產士先度到個頭仔,之後仲俾我聽埋心跳添,又數數 2 隻手仔同腳仔,不過狐 BB 實在太頑皮,助產士都要投降唔再照,如果唔係,可能可以問埋係頑皮囝定頑皮囡!
狐媽媽今次好失策呀,助產士姐姐幫影咗好多相架,但係狐媽媽竟然一張都無問到黎留念呀,唔知有無機會要番呢,下次問吓先!狐 BB 下星期要乖乖地喇,因為要照 oscar 架,記得俾醫生照完先好自己玩呀!
狐 BB 週數:11W4D
狐 BB 身長:4cm


text:
今日本來真係冇諗住去邊,但係到咗下晝個心唔甘心就咁虚渡咗個禮拜日,於是諗住不如去下白泥,
這個地方都去過好幾次,不過都係同朋友,今次第一次帶對仔女去!
因為太熱既關係同埋我哋一心諗住去睇日落,日落差唔多去到7點後,
所以我哋等到差唔多5點先起行!大家只要去到泰豐街搭33小巴,
當你見到流浮山回旋處即係話你已經就到,你會係車度望出去見到一個好似下白泥既地方,個度其實係上白泥,
如果你有好多時間可以先落車去逛逛,然後沿路行去下白泥,不過都好遠吓!
其實上白泥就冇咩好睇,小巴再行多5分鐘度你可以預先同司機講喺波叔鴨仔坑釣魚場或者好姐釣魚場度落車,跟住行番轉頭一陣間就見到下白泥!又或者你可以總站落車,個度係一個士多同鄉公所!
Shutter Speed | 1/600 s
Aperture | f/2.2
ISO/Film | 100
我哋係上斜坡位置落車,跟住爬石頭落去,有少少危險,我先拖住哥哥落去泥灘,
然後再抱起芊芊扶住老婆落去,我仲記得以前唔識嘢,老婆大住肚都扶佢上落呢個石地,諗起都起雞皮,
其實再前d有平地出入,即係釣魚場個邊,我哋都係周圍行下玩吓樹枝玩吓沙!
睇吓蟹仔同彈塗魚,其實好快就已經過咗成個鐘,
跟住差唔多去睇日落,不過今日就多雲,所以未日落都已經feel到唔對路冇嘢睇!
(我下次補番幾係我4年前係度影既日落相俾大家睇)
最後大家都沿住草中的小路離開,行到出去就見到有個地盤,個度有水喉俾人洗腳,
因為你行完個泥灘多數都成腳泥,然後再出去就係2個釣魚場架啦,係好姐釣魚場個度有個33小巴站,
因為我哋太遲既關係所以條龍已經好長
(之後有2架車嚟都full哂,於是d人都開始行去總站度排隊搭,因為只差一個站),
因為芊芊都要食飯,但係成7點幾都未有車,有點擔心!
係呢個時侯發現我部電話仲收到,Smartone你太偉大啦,
於是我係好姐釣魚場度見到個Call的電話,就試吓!
果然黃天不負有心人,打咗2次終於有司機肯入嚟!
其實我諗你只要講雙倍價錢都一樣會有司機入嚟(因為在大埔小白鷺的經驗),
最後排緊長龍既朋友們好羡慕咁望住我哋離開了!
Photo by CANON 5D Mark III, Len | EF 35mm f/1.4L USM
呀劍評語: 好靚!即使睇唔到日落,係度睇到泥地一棵棵小樹苗,小蟹仔,彈塗魚,小朋友都會好開心,始終呢度好大部分都好天然,所以真係值得一去
呀劍貼士:
1/ 首先記住check日落時間.
2/ 廁所就冇喇, 自己帶定個樽俾小朋友行埋一邊去啦,如果唔係就要行番去釣魚場個度借廁所用!
3/ 大家記住帶定水毛巾,仲有記住著水鞋,千祈唔好著靚鞋,一定報銷!
4/ 仲有帶定膠布慎防佢哋撞親,始終多上落都係石頭地!
5/ 仲有提醒各位,如果你哋唔係駕車人士就真係要預早少少日落未落哂就好開始行,如果唔係等好多班車都未到你,仲有要留意個電話收唔收到,如果收到都可以試吓call的(可問釣魚場),但係的士都未必肯入嚟!執生.不過唔駛驚唔會出唔到去,最多等多1﹣2班車囉
下白泥簡介
下白泥位於香港新界西北的元朗流浮山,可算是在香港觀賞日落的最佳位置!
從泰豐街坐33專線小巴,過了流浮山迴旋處,大約再搭多10分鐘於鴨仔坑下車(如果唔知邊度就同司機講波叔或好姐釣魚場落)
(以上資料更新至文章當日)


text:
Gameboy
2010年2月2日星期二
當年瘋魔全港萬千小朋友的手提遊戲機Gameboy
我屋企都經唔起我地呢幾個小朋友既苛索,買左一部
記得以前要輪流玩,一人一個鐘
而且,以前冇R4呢D窮人恩物,game就一定要買正版
而一隻都要百幾二百蚊
所以買的game唔多,不過果時又覺得夠玩,冇去嘈屋企人買多D
我記得細個玩過的game有
.俄羅斯方塊
.Mickey Mouse
.多啦A夢
.Super Mario Land
.雪人兄弟
.Q版沙羅曼蛇
.唔記得名的忍者game
呢部Gameboy「應該」已經掉左,我都冇去搵
Gameboy的遊戲畫面雖然不是彩色
但到而家再玩返應該會別有一番樂趣
雖然而家街上唔係PSP就NDS,拎住部gameboy打仲可能會比人笑
但係,我覺得gameboy一定唔會輸比PSP同NDS
而紅白機同超任亦都一定唔會輸比PS2同XBOX果D
因為舊時D遊戲好多都係礙於技術上既發展,同而家既比當然就覺得設計簡單左D
但係耐玩度好多都值5粒星
家下D遊戲,係畫面靚,多元化,同有真實感,但就好多時都忽略左遊戲性
呢個就係舊game歷久不衰既原因,睇下網上有鬼咁多人仲DL模擬器同求roms就知喇
其中一隻設計簡單而又好有趣味性既就係Mickey Mouse
總共有28關,每關都要拿齊8條鎖匙先可去下一關
如果快+熟手的話,一個鐘內應該爆到機
訂閱: 發佈留言 (Atom)


text:
2016年4月18日 星期一
三歲半
Hello! 大家有無掛住我呀?唔知大家有無留意我消失咗半年呢?媽媽話我宜家大個仔,個個月嘅進展都差唔多,所以決定將我嘅出場時間由每個月一次變做每半年一次喎,而啱啱呢個月初我就終於足三歲半啦﹗呢日媽媽除咗買咗個蛋糕同我慶祝,仲專登整咗個全手搓夏威夷pizza畀我,有好多菠蘿同芝士勁好味㗎﹗
呢半年以來我嘅胃口都係差唔多,每餐食一碗飯連餸,有汁撈會搶住食,無就要大人不停提住先識食飯(成日只食餸唔食飯),通常半個鐘內都完成到一餐,唔使媽媽太勞氣,而媽媽最近都頒佈咗個新嘅家規,就係要我幫手洗菜同負責落平台倒廚餘,佢話我大個仔啦喎,唔可以只食唔做,點都要畀返D責任我咁話.
至於瞓覺方面,本身都好正常,每晚九點半上床瞓覺,五分鐘內瞓著然後第二朝瞓到九點幾十點,只係間中半夜會發惡夢喊醒,不過自從媽媽三月初病咗兩星期無陪我瞓,同全面戒晒夜片之後,我個生理時鐘好似有D亂,夜晚十點明明攰到無晒電,大人叫上床瞓覺都唔肯入房要扭一輪先就範,雖然都係五分鐘內瞓著,但就成日凌晨時份話要去洗手間,或者坐喺床到發脾氣大喊尖叫鬧人,至少搞成半個鐘先肯瞓返,有時甚至搞到天光先瞓返,整到爸爸媽媽晚晚都陪我一齊無覺好瞓,嘻...
活動能力係越來越強,早幾個月終於可以一步一級咁落樓梯,亦大膽咗肯爬公園D攀爬架同跨步嘅玩意,踩單車同scooter又控制得越來越好,跑得勁快連大人都追唔到,仲成日喺屋企跳梳化嚇到媽媽死,至於小肌肉都有明顯進步,除咗玩到細lego,開始識用鉸剪,填色都無再好似以前咁出界得咁恐怖.
認知能力繼續強勢,好多嘢一教就記得,特別係我好有興趣嘅地鐵站名同巴士站名,基本上宜家已經認得一半以上嘅地鐵站名(艾菲好無聊咁專登喺地鐵站問職員拎個地圖返來同佢逐個站照字讀>.<) ,至於學校教嘅都跟到,有時會間中爆一個半個英文或普通話出來,聽到媽媽好驚喜.
同同學仔越來越熟,每日返來都有好多嘢同媽媽講,乖嘅唔乖嘅都會講,但被罰就絕口不提(醒到呢...),開始識得照顧人,有好嘢食會分D畀表妹,去飲茶都會特登拎多架車話畀表妹一齊玩,仲同爸爸媽媽講好,來緊會幫手開奶餵妹妹,仲會拎片畀佢換.
自理能力都係咁上下,著衫除衫已經可以全部自己來,媽媽只要拎齊衫褲畀我著就OK,連沖涼都係自己捽梘液,shopping完又會幫手拎袋,識得主動話去洗手間(反而大人逼佢去就會扭唔去囉),喺邊都可以poo poo唔會認地方,基本上戒片咁耐都無出過事.
把口呢就畀媽媽話叻得滯,同大人駁咀講條件已經係等閒事,仲識得大人講D嘢唔啱聽時轉移話題,有時唔夠大人拗時會話「哼﹗我嬲你呀﹗」同「我唔同你XXX呀﹗」,而且多咗講「痴線」,「傻仔」同屎尿屁之類嘅核突嘢(明顯係學校跟同學仔學),媽媽已經不停教化我,但老師都同咗佢話呢D嘢係好難避免,哈哈...
最後又講到情感發展,媽媽話我呢半年都係時好時壞,特別呢排距離妹妹出世嘅日子越近,就更加係超級難搞,成日會為咗D小事喺到大吵大鬧,甚至好多時係擺明無理取鬧,扭唔到想要嘅嘢時仲會郁手郁腳打爸爸媽媽,到大人同我講道理,我就十問九唔應或者直接話「唔想講」,但媽媽話有樣嘢值得一讚嘅係,當佢完全唔理我或者暱入房冷靜時,我會慢慢冷靜落來自己收聲,再主動去同媽媽道歉認錯,唔會好似以前咁喊成粒幾兩粒鐘要大人大聲咆哮先肯停,媽媽就成日話我大個仔,要開始學吓點控制自己嘅情緒,唔好成日搞到家嘈屋閉全家人都唔開心,咁我為咗大家著想即管試吓啦﹗
訂閱: 張貼留言 (Atom)


text:
唔經唔覺MAMI都就快32了...哇,真係快
陪小燑豬上完堂我地就去搵肥DO食LUNCH
其實DO媽已經唔係肥DO喇,唔知點解小燑仲叫呢?
HAHA...行左15分鐘MAMI住身都濕晒
好開心又好簡單咁食左個生日飯
我地大人係到傾計晚時候,小燑好似好悶咁
直到夜晚返到屋企小燑先講:MAMI你唔理我既!
本身MAMI諗住比多D空間你等你玩下,開心下
點知..反而你會覺得MAMI唔拖住你?唔陪你?
正一傻瓜....點會有可能唔愛你呢??
見少你一陣都會好掛住你啦,HAHA
生日快樂?!!有你地就真係每日快樂吧~
有時..都有嬲既時候,有苦既時候
當然最多既係“SWEET”啦,HAHA
為食貓....一見到咁大杯雪糕笑到傻左
邊個??1,2!兩個都係囉
估都估到啦,食得最後既實係小燑B
祖祖都唔太愛食咁甜又凍既野
一齊食野真係特別開心咖,食都食得多D
連一向唔多食野既肥DO都幫手食左勁多雪糕呀
豬米燑一落地個陣MAMI發現佢個肚腩超大個
食都唔識停啦...之後飲左好多水
可能甜過頭,我地今日都唔係幾食得落野..
呢頭食到我地3個肚都脹埋
接住再約BAPA去搵太婆飲茶...SO FULL~
....SUPER FUN TODAY!


text:
澳洲留學生食啲乜 part3 宿舍奇聞 --二世祖與窮秀才的飲食對談(二)
(水由古月,黃邪合吹,文由黃邪執筆而成)
以下 古為古月,黃為黃邪
古﹕
反倒我依邊遇到嘅留學生,對雞翼嘅熱情無咁厲害咧.講返當時響大學宿舍,同屋住嘅有一個澳洲白人,一個斯里蘭卡裔嘅澳洲移民第二代,一個廣州人同一個馬來西亞華僑.回想起依段蕩氣迴腸,又屙又嘔嘅大學宿舍生活,呢幾位仁兄仁姐絕對係不得不提既.
黃﹕
啊,無錯啊,我諗唔單止係你宿舍係噤,整個澳洲嘅飲食文化都一如佢嘅人口結構咁,種族同文化背景係混雜㗎,暨有黎自亞洲既中,印,越,泰,馬,日,韓,另外仲有美洲既,歐洲既,而呢種混雜都係超市入面唔同嘅專區度反映左出黎㗎.
古﹕
的確,我都覺得澳洲連鎖超市同香港超市比,其中一個最得我心嘅地方就係,佢將所有亞洲食材同調味品歸類為Asian Goods,然後烘焙相關嘅材料就歸納為Baking goods.咁樣依用途黎分類比起香港單純依貨品分類於我而言真係方便好多.
講返我宿舍果幾位仁兄仁姐啦,因為廣州同馬來西亞出身嘅兩位大家閨秀睇得明中文,且容我輕輕帶過.然而講起果個澳洲白人呢,佢基本上係日日食罐頭,果種入面又湯又水又肉又薯仔嘅罐頭,有時外面買個白飯,或者自己煮個意粉,整熱個鑵頭淋落去,間中加隻蛋,噤就一餐既啦.佢老哥對依種罐頭嘅熱愛足以令佢個食物櫃係俾罐頭塞滿曬嘅.
相比之下果位斯里蘭卡裔嘅仁兄食嘅野就多變化咯,有煎唔熟嘅雞胸啦,煎燶嘅雞胸啦,白烚雞胸同烚西蘭花嘅,唔計有時手鬆同澳洲仔叫下外賣pizza的話就係無盡嘅西蘭花同雞胸啦.
而最精彩嘅莫過於佢地嘅衛生習慣﹕我初黎步到時爐頭有一煲發咗霉嘅水,據兩位大家閨秀嘅講法係有人烚完西蘭花之後,已經超過兩個禮拜無人陏過.如果唔係我當晚要烚意粉,我諗到我搬走都唔會有人處理佢.之後我地廚房個鋅盆旁邊出現咗一幢十幾廿隻污糟碟,又可以四個禮拜無人理,菇都可以種出嚟啦其實.
有次我同阿馬拉華僑唔抵得成個廚房洗一次,連洗碗洗碟洗地洗爐頭之後,唔夠一個星期,幢污糟碟又響返度,講起其實似鬼故呀!而當佢地再幢返果幢碟之後呢,佢地就開始改用即棄餐具,但係連即棄餐具都無錢用嘅時候,我都係無見過佢地洗碟㗎喎.
而另一樣更令人頭痛嘅係,果位斯里蘭卡仔仲有一樣趣緻嘅習慣.就係每次打開個雪櫃時,佢都要起碼沉思五分鐘先決定到想做咩,明明佢都係得雞胸同西蘭花嘅唧,有咩要諗喎?之但係如是者一日最少三次.有多兩滴常識嘅人都知道,雪櫃門開超過五分鐘,入面就唔凍嘅啦,咁即係其實同無雪櫃係無咩分別㗎其實.我都知死所有肉類都放冰格,不過我計漏左啲菇同忌廉……即系傳說中聞落無事,食落無事,然後就出咗事啦,食咗個豬油渣蘑菇意粉之後我蕩氣迴腸咁屙左一個禮拜……
黃﹕
哦~~~恭喜古月公子奶野~~~~
古﹕
我頂你個肺啦!
另外大學宿舍村入面仲有一個奇聞,就係當時真係有人私底下收錢包人飯餐㗎喎,講緊嘅係一個公仔麵配幾粒丸或者一條腸兩棵菜,成本唔到兩蚊但收人六蚊,根本就係陰質錢,賺死佢.
黃﹕
六蚊餐,以當時西岸物價,唔使自己煮,都勉強可以接受嘅~XD
古﹕接你個頭!你公仔麵加兩粒丸值幾錢者,仲要唔駛計燈油火臘水電煤喎.加上當時大學付近嘅food court,傍晚收檔時全線都係五六蚊盒,中,泰,日,越,韓任揀,水準當然唔會好高,和稀泥味道模糊半桶水重味精果隻,但起碼食得你飽先啦.又何苦駛一樣錢食頹麵呢又.
(仲未完)


text:
三號風球下之海洋公園
一早應承咗妹豬去海洋公園,但成個暑假都鬼咁忙,最後拖到暑假嘅尾聲至去!
今次去海洋公園認真出師不利,居然撞正打風,本來打定輸數取消行程下次至去,但妹豬爸起身見到無雨,叫醒我哋梳洗,襯無雨嗱嗱聲食少少嘢就出發,點知爺爺嫲嫲係都話飲完茶至去,無得反抗之下唯有無奈就範.就響我哋去緊酒樓途中,突然落傾盤大雨,只有同妹豬兩姊妹講可能要轉場去第二度.見到佢哋個樣失望過無得買玩具.
唔知係因為唔想妹豬兩姊妹失望,還是真係咁想去玩,嫲嫲堅持繼續行程.就係咁,我哋響3號風球下向海洋公園進發!!!
嗰日啲雨落吓停吓,不過好好彩,每逢落雨嘅時候,我哋必定響室內,到入完啲館睇完出返嚟就停雨.最搞笑係,當我哋響海洋劇場等睇表演時,突然橫風橫雨,一直落到完場.散場後我如臨大敵咁幫我家兩姊妹著晒雨褸,準備快手快腳走去下一個景點時,居然停晒雨重要出埋太陽,如是者好順利咁去晒要去嘅地方.
玩咗成日,我哋4個大人已經攰到想死,但電力無窮嘅妹豬姊妹花居然意猶未盡,話要去嫲嫲屋企玩,結果玩到成九點至走,如果唔係我哋話要返屋企,佢兩隻嘢應該玩到11點都重得.
唔知點解妹豬對呢隻有眉嘅熊貓情有獨鍾,係都要同佢影相,但妹豬妹一見到就驚到喊
呢兩位小朋友想點?!
啱啱瞓醒嘅妹豬妹發現自己坐響架半天吊嘅纜車,又驚又呆
妹豬個勢就好似啲人響美食展跑去搶$1鮑魚
因為落雨嘅關係,坐咗上山頂位,啲海獅,海豚變晒蟻仔咁細
無雷公咁遠都可以睇到咁入神,勁!
7 則留言:


text:
2014年3月31日星期一
豆醬油條, 魚柳蛋豬頸肉麵
2014年3月30日星期日
一雞2味之豬肚咸菜煮雞加香草焗
今日飲茶時叫左咸菜豬肚, 點知太咸無咩人食, 我就唔客氣打包返屋企, 食得唔好浪費, 就去超市買左只雞本來加入去一齊煮, 點知個女話好想食雞肶, 就將只雞一部份加入咸菜到煮, 另一邊加多只肶就用香草醃完再焗, 淋住簡單2味就算, 點知細妹又話上來食, 阿妹話又話可唔可以食菜圃炒蛋, 就叫老公去買條魚, 再加多個菜圃臘腸炒蛋, , 就喺咁本來簡單的一餐又變了好豐富的晚餐
乳酪蛋糕
2014年3月29日星期六
簡單焗豬頸肉
粉葛赤小豆側魚湯
2014年3月28日星期五
茄子肉絲炒陳村粉
栗米魚柳方包pizza
2014年3月27日星期四
豬潤什錦煲
馬家的晚餐一星期總有一/二晚一煲過方便又快捷, 今晚又喺一煲過就用昨晚食淨d魚再加d其它, 今晚其實買到豬潤又試吓點樣可以做到粥檔的爽口, 但試左好多方法都唔得, 今晚就用左些少食用梳打粉去撈一撈, 但煮完都喺唔爽, 你地有無好方法分享吓啦 ????
螺絲蝴蝶粉
2014年3月26日星期三
簡單香辣金沙骨
腸仔肉碎薄餐
2014年3月25日星期二
蒜鹽煎九肚魚和鯇魚腩
今晚放工順利好早返到去就去街市行吓, 見到十蚊有一大碟九肚魚, 就買返去煮給老公食, 他最鍾意椒鹽煮, 另外打算買件鯇魚腩留明天煮給老公帶飯, 點知話明天公司有得食, 就將鯇魚切件一齊煎, 好簡單只用蒜鹽先醃, 煎好後個個話夠味唔哂再加蒜茸和紅椒再炒就喺咁簡單
火腿蕃茄栗米奄列配多士
肉排蒸茄子
訂閱: 文章 (Atom)


text:
昨天由於好多同學都無返(包括我老公),所以就無講新嘅題目,我們以一首新嘅詩歌 >作開始,同埋只係討論番上一堂講嘅嘢.修女話睇到昨天兩件新聞,包括係一個母親向兒子借貸不遂而企圖自殺,另一件係一對夫妻雙雙自殺,覺得好唔開心,因為現在嘅人對家呢個觀念好模糊,好似現在政府想就家庭暴力立法,到底何謂”家庭”呢! 政府對呢個名詞下定義都有困難.原本神創造人嘅時候係好美好,現在社會上有好多嘢都已經同神原本創造萬物時嘅理念相違背.神創造人之後除咗叫人唔好食知善惡樹上的果子之外,亦都祝福人”你們要生育繁殖,充滿大地,治理大地,管理海中的魚,天空的飛鳥,各種在地爬行的生物!”(創1:28),呢個亦都係神同人嘅一個約定,神愛人,讓他們管理地上萬物,要人生育繁殖,但普遍嚟講現在好多家庭都係只得一個子女,佢哋無兄弟姐妹,所以根本唔明白什麼叫兄弟姐妹間嘅情,亦欠缺分享嘅觀念,有些小朋友更加係連父母都無,父母離咗婚另外有一個家,而個小朋友只係跟外婆或祖母生活,家庭欠缺了凝聚力,這種成長環境對小朋友嚟講可能會有壞嘅影響的.
另外上一堂亦講過厄娃同亞當食咗知善惡樹嘅果子之後想逃避神,當神找到他們之後,問他們點解要咁做,厄娃就話”是蛇哄騙了我,我才吃了”(創3:13)而亞當就話”是你給我作伴的那個女人給了我那樹上的果子,我才吃了.”(創3:12)其實佢哋兩個都做錯事,但都沒有承認自己嘅過錯,反而推卸責任,這裡提醒了我們應該勇於承認自己嘅過失,唔好推卸責任,要為自己嘅行為同過錯負責.
今日這堂真係好充實,好互動,因為除咗修女同導師講之外又會有機會俾我哋講吓嘢分享吓,亦都有問番我哋一些上堂講過嘅嘢,好讓我們更加明白並應用於日常生活之中,其實我覺得學道理唔係只係聽咗就算,而係要消化,再應用於我們日常生活之中,從而改變我們自己,令自己做得更好,同神更加親近.
由於好多同學仔下堂都可以返到,所以初四我哋唔會放假,要照常上堂呢! 不過修女去咗避靜,得番導師同我哋上堂咋!


text:
今次係第一次喺觀塘嘅中心上堂,我個人認為如果自己駕車前往會去觀塘方便D,因為中心隔離已有時租停車場,$12一小時,仲一定有位添!可以上完堂喺附近食埋嘢(有麥記,美心及茶餐廳等)就啱啱好泊兩個鐘(因為上堂一定早到,實過一個鐘,咁食埋嘢好似扺D囉!)不過對於要坐公共交通工具前往的家長就好唔方便喇!因為應該要喺觀塘市中心轉車去,落雨和夏天咁熱就比較辛苦!而且有一點要留意就係,中心係無升降機的,要行四層樓梯.不過課室就好大,仲可以俾同行的家長坐埋喺度等添,唔洗喺外出遊盪,又可睇埋小朋友上堂.
今日我哋都早到,阿肶呢班只係得五個小朋友,年紀都係差唔多,阿肶真係進步咗,會自己玩玩具,又會想同其他小朋友玩,不過有一樣嘢唔好,就係攞人哋玩緊的玩具,真係要好好教吓佢先得喇!
首先就係同導師,助教姐姐及其他同學仔打個招呼先.
活動一:玩樂器
導師俾兩個樂器小朋友選擇,佢可以二選一,睇吓小朋友明唔明白指令及可否完成指令,唱上堂歌.之後分別俾一個沙鎚,一個搖鈴,一個搖鼓俾小朋友玩,讓佢哋感受吓唔同的樂器和唔同的玩法.有助小朋友訓練手眼協辦能力及大小肌肉活動能力,在家無類似樂器可以曲奇罐,膠樽等加以改裝便可成為小朋友的玩意.
阿肶都喜歡玩,但有時佢鐘意玩某樣樂器就唔係好肯放低囉!
活動二:”不”通粉
導師俾一篩包含不同品種的通粉小朋友,俾佢哋摸吓感受吓D通粉唔同的外型同質感,又俾個鏟仔佢哋試吓點樣”不”嘢!訓練佢哋的手眼協調,觸覺及小肌肉能力,導師話喺屋企可以俾佢哋試多D唔同的動作,例如:推,拉,按,不,攞,擺等等,總之有個「手」字部的動作都可以俾小朋友試吓.
不過阿肶就唔多鐘意D通粉的質感,唔係好肯用手摸,叫佢”不”亦都唔係好掌握到,可能仲細啦!遲d試多D可能會好D o架喇!
小息食餅飲水
老師預備咗三種餅餅俾小朋友食,有人頭餅,星星餅和小饅頭,肶肶就選了星星餅,仲識自己放入口添,叻叻!
活動三:障礙物
首先爬上四級樓梯,再拎轉身爬响度sir滑梯,之後捐隧道,再喺軟墊上轉身.呢個活動主要訓練小朋友的大肌肉.
其實上一期幼潛班都有玩過類似的活動,但肶肶唔係好玩到,不過今次肶肶真係進步咗好多,雖然仍然要人協助,但玩得順暢咗,而且少咗哭鬧,希望肶肶繼續有進步啦!
活動四:砌,拆
俾D膠的積木佢哋自己砌吓拆吓,睇吓佢哋識唔識自己組裝!又可以增強佢哋的小肌肉的活動能力.
阿肶都係自己拿住兩舊喺手,砌吓拆吓咁!可惜我又掛住聽導師講嘢,無留意阿肶拆咗係咪砌得番添!下次要留意吓先得.
落堂,同導師,助教姐姐及同學仔拜拜後就落堂喇!
落咗堂我哋去隔離間麥記食嘢,肶肶就食媽媽一早預備的愛心粥,肶肶好乖,好快食晒,食完嘢我哋就返屋企喇!因為阿肶要瞓晏覺,瞓醒就返彌撒.


text:
8/03/2007
我的前上司退休了
昨晚我同埋幾個舊同事同我前上司在灣仔鹿島大廈的二宜樓食飯,大家又可以見面好開心,最難得係其中有位美女今日要考試,佢昨晚都抽空出席,真俾面.以下就係昨晚叫的小菜:
呢個係炒魚翅,但真係好難找到魚翅~
d嘢食都好好味,但就唔記得影個湯,個湯都唔錯,餐飯好抵呀! 6個人都係食咗$500.
其實個個都好唔捨得我的前上司,因為佢真係一個好好嘅人,無論對什麼人都好好,講真我當時辭職真係好唔捨得佢,亦都覺得好對佢唔住,因為我沒有同佢一齊作戰到底,但當時嘅我真係頂唔順那位講多過做的總監,唔理嘢的經理,朝七晚十一嘅返工時間,一日到黑做d客的出氣袋同私人顧問,同埋照顧幾位與別不同的同事,幸好我的前上司沒有怪我離她而去.
由於我的前上司想放多d時間喺家庭度,同埋好多friend都一個又一個o禁辭職同退休,所以佢咪都提早退休囉! 講番轉頭間公司真係唔係路o架! 你肯做就要就多d,出事又要負責,明明唔係你嘅staff grade做嘅嘢都要負責,我上司幾乎連經理嗰份都要做埋,工作永遠沒完沒了,壓力真係好大,個總監又無人情味,好似當年我辭職,last day連good bye都無句,過咗幾日先問我上司,乜winnie走咗喇咩...現在又一樣,知道留唔住我上司,現在無利用價值了,所以今日縱使係last day都無打算同佢食餐飯,真係好老套,話晒我上司都喺度做咗廿幾年,無功都有勞,佢只係同我甘司講話當我佢無走過喎! 真低能,你估死人咩! 浩氣長存呀? 真係啋過佢! 其實真係好可惜,我以為我上司退休會有人同佢大攪榮休慶典,可是沒有,或許係因為d舊人大部份都走晒,如果真係攪,d新人又唔知想唔想去,所以到最都係d有心人各自同我上司食飯便算.
昨晚除了講番舊公司的人和事之外,當然講吓我生bb的計劃啦,因為當中有三位係媽媽級的人馬,我上司仲要係婆婆級添,好有經驗o架! 我到時一定可以隨時班到救兵啫.
3 則留言 :


text:
我地執好行李,放晒上車離開阿維儂.一撻車,架車個錶版出左句 "Key Battery low Replace soon",即係條車匙開始冇電.因為我地仲有八日要揸呢架車,驚真係無啦啦會撻唔到車,所以決定去阿維儂 TVG 火車站既 Hertz 換車匙電.去到 Hertz 佢話要換另一架車比我.我條匙冇電咋喎,唔駛換車咁大件事呀!但佢地都係話要換車.我冇諗過要換車,所以架車個油缸唔滿,我又要揸架車去搵油站入油.去到油站,所有指示只有法文,我搞黎搞去都搞唔掂點樣入.算啦!去返 Hertz,由得佢計我油錢!搞一搞換車就花左一個半鐘.不過好彩既係佢 Upgrade 換左架 Citroen C4 Picasso 比我地,呢架車高級好多,有全 LED 錶板, GPS 導航系統同後波鏡頭.
我地 11:15 先去到今日第一個目的地 St. Remy (聖雷米).聖雷米係梵高晚年居住既地方,雖然佢只係短短住左一年時間,但好多著名作品都係呢段時間於聖雷米畫既,因此令到聖雷米呢個小鎮成為南法其中一個熱門旅遊據點.我地係街邊搵左個錶位泊好車,然後開始聖雷米追蹤梵高足跡之旅!
首先我地去 Musée Estrine - Présence Van Gogh 梵高藝術中心,去到個接待處職員話 12:00 關門食飯,下午先再開.佢又好老實同我講館內冇咩真跡,大部份既真跡都去晒世界不同地方既博物館.佢咁講,我就決定唔入去睇啦!
於聖雷米遊客中心,可以拎到一張聖雷米地圖,地圖上標示左市內梵高作畫既地方,大家可以跟住行呢條梵高之路(Van Gogh Walk).
飯後就揸車去 Maison de santé Saint-Paul 精神病院,呢間精神病院就係梵高死前住地方.講到精神病院,大家唔駛驚,而家已經冇精神病人住架啦!入去精神病院要比入場費,入到去可以見到好多梵高畫作既實景,仲有梵高當年住既房間.所有梵高作畫既地方都有塊 "Les paysages de Vincent van Gogh" 既標記,如果時間夠多,可以行埋由精神病院到聖雷米市中心個段路,因為有非常多梵高作畫標記.
大約 3:00 離開聖雷米,揸車去有石頭城之稱既 Les Baux-de-Provence (雷伯鎮).途中我地經過一個小酒莊 Mas de la Dame,普羅旺斯最出名係「玫瑰紅酒」(Rose),去到呢間酒莊,試左支 Rose,好好,所以買左兩支走!
雷伯鎮位於二百幾米既山脊上,附近四周都係奇形怪狀既石灰岩石.入到城內,城內多用石黎建築,係一個好特別既山城.我地沿城內石路一路向上行,兩旁有好多精品店及咖啡室,以前因地理環境而建成既易守難攻山城,而家變城吸引遊客既亮點.上到城既最高處係莱博城堡遺跡 Château des Baux de Provence 既入口,入去參觀要比錢,所以我地冇入去.我地反而走去城內一間咖啡室,坐低睇下風景,飲杯咖啡,仲嘆!
雷伯鎮旁有個好好好特別既美術館 Carrieres de Lumieres,呢個美術館設於石灰山洞內,用天然既白色石灰牆作營幕,將著名藝術家既名畫及雕塑投到牆上,再配上音樂,另大家欣賞名作時有不同既感受.不過我地因為之前太嘆,去到門口已經 5:00,剛過了最後入場時間.我地唯有聽日再專登揸車過黎啦!
我地由聖雷米揸一個鐘車,去到另一個普羅旺斯既大城市 Aix-en-Provence (埃克斯).我地會係埃克斯住兩晚,我地租左一間兩層兩房既民宿 (Apartment),住 Apartment 有個唔好處係冇接待處,我地要用 Whatsapp 打電話去約 check-in .Apartment 位於舊城區既小巷內,小巷口有條大鐵柱唔比車入,我地將架車停係條柱前等個 Apartment 主人Quentin.十分鐘左右佢就黎到,佢用張卡掃下路旁一部機,條大鐵柱就降底左,架車就可以入去條小巷,好勁呀!
去到 Apartment 樓下,冇電梯,要拎住大行李上幾層樓!Apartment 好大,有兩層,樓上有一間房,大露台及浴室,樓下有另一間房,另一個浴室,客廳及開放式廚房.Quentin 同我地介紹下間 Apartment 既設施,樓上個浴室有個好大既落地玻璃門,沖涼時可以拉低個捲簾.佢叫我地唔好大力拉個簾,會跌落黎!到左夜晚,我沖涼時一拉,個簾就跌左落黎!頂!我唔係好大力咋喎!我睇下個簾,原來佢只係用雙面膠紙黐塊布簾上去個窗簾桿,咁梗係易跌落黎啦!我用我既辦法黐番上去,之後就住就住咁用!另外佢又同我地講唔好同時開太多電器,因為舊城區電力唔夠,好易跳掣,跳左掣就要叫電力公司去開返!我地都唔會用太多電器,點知聽日整早餐時就中招.... 跳左掣!
Quentin 交帶完,我地又係附近停車場泊好車,跟住就落街食野.我地落到 Apartment 樓下,旁聽就有一間叫 Le Carrefour Bar 既餐廳仔,見佢有蠔食,我地就入去試下.我地先叫左一打 Mont-Saint Michel 既生蠔,一打只係 €19,呢隻生蠔好新鮮,好甜美!跟住我地再叫左青口,鴨胸,雞肉沙律及意粉.除左生蠔超好食,其他食物都..... 算 ok 啦!


text:
2009年3月18日 星期三
生日遊日記 Day4 - 東京→輕井沢 2009-03-18
今日好早起身,梳洗食早餐等埋姑媽姑丈就出發去上野.姑媽姑丈話想睇吓櫻花,所以我哋去上野公園碰吓運氣,洛洛就最開心,因為可以四圍走.雖然未到花期,不過有部份櫻花都開咗,仲開得幾靚!
我哋映吓相就離開上野公園,去アメ橫行街,行咗一陣就食 lunch,今餐食刺身飯,不過唔多新鮮,d海膽仲有陣異味,食到我有d反胃!食完就先去ニ木の果子掃零食手信,再行去日產上野 outlet 攞車.行咗好耐先到,辦完手續攞咗車就揸車返酒店,架車係 Lefesta ,行咗過萬公里,都頗殘舊,連 CD 盤都無.跟住 GPS 兜咗一陣先番到酒店,攞曬d行埋上車就出發去輕井沢嘞!
初初以為由東京去輕井沢好快,點知原來要成三個幾鐘.中途响驛站食吓嘢休息咗一陣再起行,下午5點先到酒店.酒店面積好大,設施仲包括滑雪 場,golf 場同 factory outlet 等等,我哋呢兩晚住 cottage , check in 咗仲要坐 suttle bus 去我哋嘅 cottage.Cottage 响滑雪場隔離,外表唔太新淨但裏面都好正,有兩間房連廳,無冷氣但有暖氣設備,地板仲鋪咗暖管,踩上去暖笠笠嘅,成間 cottage 俾我哋感覺好好,好舒服.
放好行李再 call suttle bus 去攞車,揸車出去超市行吓兼買嘢今晚打邊爐.我哋買咗d豬肉,菜,刺身等,d嘢多到食唔曬,食飽就覺覺啦!
張貼者: jacqueline 於 上午1:03
標籤: 2009 生日遊日記
訂閱: 張貼留言 (Atom)


text:
VS TEAM: HOPE PLUS ONE: 香川真司
1. BOUND HOCKEY
2. CLIFF CLIMB
3. PINBALL RUNNER
4. KICKING SNIPER
AIBA一踢就PERFECT了
第1 回嵐 GRAND PRIX
似乎今次呢個比賽大家都好辛苦喎
先有AIBA NINO 晨早6點坐新幹線去到富士急玩左幾分鐘過山車之後就返東京,
5點幾就起身了
然後仲要拎住一壺熱水玩過山車, 二人都好耐冇玩過山車了
而且D熱水真係好熱呢, AIBA反問點解要兩個入咗行咁耐既人去玩呢?
應該要比後生仔HEY SAY JUMP玩呢~
結果AIBA淋到濕晒! 藝能界真係唔容易呀
之後NINO 同LEADER 就橋裝去咗巢鴨, 係老人區, 訪問街坊睇下可唔可以講得出佢地個名
點知LEADER得2人, NINO仲只得1人,
然後途中好多人都好鐘意JUN同SHO, 問咗好耐都冇乜人提AIBA個名
係遠贏STUDIO既AIBA咁就中槍了, 慘~
不過事後係提水下, 總算有人可以講出AIBA全名
AIBA: 以後每星期要係巢鴨搞EVENT!
有個環節係係突發之下, 睇下銀包有幾多現金
當日個STAFF就係MANABU收錄後就去到現場
嚇得AIBA唔知點算, 然後渡部澤部都好保護AIBA
本來AIBA已經比咗提示, 話當日會同二人去食飯
但土田認為會係澤部比錢, SHO仲笑AIBA引導得好差
不過結論AIBA都有7萬幾係銀包, 原來個日咁啱係打算請二人食飯,
所以銀包比平時多錢, 連JUN都好意外
AIBA同渡部係輪住比錢的, 感情真係好


text:
Thursday, March 11, 2010
bb 懂性??
o係滿月之後冇幾耐, 我第一次乳線炎! 睇完醫生後成晚都心情好差好差, 做人奶媽好多過會有乳線炎, 但發冷發燒個胸又痛又硬, 最慘係緊張pump唔出奶o個種感覺...令到個人好驚, 心情好差.
呢一晚就係Midby第一次唔洗食夜奶既一晚, 我當晚冇比佢既喊聲整醒! 起身之後知道佢成晚都冇叫食夜奶, 我即刻諗, 佢係唔係知道媽媽辛苦, 唔想嘈住媽媽呢? o個一刻我覺得bb原來係好有性, 好錫媽咪!
前幾天, 因為Midby爸發燒感冒, 我擔心戴埋口罩都對抗唔到佢既病菌, 所以出左去大廳訓.我當晚同Midby講, 媽媽會訓o係廳, 叫佢乖乖唔好半夜成日叫整醒媽媽, 雖然最後我都係訓得唔好, 但係Midby係由出世以來第一次由11點鐘訓到7點鐘冇叫過, 冇喊過一聲!
醒來時, 姐姐同我都覺得奇, 係唔係Midby真係識聽? Midby真係有性?
我呢個Midby仔, 間唔中真係比d 驚喜我地! 鍚哂你呀!!!
Posted by Midby Mum at 10:41 AM
Labels: Midby 之點點滴滴
Subscribe to: Post Comments (Atom)


text:
上星期二,因為唔使返學校嘅關係,我就趁得閒陪阿媽到藥房同超市「上倉」.去到藥房,阿媽即刻出手掃貨,佢話無論面膜,廁紙或者洗頭水等日用品,藥房都平過兩大超市一大截.照正常計,兩大超市嘅議價能力應該大大高過藥房,但喺點解藥賣嘢平咁多? 原因其實好簡單,藥房好可能係用蝕本價賣日用品博取客人青睞,等客人買吓買吓,唔覺唔覺買埋D高毛利率嘅成藥,Total計埋都可以賺番少少.不過,藥房咁做都有風險嫁,如果遇到我阿媽呢挺精明師奶,齋買日用品,佢就會攞唔到著數,好可能仲要倒蝕番轉頭.
其實超市都經常用呢招,不過割價傾銷的成本,通常都會透過加上架費去轉嫁俾供應商.始終超市掌握住控制權,大不了唔俾供應商D貨上架,咁供應商實死無生,所以正常嚟講只能妥協.為左呢個問題,阿媽都同我呻過好多次,因為佢正職係美國一間大型日用品公司的採購員,經常都要同超市傾數,睇下D上架費可唔可以平番D.
照咁睇,超市咪「賺到笑」? 咁大家又諗得太過簡單,超市都有弱點嫁,就喺佢地嘅邊際利潤極低,同埋嗰舖面面積一般較大,假如業主加租,隨時由賺變蝕.兩大超市至所以屹立不倒,某程度上係因為佢地D舖唔使擔心加租,母公司都係經營地產,包保唔會隨便加租.近年嚟,內地都有幾間超市企業係香港上市,大家如果有興趣投資嘅話,不妨睇下邊間企業係自己買地起舖,相信佢地未來發展應該較有優勢.


text:
星期日,參加o左油麻地旅遊o既一天遊,連埋$15 o既導遊小費,每個人$154.
呢朝晨o甘早7:00am起身,8:15am去到大學站集合,去到見到人山人海,真係嚇親.呢日油麻地有三隻船,其中兩隻係公司包團,仲有一隻就係做我o地呢D散客.
集齊o左D人,8:30am,成鵬人o係火車站行去碼頭嘞!
好多人一齊行去碼頭呀!
路過天橋,影o下八仙嶺
到o左碼頭,一個一個跟住排隊,預備上船
等上船o既時候,影o下對岸馬鞍山
呢日坐o既船
隻船可以坐到二百幾三百人,全船爆滿
9:00pm,開船嘞!
無記錯的話,呢個係船灣淡水湖
o係船上食o下o野
又影o下相
海上攔o左一串浮波,聽導遊講,o甘樣收窄o左海面,用o黎攔截D走私船
鬼爪岩原來係o甘細呀!我o仲以為係一舊好大好大o既石添.就o係近海o既中間位置
o黎到印洲塘
筆架洲,都有D似個筆架喎!
鴨洲,好耐之前去過,島上面無乜o野,就係得個鴨眼洞
就快到吉澳嘞!遠遠見到深圳
一個鐘多D o既船程,10:45am o黎到吉澳嘞!
首先去參觀天后宮同姻緣樹
牌坊寫住吉澳廣場
天后宮隔離有間地質教育中心,好耐之前o黎過,唔見有呢個中心,不過無入到去睇呀!
“林” o左都依然繼續生長o既姻緣樹
棵樹好慘呀!每個禮拜,樹幹都要比D遊客一個接一個o甘坐o黎影相
跟住上去天后官望o下
聽導遊講,呢個門神係西化o左,最搞笑o既係,兩個門神o既腰間,有隻比卡超哩!
o係周圍影o下
啱啱有漁民拖o左個網上o黎
睇o下有咩先
呢個係水草球?
好靚o既蟹呀!
留o左o係o度廿分鐘o度,沿路出去食晏晝嘞!沿途影o下D屋,好多都已經無人住,甚至有D已經倒塌o左嘞!
吉澳警崗
未夠11:30am就食晏晝嘞!我o地坐呢間屋仔入面
記得好耐之前跟團o黎,我o地坐呢o度呀!
呢餐都OK啦!百幾蚊團費,包食,包交通,包導遊,算係o甘呀!不過份量就好似少D,一圍十個人,每碟餸都唔係好大碟哩,但係就勝在白飯同粥任裝
柴魚花生粥 ~ 凍o左哩!不過都幾棉喎!
白切靚肥雞
馳名墨魚丸 ~ 大大粒,入面有果皮,幾好味o架!
西蘭花肉片 ~ 個汁傑傑地,有D怪
豉汁蒸排骨 ~ 個汁都幾好味呀!
豉汁蒸鱸魚
蒸吊筒魚乾仔 ~ 吊筒同D魚仔好香,好食喎!返到屋企先諗起,早知o係吉澳買D咸魚仔啦!
郊外油菜 ~ 係我唔多鍾意o既王芽白,不過都食o左DD
白灼海生蝦 ~ 好爽口,好新鮮呀!不過我只係食o左一隻,因為呢碟最尾先o黎,但係我趕住去廁所,驚住D人食完一窩蜂掙住去,有排等呀!
之後周圍睇o下有咩賣
七彩o既缽仔糕,好染色呀!
o係碼頭附近周圍影o下
十二點多D,上船嘞!
屋企買o左D o野食,o係船o度開餐.
D茶果同雞屎滕凍o左,好硬實,真係好難食呀!記得好耐之前食過,熱辣辣,軟林林,好好味o架!
缽仔糕又係好實,又無味,點解可以o甘難食o架!
去東平洲途中,聽到導遊話呢個好似叫唔知雞公頭定雞公角
前面就係東平洲嘞!
o係船望到東平洲o既斬頸洲
東平洲上面已經有好多人嘞!
有三隻船重重包畔住東平洲o既碼頭,可能島上面有成千人哩!
1:30pm o黎到東平洲.好耐之前o黎過東平洲環島遊,事隔唔知幾多年,又再重遊,不過今次行好少部份,只係行廿分鐘多D去睇更樓石,跟住就返碼頭嘞!假如要環島遊,要預最少4個鐘時間,我諗一定要自己o黎先得嘞!
行左十分鐘,見到天后宮,影張相啦!
影番去碼頭
東平洲同深圳,只係一海之隔哩!
繼續向更樓石行去
好快就到o左更樓石嘞!
右邊o果舊石比較易D行上去,另一舊要手腳並用先上到去,所以無上呢舊影嘞!睇見D人落番o黎就辛苦哩!
石上有鹽呀!
周圍影o下相
o係更樓石留o左十五分鐘o度,就要返碼頭嘞!
遠望大亞灣核電廠
有人網魚呀!
更樓石同碼頭之間,有間士多,不過無乜時間o係o度坐o下食o野嘞!
海邊荒廢o既石屋
發現有龜龜o係屋外類似水井定唔知儲水缸入面,佢o地好慘呀!D水好濁,而且得好少平地比佢o地,佢o地要長期游住水,陽光又好似唔係好曬到,究竟邊個衰人放佢o地落去o架!定係村民養o既?要養都唔係放o係呢o度養o麻!有無搞錯呀!
東平洲又係好似吉澳o甘,好多屋荒廢o左嘞!
就快到碼頭嘞!
o係碼頭見到呢隻傻狗
最後,搭o左個幾兩個鐘o既船程,返大學o既碼頭嘞!


text:
今朝一早就起身啦,不過一d都唔覺眼訓,因為黎緊既行程對我黎講係又新鮮又好奇又得意,令我好想見識一下!
尋晚黎到天黑望唔清呀姨既大宅,今朝一出黎即刻影低!
仲有接載我地的四驅車:
今朝一落到黎,d工人忙住pack野,攪咩呀?原來呢d係過大禮既用品!但聽日就結婚囉喎,唔係一早過晒大禮既咩?原來呢邊習俗唔同香港架,一路聽太陽媽媽講先發覺,其實呢度結婚,做既野係同香港差唔多,但論次序,安排,需時,就跟香港大大不同喇!睇黎我要放低香港既慣例,慢慢認識同感受一下呢邊既結婚禮節!
由於我地男家一行十幾人,呢幾日亦租了12座方便出入,所以見佢地係咁pack野落一小車一大車度!
執晒所有行裝後就出發啦,由於去女家屋企要三四個鐘車程,我地先去食早餐先!呢間貴刁鋪太陽哥哥話好出名,亦係金邊最好味架,佢次次黎都要嘈住黎食架!
我呢碗係牛丸拼牛肉,真係幾好味呢!
呢度d酒炸鬼粗過但短過香港,肥嘟嘟好得意!
太陽媽媽 & 太陽表妹:
呢度d咖啡同香港又係好唔同,唔需要自己落糖,因為係用煉奶既,就好似香港我好鐘意飲既茶走一樣!可惜呢度落既煉奶係勁多架,大約成杯咖啡既三分一,所以係超超超甜,叫左少甜都仲係好甜!
因為我地坐細車快好多,經過三個多小時既車程,我地就到啦,而12座要成四個鐘先到呢!呢度就係女家屋企,原來柬埔寨結婚擺酒,好多時都會係屋企門前擺,宴會公司會全包宴咁安排,包括搭帳篷,安排檯櫈餐具,同埋好多餐既食物!
而女家屋企地下個層,亦會清晒所有傢具,放了結婚需要既擺設:
同襯家social後,我地就即刻被安排午膳了,原來呢度結婚,要食好多日架,仲係由朝食到晚,今餐仲好好味呢!睇下d大蝦幾大隻~~另外,我好鐘意呢度既酸辣檸檬汁,每一餐每個座位都會有一碟,岩晒我!
女家親友中見到一對姊弟,小家姐生得好標緻呢!細佬對眼就單眼皮,我叫佢做呀Rain!
開始佈置花車啦,表弟架車將會做花車,仲會接新娘返男家呢!
呢度佈置花車真係超easy超先進,呢方面呢邊既人真係醒香港好多喎!佢地既車花係用大磁石託底,一放上車度就吸到實一實,勁good呀,香港人真係可以諗諗!
食飽暫時冇野做,我地就去行街市~~黎柬埔寨之前,太陽哥哥好擔心我因為超怕污糟黎到會好唔慣,所以事先已brief左我,話有心理準備街市係超級超級污糟,可能我真係預左好污糟好污糟,到實地黎到,又覺得唔係佢講得咁誇啫!係就係落後d,亦有烏蠅飛黎飛去,但我覺得可能接受,no problem!
睇下呢度既地道街市檔係賣d咩野食先~~
大人們主要黎街市買生果食,呢度既生果檔真係有好多好colourful既生果呀!
柬埔寨獨有既『人蔘果』:
勁多蕉~~
大人們揀緊榴槤,買完仲即食!
柬埔寨獨有既『牛奶果』,味道非常甜,質感似"林"左既"林柿"咁,d核都好似!
食完飯後果我地先到下榻既酒店check-in,再沖過涼休息一下!
好靚既畫呀~~
我地既房係二樓,行完兩層又高又斜既樓梯,我即刻喘晒氣!
好大好舒服既露台呀~~就係正我地房間出面咋!
休息完後我地又返女家度啦,一返黎岩岩見到新人落車返黎,原來佢地剛去完"拍拖行街"喎,今次亦係我地第一次見表弟老婆既廬山真面目!
呀姨都換左衫同set左頭啦,今日又唔係正日擺酒,有咩攪要著咁靚呀?其實主要係新郎黎接新娘去拍拖行街,跟住受僧人祝福,同埋同親友們不停咁食飯,因為親友們全部都會今日黎晒!
我就嘆左杯太陽哥哥稱之為『啡走』:
僧人祝福~~親友們都會一齊坐低,好似觀禮一樣!
影相時間~~禮服好似邏羅服呀,一d都唔leung,幾靚丫!
跟住就食晚飯啦~~晚飯就麻麻地,午飯個餐好味好多呢;不過有生蠔食,都幾好味!
食完飯我地就返酒店啦,一返到去酒店大堂見到...嘩!呆左...咩事呀?
不過大驚小怪原來只得我同太陽哥哥囉...其實大家幫手預備緊聽朝過大禮既物資呀,但又會叫到咁多人黎幫手既?我都R晒頭,原來女家有咁多friends既?!相中咪有好多金盤既,一共要準備168盤呀!
佢地就繼續努力,我地就上房梳洗先~~再落返黎時,佢地已經八八九九啦,果然快手,再次見識到division of labour同人多好辦事既效能!勁呀~~
每個金盤都有唔同既野,主要係生果最多,好多好多盤;其次亦有婚禮必要預備既東西同一d意頭野,有d就只得兩盤即一對;黎到呢刻先知,聽朝我地都要幫手拎去女家呀!168盤喎,點拎呀?聽聞係每人捧住一至兩盤,由酒店步行到去女家,打鑼打鼓咁送過去呀!聽落好似幾得意喎,好心急想見識下呢!不過我最驚係由酒店"步行"到去女家囉,行幾耐架?問完好在,只係十五至二十分鐘啫,鬆一口氣!
168盤包好晒後,就依先後次序排好晒係紅地毯上,最重要個d梗係行頭啦,聽日我地捧個d都係排係好頭架!
嘩...場面壯觀!其他人就係度係咁數下有幾多盤,係咪數緊足唔足168盤呢?!
由尾影上去~~
由頭影返落去~~呢幕真係令我大開眼界,我諗呢d機會,睇怕我一生都唔會再有第二次,所以要好好記低係腦海裡面先!睇黎黎緊兩日,仲有好多新鮮同精彩既事情等住我去發掘呢!


text:
其實感覺唔係幾好, 唔知平時係咪都係咁多人, 不過尋晚就好多, 我地本身都成廿人, 加埋其餘2檯客有成40人, 人多唔係問題, 嘈就緊架喇, 但人多就帶出左一d問題
未人齊就催我地落單, 都明你人多一次過落好難煮, 但我地有d人都未傳倒o個一千零一份menu黎睇就問我地幾多個要a, 幾多個要b, 咁不如你幫我地揀埋啦, 還掂都唔知有d咩食…
跟住成晚都見佢黑黑地面, 幫我地影大合照o個時更甚, 都唔敢俾我部相機佢影…
野食方面, a餐係豬頸肉飯, b餐蛋包飯, c餐芝士焗肉醬意粉, d餐係拉面
本來想試蛋包飯, 不過同學上網睇過話佢d拉麵出名就試下, d麵都ok, 湯鹹左d, 食麵o個時冇問題, 不過唔飲得
食完d麵碗底仲有d送未食晒話佢知未食完好似好出奇咁想收碟, 我講左好多次佢都仲好難以置信咁= =
紅蘋果乳酸一般啦
總結係唔會再返黎
當係d野食唔係特別吸引, 環境唔係特別優勝既時候, 服務態度真係好緊要…
走o個陣有企o係門口同我地笑住講byebye, 不過不改之前留俾我既印象
Sunday, December 16, 2007
angel cafe @ 旺角
其實感覺唔係幾好, 唔知平時係咪都係咁多人, 不過尋晚就好多, 我地本身都成廿人, 加埋其餘2檯客有成40人, 人多唔係問題, 嘈就緊架喇, 但人多就帶出左一d問題


text:
大婚當日o既早上,我o係酒店房等出門,而查理斯就等酒店架貴車去車佢o黎接新娘,因為查理斯樓下停唔到車,所以佢約咗司機o係屋企後面o既的士站等佢,司機無遲到仲好準時,但係查理斯要等埋個兄弟,所以佢就算見到司機到咗,佢都要等埋個兄弟先可以過馬路會合司機,就係因為咁,過晒約定時間,司機都唔見查理斯就超緊張,猛打電話都聯絡唔到新郎哥,佢又好慌自己去錯地方約錯時間誤咗我哋大事......
不過最後司機當然安樂晒啦,因為佢做o既完全正確又點會等唔到新郎哥呢?當佢o係車度同查理斯講番呢件事,對一對個電話號碼,就真相大白喇!原來司機手上個電話no.係錯o架!!!!!
咁我哋當然明白司機都係接order辦事,o個個錯誤o既號碼梗係又係賤婦o既工作失誤之一啦!
Anyway,結婚o個日又點會得閒再記住呢啲小事吖,而且最終又無出咩岔子,但係賤婦往後o既錯令到我哋不得不重提呢個失誤~~
由出門,入門到証婚,成個過程都無咩問題,當我哋証完婚o係酒店周圍影完相番到上去預備換衫轉粧迎賓o既時候,o黎料喇!!!!!
當時我o岩o岩換番便服諗住去一去厠所先(新娘房無地方殊殊o架......),個頭又拆到一半成個癲婆咁,多謝兩位都係光顧神級酒店o既戰友早咗o黎幫我睇場,佢哋好慌張咁一定要拉我去ballroom睇o下啲佈置,佢哋好疑惑咁話:阿雀,乜你揀咗個咁o既枱花咩?點解放蠟燭呀?
初時我仲以為佢哋講緊佈置公司同我放咗啲小蠟做裝飾,唔知佢哋做咩咁緊張,去到ballroom雀仲望咗一輪先見到......真的 大 鑊 鳥 !!!!
OMG!!!!! 白蠟燭!!!!!! 打孖上仲要枱枱都係!!!!!
當然啦,抆番走啲蠟燭成件事就ok番晒,亦唔係好難改o者,呢個時候,戰友又問喇:阿雀,乜你揀呢隻花做主家席枱花咩?唔係揀爆爆花咩?
我再望o下,賤婦貫徹唔帶腦番工o既習性,連主家度個枱花都錯埋!!!! (如果唔係戰友指出呢個錯處,我真係曚查查咁唔為意......)
後來番屋企睇番之前showcase影o既相,我就好奇怪點解佢做比我o個兩隻花款都唔見2010 showcase有o既呢?當時我哋應該係心儀以下呢兩隻o架~~
再搵o下,真係想為賤婦鼓掌呀!!!!
佢幫我哋做錯o個兩款枱花係2009年款啊~~(如下圖)
呢個時候因為有第二啲嘢都激起咗雀把火,賤婦呀賤婦,你真係唔好彩,因為我無人可以爆o既關係,我唯有爆你鑊勁o既!(特別鳴謝兩位戰友掃住雀背勸雀唔好衝動爆錯人,賤婦受人二分四,就揀佢o黎開刀啦~~)
賤婦最好嘢o既就係我哋找晒錯處佢都仲未現過身,仲要佢啲同事催佢先出現,佢好醒咁攞番幅圖o黎同我對質,一開聲就話:哎呀!花房個姐姐做錯咗呀!你係揀呢隻同呢隻吖o麻(佢指住當日比我哋揀枱花款o既文件),佢做錯咗隔離o個款呀,你睇o下!
佢講o既時候仲要係好理所當然唔係佢錯咁款喎!真係想出去攞個speech bubbles 比個 "Like" 佢!
我覺得花房姐姐無理由大意到咁10圍10圍o既花都係錯o既,好明顯係同司機單case一樣,係賤婦比錯咗料人哋,就算唔係,真係如佢所講係司機同花房姐姐出錯,你做到咁高級唔係淨係識賴o掛?況且對個客o黎講邊個做錯都好啦,實情係錯→再錯→全部都錯,點解唔可以有guts啲承擔o下責任呢?或者你講句唔好意思對唔住耍走我都得o架喎!
偏偏佢條頸真係搽咗神油咁硬,誓不低頭咁款,我一輪咀喪話佢:
咁你係負責我哋婚禮o既人,唔係應該落o黎收場睇o下有無嘢出錯o架咩?
點解所有錯都係我哋發現咗去話比你聽仲要等你落o黎,然後你落到o黎就係賴呢個錯o個個錯,你就無錯?
今日係我結婚+生日,你插白蠟燭?你唔係玩呀?
我哋先前有考慮過揀米白色枱布你都識講中國人唔好喇,老人家唔鍾意o架,咁而家啲老人家睇到好唔高興囉!!!
係人都知白蠟燭代表咩啦,呢個唔係祝福囉!
大家係咪以為當個新娘咁激動而又完全係酒店錯,就算CEO落到o黎都應該道個歉先啦?但係賤婦只係"係咁二"講句唔好意思又或者"哎呀,你唔好唔開心啦,今日應該開心o架o麻" ,而大部份時間佢係唔服氣又木無表情咁望住我,個樣係一啲歉意都無o架!
可能佢真係心坎裏覺得唔係佢錯係我哋屈佢,所以我連帶朝早司機contact我哋個電話係錯o既呢樣嘢都話埋比佢知,佢好嘢喇,當時不斷地話無可能o架喎,後來仲上番去攞份文件落o黎同查理斯對質,仲加多句話:無理由錯o既,我不嬲都係打呢個電話contact你o架!
一對,哈哈,真係錯o既!
佢手上份紀錄係18304567,但查理斯個電話係16304567啊~~
咁點解佢話之前打到電話比我哋o架呢?
咪就係因為佢其實從來無主動through電話聯絡我哋,咁耐以o黎都係我哋打爆佢office個電話搵佢,而絕大部份時間不得要領迫於無奈咁用番email同佢溝通,所以一開始就錯咗佢都唔知,仲諗住死話平時都係打呢個號碼就無錯!
o個時已經5:30pm,我限佢6:30pm一定要改番o岩晒啲枱花比我哋見到,但亦因為咁樣,原本我係打算5:45pm迎賓o架,最後搞到6:30pm先換好衫出o黎同專誠o黎賀我o既Blog友影相,真係非常唔好意思,亦都好飲恨無長啲o既時間同你哋傾o下偈玩o下speech bubbles!
我相信賤婦個心入面一定一定好憎雀,因為佢已經係負責宴會最大粒o個個,應該好少比人當眾噴佢,又或者平時噴佢o既應該都係一啲有頭有面有身份有地位有錢o既大粒佬,而唔會係我呢啲一望就知唔係富二代o既死人頭!
不過,錯咗就係錯咗,佢話佢請示咗上頭,為咗彌補呢啲過失,佢即時免費開始serve席前飲品,而雀聽到佢咁講,一方面係貪小便宜(其實佢唔送番任何嘢比我我都唔能夠咬佢食o架啦),另一方面係覺得邪不能勝正!佢之前仲呃我話朋友仔o個6L fruit punch係比錢買o既,而家佢 r 唔到我哋比錢之餘仲要倒送番比我啊,呵呵呵~~所以雀亦都逢人就講,飲多幾杯啊~~
(好喇,雀o係度真係要多謝咁多位Blog友 / 路過者關心o既留言,大家睇到雀成日都咁唔順利又咁激動係咪好擔心呢?嘻嘻......
其實雀真係下屆影后o既不二之選!
因為o係爆賤婦o既過程入面,縱然雀係七情上面咁鬧鬧鬧,但其實我真係一啲都唔 上 心 o架!
鬧佢純粹係因為有第二啲嘢令我好忟憎,佢唔好彩做咗炮灰,但如果唔係佢錯成咁,我又點會有機會出番啖氣呢?
To be honest,雀真係丁點都無因為佢插咗白蠟燭而唔開心,而"老人家睇到好唔高興"都係一時興之所至o既對白之一咋~~
事實上如果真係有人為咗呢堆白蠟燭而唔高興o既,應該只得賤婦!)
好喇,o黎到呢度都夠鐘入席喇,大家係咪心諗:都應該告一段落喇o掛?
噢,NO!
賤婦應該特別祈求過整晚都別讓我們順順利利,估唔到入咗席都仲有堅嘢發生!!!!
大家抹乾淨啲眼屎等雀繼續講故仔啦~~


text:
呢間單車舖叫雲華, 車多又新淨, 好多架單車連紙皮膠袋都未撕添架! $70 一架車包 2 小時, 大小同價
小朋友準備就緒
出發!!!
識得踩一定踩上水壩, 船灣淡水湖風景優美
好難相信, 尋日仲落緊大雨, 今日天氣報告都係話有雨, 但上帝聽禱告, 特別係小朋友信心既禱告, 終於今朝一起身已經天氣清朗, 陽光普照, 最適合進行戶外活動, 感謝天父為我地預備最好 ^^
耶穌光都見到 :)
咩款式既單車都有, 前後孖住踩又有, 大細 3 輪車又有, 大包圍載人載貨前面有 seat 位既都有! 而呢架有帳篷既就岩晒劉明叔叔同佩思姨姨, 小慈好奇又要黐埋去坐, 仲非常好腳力可以一個人負重 300 磅踩郁架車, 勁勁勁!
有人幫手睇仔, 我同秋秋拍拖踩單車去! 來回水壩 3 轉, 第二日個 pat 冇左感覺 @.@
Sweet sweet ^^
阮生教緊小明放風箏
今日好大風, 放風箏冇難度
飛得多高, 去得多遠~
素文姨姨仲帶左呢個攪笑汽球黎玩
吹漲個波再放螺旋槳係頂就可以飛上半空
出左身汗, 最爽就係食杯雪糕車雪糕, 不過天氣熱又多人幫襯, 杯雪糕好「林」呀
跟住我地去三門仔食海鮮, 全日都望住個海 ^^
晚飯既餐廳叫水中天, 搵均晒周圍都唔見既? 海邊黎架喎, 得個招牌? 釣魚會???
嘩~~ 超級驚喜, 原來有船黎接我地去餐廳!! 小朋友上船喇~
無端端有船坐, 真係好開心
好似去左泰國芭提雅旅行咁呀 :)
路程好短, 再加上開得好快我地被拋起幾次, 好爽呀!
小明搶左個船尾位黎坐, 望住摩打將海水分開, 佢話摩西分緊紅海喎
真係好鍾意隻船
我地上左個大浮台, 真係釣魚場黎架
有好多人係度釣魚, 24 小時營業
好舒服呀呢度
提摩太團既團友扮釣魚喇喂
海鮮餐廳有好多大魚係海水入面養住, 保證新鮮
椒鹽鮮魷 :p
但係呢兩隻龜係點黎既呢?
日落呀! 好美, 好美 :)
我地把握機會影多 D 相
3 pair 母女, 都唔會點攪亂, 似樣架 ^^
我個乖囡 ^8^
開餐喇!! 位位 $200 大小同價, 廚房煮咩你食咩, 唔駛點餸, 白飯任裝
呢位小朋友食完扇貝扮自己著左比基尼泳衣
仲擺出誘人豬嘴, 笑死人咩 ^o^
大滿足!! 我好鍾意個蟹粥呀, 太好味了!!
今日好開心, 好多驚喜, 多謝天父俾我地團契有咁美好既時間 ^^


text:
上年8點左右已經迫到行都行唔郁,今年早啲去希望襯冇咁多人既時候有得影吓.
早咗係冇咁迫,不過都冇乜鬼喎.淨係得啲細路仔扮……超級英雄,蜘蛛俠,黑武士,巴斯光年都有,就係冇鬼.我地話可能係慳錢買件百搭衫就算,直到差唔多6點(官方開始時間),太陽落山,暗暗地就開始有鬼出現.個樣真的頗嚇人,不過啲人驚得來係笑既.
喂,交啲戲好喎,大家好似一家人影合照咁………
小朋友就醒喇,一見鏡頭就俾足表情.
靚女女鬼梗係要影.原來狗係唔驚鬼架😛
有人問我啲鬼係咪企定定俾你影,因為夜晚好難有高速快門.其實係既,郁嗰啲夾硬影都唔靚啦,一見佢地唔郁就要狂影,呢隻鬼好搞鬼,扮晒唔郁,突然間衝前嚇人,搞到啲人依嘩鬼叫.
呢兩位大哥,Hallowen喎,細路哥就話冇預算啫,你地做乜咁慳皮架 @@
噢,大頭鬼夠晒搶鏡,但係佢算灟咗個重量同穏固度,我見到佢不停都要扶正個頭.
這女鬼最落力,不停俾POSE,可惜佢啲POSE太快,我跟本影唔掂.我發覺支Sigma 18-35雖然好sharp,但係對焦比較飄,有時對啱位都唔中,要移小小對多幾次見到sharp先OK,所以搞到我成個阿伯咁好慢手腳.啲鬼又冇乜耐性定鏡,有時都被迫一對就影,唔中至算.
大會可能驚冇人扮鬼,安排咗啲工作人員陪大家影合照.不停有人要影,相機影完手機都要影埋,真真正正係鬼死咁忙,哈哈😛
上年都見過差唔多既組合.
睇翻個鐘7點半都未夠,但仲多人過上年8點,不停俾身邊既人羣推到企都企唔穏,係時候要走,臨走前影埋大合照先,實在冇法子迫到去正面,求其影算啦.嘩,落到去見到蛇餅已經過咗港鉄站,有好多鬼依家先來,冇本事影佢地喇.朋友問我做乜仲唔收相機,其實我有諗過途中見到鬼可以影吓.最後本住唔好阻塞道路既理由,都係冇影添.見到有朋友真係全部相都係影人龍,睇怕佢都係遲來直情放棄入去喇.


text:
望 一 望 自 個 己 個 site, 上 一 次 出 post 已 經 係 2015年 嘅 事 , 再 唔 寫 啲 野 , 就 會 俾 人 以 為 個 site 執 笠 . 不 過 最 近 忙 於 湊 仔 冇 咩 見 客 , 冇 互 動 於 是 冇 靈 感 . 不 如 講 吓 其 他 野 啦 . 我 地 日 日 見 客 ( 以 前 ) 都 唔 係 開 口 埋 口 講 保 險 架 啦 . 我 希 望 呢 個 Site 嘅 文 章 , 大 家 睇 完 都 會 有 少 少 覺 得 「 哦 ⋯⋯原 來 係 咁 嘅 ! 」 我 響 度 都 講 下 有 一 次 「 哦 ⋯⋯原 來 係 咁 嘅 ! 」 嘅 感 覺 .
話 說 好 耐 好 耐 以 前 , 都 應 該 係 中 學 時 期 嘞 , 聽 倒 啲 人 講 起 Jazz 爵 士 樂 , 都 會 被 一 種 神 秘 嘅 吸 引 力 吸 住 , 見 倒 佢 地 眼 睛 會 閃 亮 , 於 是 嘗 試 走 去 接 觸 下 啦 . 有 一 次 仲 買 飛 去 香 港 藝 術 節 睇 Jazz Concert 添 ! 嘩 樂 隊 一 開 始 嘅 時 候 就 即 刻 唔 知 佢 地 做 緊 咩 , 直 到 成 個 concert 完 左 , 都 係 唔 知 佢 地 做 緊 咩 . 哈 哈 ! 幾 個 朋 友 就 咁 就 好 納 悶 地 翻 屋 企 嘞 .
後 來 , 有 一 次 在 生 意 麻 麻 地 嘅 情 況 下 , 同 當 時 嘅 女 朋 友 及 其 朋 友 在 尖 沙 咀 亞 士 厘 道 食 飯 啦 . 由 於 當 時 有 跑 數 嘅 壓 力 , 心 情 比 較 納 悶 , 心 不 在 焉 , 神 遊 太 虛 . 食 完 飯 後 經 過 一 間 酒 吧 , 店 內 傳 來 一 啲 音 樂 , 開 門 裝 下 啦 , 嘩 ! 充 滿 活 力 , 真 實 感 嘅 音 樂 聲 撲 面 而 來 , 令 我 精 神 為 之 一 振 , 將 我 嘅 靈 魂 , 從 太 虛 之 中 拉 翻 到 當 下 , 令 我 有 一 種 醒 覺 , 活 著 嘅 感 覺 ! 即 刻 心 裏 面 默 默 記 住 間 酒 吧 嘅 名 : Ned Kelly’s Last Stand, 以 後 一 定 要 來 欣 賞 一 下 呢 啲 音 樂 . 而 當 時 嘅 女 朋 友 見 我 同 佢 朋 友 食 飯 時 雙 目 無 神 , 到 見 倒 「 呢 味 嘢 」 時 就 瞬 間 轉 變 到 雙 目 發 光 , 當 然 有 所 不 滿 啦 , 後 來 仲 ……
Ned Kelly’s Last Stand 裏 面 果 隊 Band 玩 嘅 就 係 一 種 爵 士 樂 嘞 . 佢 地 用 嘅 樂 器 都 是 爵 士 樂 常 見 嘅 , 包 括 Trumpet, Cornet, Trombone, Saxophone, Clarinet, Banjo, Guitar, Drum set. 至 於 低 音 部 就 用 左 電 嘅 Bass, 冇 用 到 篤 響 地 下 大 大 件 嘅 Double Bass. 佢 地 嘅 表 演 充 滿 左 娛 樂 性 , 間 中 仲 會 有 Guest 表 演 添 , 初 初 聽 呢 味 野 嘅 人 就 最 岩 嘞 .
記 得 有 一 次 美 國 海 軍 到 港 , 水 兵 上 岸 消 費 , 入 到 黎 酒 吧 , 隊 Band 就 奏 左 首 軍 樂 , 兩 位 水 兵 就 企 到 直 一 直 , 行 個 軍 禮 , 直 到 首 歌 奏 完 為 止 , 好 好 玩 架 .
但 是 , 去 多 幾 次 你 會 發 現 佢 地 嘅 program 晚 晚 都 一 樣 嘅 , 每 個 樂 手 在 每 首 歌 嘅 solo 晚 晚 都 一 樣 嘅 , 就 連 個 Vocalist 晚 晚 講 嘅 嘢 都 係 晚 晚 都 一 樣 嘅 , 會 唔 會 有 違 爵 士 樂 即 興 演 奏 嘅 精 神 , 仲 算 唔 算 係 爵 士 樂 呢 ? 我 就 唔 理 咁 多 嘞 , 好 聽 好 玩 , 就 去 啦 .
後 來 , 我 去 買 啲 Play along 嘅 爵 士 樂 譜 黎 玩 下 , 呢 啲 樂 譜 會 附 埋 一 隻 CD, 練 熟 左 嘞 , 就 可 以 開 住 CD 嘅 Backing Track 玩 , 同 karaoke 有 異 曲 同 功 之 妙 , 但 是 完 全 冇 即 興 演 奏 嘅 成 份 .
再 後 來 , 香 港 果 間 黃 色 嘅 琴 攪 個 爵 士 樂 大 師 班 , 彈 結 他 嘅 就 跟 Guy Le Claire, 我 都 報 名 學 左 十 堂 . 當 然 , 十 堂 之 後 , 唔 練 琴 , 耳 不 能 分 音 調 嘅 我 依 然 是 一 名 頹 廢 嘅 結 他 學 生 , 但 是 , 我 有 一 個 「 哦 ⋯⋯原 來 係 咁 嘅 ! 」 嘅 得 著 , 起 碼 知 道 多 些 少 爵 士 樂 手 們 到 底 在 做 緊 啲 咩 , 我 嘗 試 介 紹 俾 大 家 .
每 一 首 爵 士 樂 , 就 好 似 一 份 三 文 治 , 兩 片 麵 包 夾 住 中 間 啲 好 好 味 嘅 配 料 . 麵 包 就 梗 架 啦 , 最 多 去 邊 烘 底 或 者 全 麥 麵 包 , 而 裏 面 有 咩 嘢 , 就 廚 師 決 定 , 煙 肉 火 腿 蕃 茄 生 菜 , 咩 都 得 . 你 聽 每 一 首 爵 士 樂 時 , 樂 隊 都 會 演 奏 一 次 個 melody, 呢 個 melody 可 以 係 一 首 經 典 老 歌 嘅 melody 或 者 係 爵 士 樂 手 自 己 創 作 嘅 . 奏 完 melody 之 後 , 其 他 樂 手 會 繼 續 loop 翻 佢 地 嘅 伴 奏 . 節 奏 和 弦 就 會 跟 翻 首 歌 一 樣 嘅 , 但 是 就 會 有 人 根 據 首 歌 嘅 結 構 , 奏 啲 唔 同 嘅 旋 律 , 呢 啲 就 叫 做 solo, 而 通 常 第 一 次 奏 solo 嘅 就 係 岩 岩 奏 完 melody 果 個 人 . ( 呢 個 人 應 該 就 係 樂 隊 嘅 大 佬 啦 . ) 第 一 個 solo 完 左 , 就 會 輪 到 下 一 件 樂 器 奏 , 有 時 會 響 某 一 啲 位 , 由 兩 件 樂 器 輪 住 黎 玩 一 兩 個 bar, 呢 個 情 況 就 叫 做 trade. 每 個 solo 都 玩 完 嘞 , 就 會 奏 翻 一 次 melody 完 事 . 所 以 話 好 似 三 文 治 咁 , 頭 尾 用 melody 夾 住 啲 solo, 呢 啲 solo 係 點 , 就 視 乎 個 樂 手 對 首 歌 嘅 和 弦 及 節 奏 嘅 理 解 及 處 理 , 創 意 技 術 , 性 格 心 情 , 以 及 同 其 他 樂 手 嘅 互 動 , 呢 啲 就 係 即 興 演 奏 嘅 spontaneity. 我 相 信 , 觀 眾 嘅 即 場 反 應 對 樂 手 都 有 影 響 架 , 你 聽 到 high 囇 , 佢 埋 再 玩 high 啲 , 刮 曬 啲 技 藝 出 黎 俾 大 家 囉 . 到 下 一 個 要 solo 就 當 然 唔 可 以 慳 住 咁 玩 hea 你 啦 .
爵 士 音 樂 發 展 到 今 時 今 日 , 都 有 一 百 年 以 上 嘅 歷 史 , 好 多 經 典 嘅 爵 士 樂 曲 都 會 有 經 典 嘅 solo, 作 為 學 生 , 就 要 學 學 呢 啲 solo嘞 . 我 本 play along jazz 就 會 俾 埋 啲 solo 嘅 樂 譜 (transcribe) 你 , 識 睇 譜 後 聽 埋 隻 CD就 可 以 死 跟 , 吹 出 黎 嘅 野 都 會 似 似 地 . 而 果 啲 professional 嘅 樂 手 , 睇 嘅 叫 做 chord chart. 好 似 以 下 Dave Brubeck Quartet 嘅 爵 士 經 典 Take Five 嘅 chord chart咁 , 就 是 一 頁 紙 嘅 五 線 譜 , 啲 「 豆 豉 」 就 係 melody, 上 面 會 有 啲 英 文 字 母 就 係 果 一 刻 用 嘅 chord. 無 論 鼓 手 , Saxophonist, 小 號 手 定 係 bassist 都 係 睇 緊 呢 份 chord chart, 一 埋 位 睇 住 呢 份 野 就 可 以 即 興 演 奏 . 諗 落 都 好 似 爆 開 個 zip file 咁 , 呵 呵 ! 大 家 只 要 Google 一 下 啲 爵 士 名 曲 嘅 名 , 再 揀 image 就 多 數 會 搵 倒 呢 啲 樂 譜 架 啦 .
為 左 方 便 大 家 , 我 整 埋 Take Five 嘅 link 俾 大 家 啦 . 呢 個 係 1964年 在 Belgium 嘅 錄 音 , 同 大 家 聽 開 嘅 唔 同 架 . 不 過 點 唔 同 都 係 有 兩 片 麵 包 夾 住 啲 Solo.
開 頭 45秒 就 是 melody, 之 後 就 是 唔 同 樂 器 嘅 saxophone solo, piano solo, drum solo, 最 後 6:30 就 現 埋 個 melody 完 事 .
我 所 知 嘅 就 係 得 咁 多 . 最 近 睇 完 本 新 書 , How to Listen to Jazz 作 者 Ted Gioia. 裏 面 有 更 加 專 業 嘅 介 紹 , 想 知 多 啲 就 買 黎 睇 下 啦 .


text:
住宿 : 星際酒店
行程 : 香港->澳門 -> 澳門威尼斯人渡假村 -> 星際酒店
今日晨早9:15船過澳門,事隔一年澳門又起多o左好多酒店喇 ! 重有就係家陣去澳門真係好快,雙眼合埋無耐真話到.去到澳門第一個行程就係去威尼斯人渡假村,基本而家去澳門你要去o既地方附近有間酒店,就唔洗俾搭車錢.去到威尼斯人覺得呢間酒店都幾大,重有就係入面都幾多Function Room係到 ! 途經Starbucks就入去飲返杯野先.之後,第一站就係去賭場到玩玩,佢地聲稱係威尼斯式管理,應該係幾Free下,果然連男士都可以孭住D Backpack 入去,個賭場真係好大,重有我地最鍾意玩o既大細機,重要係$5注非常抵玩 ! 玩完就去入面參觀下,入面個商場都有不少名店開o左係到,睇下條運河,咦,不過無人唱歌o既 ! 之後就去o左個 Food Court 到食o左個 Lunch,跟住就返去住宿o既酒店,梁朝偉酒店...即係星際酒店.上年來o既時候,呢間酒店都未有 Package 買,Check-in 完入房.嘩,係30樓都幾高下(平時D Package 俾D通常都係係5-10樓,好少有咁高),望出去個 View 都唔錯,重有間房個樓底都幾高,同埋間房都幾大下 ! 放低o左D野就落去個賭場到玩下,呢到部大細機要成$10注,無威尼斯人咁好玩,所以玩o左陣就返上房享受下間房 ! 之後諗過去新葡京o既自助山食 Buffet ,不過唔想行,所以係酒店入面食返個 Buffet .星際酒店o既 Buffet 就選擇唔多,重有就係D侍應生D態度都幾差下 ! 食完個晚餐就返房訓喇 !


text:
Luvone Design Limited
服務詳情
評語 提交評語
我本身喺呢間影過prewedding,我後期先搵佢哋影bigday,收咗我哋好平,不過淨喺做夜晚嗰part,大概4個鐘,1位攝影師.
攝影師好準時到,甚至喺早到咗.Bigday成日流程都好順暢,因為唔會覺得佢出現緊,佢只喺周圍影snap,燈光方面都喺配合番另一間公司去影.一個月左右就俾哂所有相俾我,好快!質素ok,不過又唔以講喺好outstanding,唔失望,但都冇喜出望外.其實佢哋成間野都喺above average,如果A-E之間俾分嘅話,我會俾B.
影outdoor prewedding之前,佢地會俾問卷客人填去增加對新人嘅認識,例如填番夫妻喺咩地方認識同過程喺點,之後嘅touch up都會配合番呢個地方,同埋會拍返我哋拍拖同成長嘅地方,呢點比較特別.
拍攝地方主要喺我成長嘅觀塘,佢地搵到一塊畫滿塗鴉嘅牆,而且因為我同老公都鐘意飲酒,所以去咗一個飲酒嘅場地影,同埋去返細細個成日去嘅地方.拍攝過程方面,我哋揀喺夜晚影,當晚6點喺沙田studio集合同化妝,之後就喺觀塘影到凌晨一兩點,雖然佢地唔介意個時間長,不過我哋就覺得有啲辛苦,同埋夜晚嘅觀塘太多警察,差唔多每個景點都有警察行過.另外,佢哋唔會格硬逼你做動作,而喺會提返我哋平時點樣相處,令攝影效果自然啲.但不足之處喺化妝師化咗成個幾鐘,時間控制差小小,同埋佢哋態度方面有少少被動.
Stanley嘅價錢比較適中,除咗俾哂全部copy客人之外,亦執左三,四十張相俾我,而且佢個態度又好誠懇!另外仲想讚讚佢哋,尤其喺customer service,喺電話上傾價錢同講流程都解釋得好清楚.而且佢哋又都好creative,唔會有好多guidance,仲送咗條短片俾我,令我可以喺facebook提親戚朋友出席婚宴!
我哋喺luv one design拍左兩輯prewedding,分別喺outdoor同indoor,indoor就喺去佢哋為於沙田嘅studio影相.
雖然luv one有唔同佈景,但就冇玩具型嘅道具,感覺就好似差啲嘢咁,雖然佢有提我帶而我冇帶,但佢真喺得好少道具,只喺有基本嘅傢俱.我哋另外喺luv one拍咗outdoor嘅prewedding,兩次嘅化妝都喺太耐,竟然要成兩個幾鐘,時間控制方面真喺有啲差.
另外,佢哋對indoor嘅概念比較鬆散,成個拍攝無一個特別既主題,雖然就話有sample俾我哋學習,但影出嚟就無咩特別主題.
佢本身話可以喺呢輯indoor相到揀一張做poster,但唔知喺咪因為整唔切,最尾就冇做到,打俾佢問佢,佢就話「就嚟整到」,但最後都喺冇,喺有少少失望嘅.不過,佢硬件方面喺做得好好,例如studio嘅佈置,燈光,位置都十分方便.


text:
唔經唔覺終於到9個月啦,好快我就可以同bb見面啦.又係時候晒吓我個巨肚先hahaha
我個巨肚已經參唔多42吋啦,唔知到生個陣會有幾多呢???希望繼續keep 住唔好爆紋啦=.=.至於體重已經就泥肥咗20磅啦,再加上之前因為想要bb,又食通經藥又食排卵藥,所以呢個bb都應該令我以家肥咗30磅o架啦,唉...唔知可唔可以減得番呢???睇怕都又難度lor>.<
前幾日產檢,bb已經有5.8磅啦,所以我估出世都有6磅幾o卦,正常size好好呀,大我又怕難生,細又擔心點解會唔吸收,所以正常size已經心滿意足了.
相比起有d同月媽媽,bb算令我呢個孕期陀得唔算太辛苦啦.頭3個月只嘔咗一次,已經好好啦,中間個d 時間真係所謂概密月期,行得走得食得,除咗訓覺成日發夢同半夜醒一次之外,其他ok o架.至於以家後期,算係相比辛苦少少,因為個肚大所以行得又慢坐底起身又慢, 企得多又腰呀背脊呀就好鬼痛,訓覺時又唔可以平訓,所以只可以左右2边輪住訓,但每边又唔可以訓太耐,所以要不斷轉身,但轉身時又有d難度同少少痛,根本唔會訓得熟,所以一返工時間就成日恰眼訓,好彩d同事都唔會點話我姐.我咁怕辛苦概人都接受到,所以bb算對我好好o架^.^.
不過我以家唔係最怕生bb 個陣,反而係怕坐月個陣湊唔掂呀.C6因為佢同事又生咗bb,佢請唔到假陪我,加上6299都入咗院,而62情況都唔樂觀,所以我要自己攪掂盡量都唔希望會煩到c6.而我媽雖然坐月個陣佢都會過泥,但佢同我講都怕唔識湊wo >.<,因為我細個都係阿婆湊大o架,所以以家真係有d擔心都時應付唔泥.
不過我會盡力o架啦,雖然以我乜都唔想理唔想做概性格,要我一個攪掂可能有難度o架,哈哈,同理唔知點解到以家都好似仲未好接受到個種做媽媽概責任.不過我點都會比心機o架,希望bb直正出世後,我會又所轉變.
所以bb你要乖乖,健健康康出世同你要乖乖好好湊,咁我就安心晒啦.^.^


text:
mami有一個好變態嘅嗜好 就係買平野
特別好似titi咁快大個 依家唔會買貴衫比佢咯
好多靚衫都係d客送 或者係mami周圍搵比titi嘅
基本上 tee過50蚊唔買 裙過50蚊唔買 褲都係過50蚊唔買
有時上網見到d bb衫好靚呀 但一望價錢 哇 七八十蚊 好多時都卻步
好似之前見到adidxx 中國奥運夾衣 哇 都要80蚊 mami想買好耐
但諗諗下著一陣間追奥運潮 之後就唔著 好似有d唔抵
七八十蚊 著一兩次 之後就比人? 定捐左去? 最後 mami冇買到
哈哈 咁啱嗰日見到嗰件夾衣特價呀 40蚊但有少少 ( ha chi )
哇 開心c mami喇 即買 著一兩次 抵呀
聽日titi可以著住中國夾衣同我去尖咀影相相 好野~
另外仲有件daisy tee mami都睇中左好耐 依家34蚊買左 連續兩日掃兩件
仲開心過股票掃平貨呀 titi有靚衫衫著咯
呢輯同虎虎合照件衫 都係減價貨嚟架 十幾蚊
抵哩 仲要好sexy呀!!!
好多online bb shop都好抵買 但有d比我多次識破有間平貨貴賣
信佢嘅包裝好靚呀 百幾二百蚊條裙 點知比我見到喺outlet賣80幾蚊
投資錯晒喇 其實做生意唔可以騙人 騙得一次 兩次
做客嘅都精明 100蚊入平保班師奶 依家得返40幾
你估下次仲會唔會"長揸"平保呢? 唔好話揸呀 買都唔買啦 !!!!
師奶係精明嘅 係唔係? 萬歲!!!


text:
有一日行過喺西菁街附近同媽子大人食野,見依間"傳點心意"點心舖岩岩新開冇幾耐,媽子就話我地今晚晚餐黎依度試下囉?我話好呀!叫埋西裝友一齊黎試下(因為西裝友最最最鐘意就係食點心)!所以一有啲咩新開既點心舖我地都有去試!
我地叫左蝦豬頸肉蒸飯,蝦餃燒賣,蒜味蝦春卷,木魚花蘿蔔絲腸粉,紫菜百花卷,懷舊馬拉糕,啜啜包,冬陰公鮮竹卷,棉花白兔仔……
個蒸飯根本就貌合神離,飯底濕左啲,雖然啲米係粒粒分明,雖然佢用嘅豬頸肉係新鮮貨唔係雪藏,但飯同豬頸肉係分開整熟嘅,然後合併埋一齊蒸多陣扮蒸飯,點解我會咁講呢係因為如果餸同飯係一齊整熟嘅話,整蒸米嘅過程嗰啲米粒會膨脹會黐實啲餸好似啲餸係會好似凹陷左落啲飯面度,坊間宜家都好少係真正既蒸飯!
至於蝦餃燒賣,水準係屬於中上入面既蝦好彈牙,啲蝦又多,蝦餃皮都做到晶瑩剔透,厚薄適中,但係口感呢就略為削身左少少!燒賣呢就入面睇到有原粒嘅瘦肉,又唔會太肥膩,肥肉同瘦肉嘅比例拿捏得好好!
個蒜味蝦春卷,就因為蒜頭味太過重,蒜頭味蓋過咗蝦既鮮味所以一啲都食唔到蝦味,完全係失望,因為食落一啲都唔似食緊蝦春卷次食緊一條蒜蓉味嘅春卷,仲有個百花紫菜卷先係最激氣嘅地方,好大原因我係依味點心吸引入黎食傢,因為呢佢嗰啲百花膠呢完全係唔彈牙唔爽口仲淋滋滋,佢只要用多少少心機搞到佢兩野至起膠就會爽口好多啦,同埋呢啲白花膠呢一定要落少少肥肉,咁炸嗰陣時先唔會太乾會好食好多!仲有最敗筆嘅地方係佢竟然用炸漿,其實只要用腐竹皮捲着攞去炸或者煎已經好好味!
仲有個懷舊馬拉糕,落嗰啲發粉同埋泡打粉落得太多食落去有苦味,個發酵時間拿捏得唔好,令到嚿糕發成兩層唔同質地,佢個馬拉糕只係做到個顏色係懷舊馬拉糕既顏色,令到我媽子失望!
成餐最有驚喜就係嗰個木魚花蘿蔔絲腸粉,裏面個蘿蔔炸脆口,但外面既腸粉皮就厚左少少,但係如果佢唔厚少少嘅話呢就應該好難夾得起同埋保護唔到佢中間既炸蘿蔔絲,店員會提醒你豉油唔好直接淋落中間係碟邊落就可以架啦,唔係啲蘿蔔絲會好快淋曬,個腸粉豉油都教得唔錯,鹹甜岩岩好!
個冬陰公鮮竹卷就係伏中之伏,簡直係怪味都唔識點形容,求其一啲香料煲出嚟就話係冬陰公,佢只不過係用佢所為嗰啲冬陰功湯浸住啲鮮竹卷,再放兩個蝦頭想去裝飾(呢個點心係西裝友話想試吓,我已經提醒左佢一定會中伏!)
至於果隻可愛嘅兔兔呢!我就覺得真係覺得好食過出面嗰啲大酒樓!蛋白打得十分鬆軟岩岩好,大細岩岩好,入口即溶!店員好細心係你食曬所有鹹點之後先會上檯!


text:
2016年4月13日星期三
牛蒡莖甘筍炒雞肉
是日家常靚湯係椰子煲雞,我好鍾意飲,有椰子香味又甜.
牛蒡葉有好多料理方法,最叻食佢嘅係日本人,而且無論係中醫定係日本醫生,都認為佢係一等一嘅健康食品.
在日本可以買到以葉為主嘅牛蒡葉農產品,就是一大把葉,下面有條小小嘅牛蒡,不過呢種農產品唔多平,一小紮要400yen左右.
收割咗嘅牛蒡葉,首先將葉和莖分開,洗淨,牛蒡葉帶苦味,但係可以生食,唔怕苦可以就咁煮,我家王子好怕苦,咁就要先出出水,再過冷河,咁啲苦味就會無咗.
因為今次收嘅牛蒡葉好多,今日只係食牛蒡莖,牛蒡葉留返聽日食.
屋企有奧地利嘅粟米雞,品質好好喎,下次再有一定會入貨.
我今晚想食小炒,整咗牛蒡莖甘筍炒雞肉.
我家王子看到有新食材,十分好奇,佢以為係西芹,但係佢明明係唔食西芹,我唔會煮嗰喎.
其實我都係第一次食牛蒡莖(或者食咗自己唔知),好好好食呀!好爽脆呀!!!王子讚不絕口...
另一碟係雪菜蘿蔔炆茄子.
30 則留言:
我天生異品,唔食得牛蒡,食咗一定勁肚痛.回覆刪除回覆
唔知係咪因為佢寒涼呢??刪除
真係好似西芹.回覆刪除
其實中醫對牛蒡態度有保留㗎.回覆
我聽過中醫話牛蒡寒涼,脾虛嘅人唔啱食,不過係講牛蒡根(主要係講牛蒡茶),牛蒡葉就無呢個問題刪除
唔講真係以為係西芹喎.我都未見過牛蒡葉囉,淨係見一支支長長既牛蒡賣咋.回覆刪除回覆
牛蒡葉我淨係响日本見過咋刪除
我第一眼都以為係西芹.回覆刪除回覆
外面似,不過中間係通心嘅刪除
牛蒡莖真係似西芹,食落係咪甘甘地?回覆刪除回覆
如果冇出水直接煮食落係甘甘地㗎,有啲似苦瓜,出咗水先煮就唔會囉刪除
我都以為係西芹.回覆刪除
唔講我一定以為係西芹!回覆刪除
我未見過牛蒡葉,好似西芹呀回覆刪除
我都未見過牛蒡葉, 自己種真係好回覆刪除回覆
可以試下種喎,好易種,你度天氣種到㗎刪除
- 回覆
外面似,不過中間係通心嘅刪除
咁得意同我地平時見到唔一樣既!係唔同品種定因為真係太新鮮?!我都好想試下咁似西芹既牛蒡!回覆刪除回覆
呢個係牛蒡個莖,平時街市見啡啡地色,或者包裝嘅牛蒡茶係根部嚟架刪除
好在兩人口味不是背道而馳,否則要做兩人的菜餚了!回覆刪除回覆
係吖,王子算好,唔太多食物上嘅忌諱刪除
我未見過牛蒡莖,咁似西芹既,椰子煲雞我都鐘意飲回覆刪除回覆
係呀,通常淨係會見到個根,啲葉同莖一早切走咗刪除
我好鍾意雪菜蘿蔔炆茄子,我試咗喇,好好味道~回覆刪除回覆
其實雪菜真係幾好,佢令一碟素菜惹味好多刪除
我都係唔食西芹,怕佢陣味回覆刪除回覆
我家王子又係咁,連放少少落羅宋湯佢都唔得刪除


text:
早一兩個月上網見到香港啱啱轉咗形做 Low Cost Carrier 嘅 HK Express 做緊 promotion
連稅都係 HKD1300 左右一位
同出 Staff Ticket 都係差唔多 仲要唔駛 Stand by 二話不說拉埋另外兩位朋友一齊買
價錢係優點,缺點係出發同回程時間都相當騎呢
香港起程 UO688 20:40 到大阪係日本時間 00:45
返港起程 UO689 01:50 到香港係香港時間 05:15
即係香港飛到去係零晨,飛機有時會早到,因為咁夜得返你一隻機落
如果你快手快腳係可以趕得切尾班巴士出市中心
如果唔係就要機場瞓到第朝有頭班車先出得返去
當然你大把錢坐的士出去市區係可以的,大約JPY12000-13000
我坐過市區入機場係呢個價,機場出市區應該差唔多啩
至於點解我會坐過出機場就遲啲再講...
我地落左機,趕得切尾班巴士
決定坐出去,睇下有無平酒店,無就一係hea漫畫舖...
出到去梅田,去咗間叫近畿酒店,地理位置一流
酒店正門一出就有宵夜食,我地食到三點都仲有舖開
仲有好多日本妹妹拉你飲酒嘅地方
酒店行出去5分鐘內有 Tsutaya,驚安殿堂等夜鬼流連嘅地方
去大阪JR站都係5分鐘路,房間整潔有wifi.抵住.
第二朝起身出發去京都
先去預早訂好咗嘅民宿金魚家
但係一去到就覺得再唔方便都值得入住
金魚家係日本傳統町屋,相當有風味,價錢超值
有興趣可以去佢官網睇相,TripAdvisor search Kingyoya guesthouse
comment 全部都好好,佢附近仲有個船岡溫泉,又係傳統風味大浴場,三溫暖露天風呂
而且價錢超值,相當值得一去感受下日本文化.
我地自己都拍咗條片,係以上行程嘅片段
有興趣可以睇下
歡喜的話可以 subscribe 我個 channel 當支持下
Thanks!
下篇係夜遊清水寺加祇園


text:
2013年1月4日下午8:35公開累積瀏覽 1204 10
上山叫 "支" ~ 煲
29 - 12 - 2012
今日又同班 "書友仔" 齊齊上山叫雞 ~ 煲食 , 哈哈哈哈
早前有 書友仔 去過呢度食 雞煲 , 大讚好味又抵食
聽話原本呢間小鋪坐落於深水埗時已經好出名
由於唔知咩原因 ( 冇問 ) 撤出了舊地 , 最近搬咗上山嘅一條巷仔經營
好近我地頭呀 , 啱哂喇 , 哈哈 !
為食鬼上身嘅我 聽完後流哂口水
即時習齊人馬齊齊上山試吓
呢間鋪主打係食雞煲 與 水煮 ( 其實佢哋啲小炒都唔錯架 )
我哋叫咗個小辣 水煮魚
睇落好多辣椒 好似好辣咁 ,湯底有咸菜 , 胡椒 , 大豆芽 , 食落其實又唔係好辣喎 , 正 !
避風塘炒蟹 ~ so yummy
啲蟹係我哋買上去叫老闆 炒嘅 , 兩隻大蟹收$70 加工費
南乳炸雞件 ~
南乳味唔會太濃啱啱好 , 雞肉又唔會炸到 "乾爭爭" 食落香口又 juicy
茄子炒牛仔骨 ~
又一好味招牌菜 , 原來茄子 + 牛仔骨係可以咁夾架
炸乳鴿 ~
乳鴿 size 雖然比較細 , 不過味道都唔錯
普通嘅一碟炒菜 , ok啦
鴛鴦炒飯 ~
小妹妹話要食飯 所叫咗呢個飯比佢食 , 我試咗一碗仔 , 個飯嘅獻汁炒得都唔錯
開心時刻 更係要啤啤佢啦


text:
5月26一日考察團去咗捷克嘅Brtnice.
維也納出發要兩個半鐘車.
網上搵到1860年嘅Brtnice圖片,大家可以對比一吓.
鎮中心.唔知係咪捷克興橋上有雕像.
當然呢條橋唔可以同布拉格嗰條比啦.
Town
Hall.
是日嘅lunch喺呢度間餐廳食.可能間嘢未試過咁多客.坐咗半個鐘都冇人招呼.頭盤等咗一個鐘先有得食.主菜又等多一個鐘.甜品都費事等lu.
呢度超市禮拜日都有開.但係好暗,似係節電.
(圖中係超市出邊一隻雕像)
山上有座城堡.
但似日久失修.
鎮內一間戲院.
呢度因為唔係乜嘢旅遊點.教堂又冇開.真係冇乜嘢好行.
而呢日嚟嘅目的係參觀呢間Josef
Hoffmann Museum.
Josef
Hoffmann係奧地利知名建築師同設計師.佢係喺呢間屋出世.
常設展廳展出佢啲設計.
特別展係關於Friedrich
Kiesler.
因為Josef
Hoffmann賞識Friedrich
Kiesler 嘅才華,搵佢合作.
Friedrich Kiesler因而成名.佢喺New
York好出名個喎.
btw呢個鎮啲景點有介紹牌
垃圾桶有乜好影呢?
原來可以傾則,方便啲清潔工人.


text:
尋日, 我同Jofee嘅婚禮終於都係一片混亂中渡過啦!
一朝早, 各姐妹同工作人員就到曬, 埸面一片混亂, 化妝啦, 吹頭啦, 預備玩遊戲啦...拍埋d搞笑短片啦....跟住~~Jofee佢哋就到啦! 我呢...就坐向騎樓, 又唔知佢哋搞乜, 聽到佢哋笑得咁開心, 我就on 99咁坐向到, 真係好想知道佢哋搞緊咩呀! 平時做姐妹好似好玩好多咁呀!
Jofee終於都入到嚟啦! 佢重向騎樓幫我著起對繡花鞋添, 好威水呀! 哈哈! 跟住就係飲茶同收禮物嘅環節喇! 大家好輕易可以估到, 敬茶比媽咪嗰陣我更係喊到癲咗啦! 落到街, 終於見到我嗰架比人換咗另一隻粉紅色嘅倫敦的士囉! (原先嗰架係鮮桃紅色, 好有傻豹Feel家)不過算啦! 其實呢架都好靚! 車頭重擺咗我自己精心設計 + 媽咪幫手修改禮服嘅傻豹新娘&唐老鴨新郎哥公仔添! 嘩! 得意到呢!
去到男家, 做完曬一切儀式, 又敬完茶之後, 各兄弟姐妹就出去食飯喇! 而我哋呢, 更係向屋企食啦! 我重要著住套褂, 唔通重周圍去咩! 跟住就番屋企回門喇! 忙到呢~~~
差唔到成4:30先去到酒店, 佈置我都幾滿意, 一切都比我想像中好! 好開心呀! d髮型介嘅朋友重鬼咁早到, 義務幫我d姐妹set頭添, 真係認真唔話得呀! 重有Ricky幫媽咪個頭梳得幾靚呀! 連媽咪個頭咁麻煩佢都搞得掂, 重令佢歡喜得咁緊要, Ricky今餔真係威呀! 到到我自己set頭喇! 其實Matthew一早就同我講咗, 呢個頭要搞好耐o家! 不過真係冇諗過耐到咁囉! 我成6點幾重向到梳緊頭, d賓客都嚟新娘房恭喜我, 但係我都唔得閒招呼佢哋, 最大獲就係Pauline, May & Elbert人哋諗住Annual Dinner之前嚟影張相, 但係我又未搞掂, 真係唔好意思喇!
終於都set好個頭, 係一個色介復古look, 雖然唔夠試頭嗰日咁靚, 但係已經好夠靚啦! 呀! 出去敬咗幾杯茶, 就又趕住換衫切蛋糕喇! 向呢個時候, 突然急起上嚟, 全日冇飲水嘅我, 成日第一督尿, 真係冇辦法忍, 點算呢? 呢個時候沙律就大叫, "比個膠袋佢, 比個膠袋佢!" 結果真係搵個膠袋搞掂, 重要當住d姐妹面前! 哈哈! 跟住換咗套粉紫色蛋糕裙加頭上嗰兩隻蝴蝶靚到呢! 幾多人讚呀! 兩隻蝴蝶好似真嘅一樣伏向我個頭到! 哈哈! 呢d係未叫活靈活現呀!呵呵呵! 但係出嚟影咗幾張相, 都未同到d朋友影相就要切蛋糕啦! 同埋律師已經嚟到, 時間又到喇, 所以條裙先著咗一陣, d人都未必睇得切, 我就又要換婚紗啦! 當我入到新娘房, 沙律話我知, Lorraine真係唔話得呀, 佢幫我搞掂咗袋嘢啦! 但係點搞我就唔知啦! 真係真係好唔該曬Lorraine呀!
我套婚紗係象牙白色嘅, 我又想落頭紗進埸, 所以頭飾方面唔可以太誇張, 如果唔係一嚟落唔到頭紗啦, 二嚟第日睇番可能會好娘o家嘛! 最後我選擇咗用一條白色嘅閃令令, 就咁向額前做嗰個印度西施Feel, 其實人靚, 整咩都好睇o家啦! 哈哈! 好喇! 搞掂曬! 律師就入新娘房同我哋講解一陣個程序, 可以話比大家聽, 之前講d咩緊要都跟本係小意料呀! 呢個時候我直頭係驚到跟本聽唔到嘢, 我完全聽唔到個律師向到同我講緊咩! 接住就有人帶我哋由袐密通道出番門口喇!
向門口出面, 又影咗幾張相, 我諗當時一定好生硬, 因為我心已經飛咗去埸內, 聽到阿Dick同Fanny呢兩個MC都幾淡定, 又聽到開始播我哋嘅片頭啦! 聽到有人笑喇! 等到唔耐煩喇! 門終於都打開啦! 又開始緊要啦! 褢面黑麻麻, 剩係得大光燈照住我哋, 我又帶咗頭紗, 其實唔係好望到d人, 又唔係好望到條路, 剩係知我係咁叫Jofee行慢d行慢d, 哈哈!
上到台, 律師開始問我哋願唔願意嘅問題, 其實我一聽到Jofee話願意嘅時候, 我已經想喊, 到我自己嗰陣反而先覺得有d監尬, 擁有少少舞台經驗嘅我, 當然知呢個時候, 台下嘅人只係一堆黑影啦! 我開始唔理佢哋, 盡量去享受呢一刻! 呢間律師行真係幾好, 佢唔洗我哋攞住張卡紙係咁讀, 而係律師細細聲向後面讀一句, 我哋就攞住mic讀一句, 當我聽到Jofee捉住我隻手話, "Peggy, 我e+將呢隻介子帶上你手上, 代表我對你嘅承諾xxxxxxx"我已經忍唔住啦! 到我自已講嘅時候, 一講到Jofee, 我已經係咁喊囉! 事後d賓客先笑我, 同埋話個律師處理得個場面好好!
好喇! 又到咗講感受嘅環節喇! 原先我諗住我講先家嘛, 點知Jofee自己攞mic係咁講囉! 將我諗住講嘅又講埋, 搞到我都亂曬! 哈哈! 到我喇... 我記得當時d人都開始噪啦, 但係當我講到, "其實...今晚我覺得有d遺憾..." (又喊囉)呢個時候, 我聽到大家即係靜曬囉! "就係我姥姥唔能夠嚟到參加我個婚禮, 但係我仍然好想同佢講姥姥我結婚啦!" 我聽到樓下有人大叫 "好" 應該係表舅嚟o家! 我重有多謝媽咪咁辛苦帶大我哋啦! (我見到媽咪都勁喊囉!) 同埋大家縱容我嘅懶啦! 同埋62, 99同埋各男家嘅屋企人, 由一開始就好錫我, 同對我嘅認定啦! 之類呱, 都唔記得咁多, 要睇番video先知啦!
埋席喇, 其實根本都食唔落嘢, 全程我對隻飽魚最有印象, 因為幾食唔落, 我都堅持食咗佢, 哈哈! 又要換衫敬酒啦! 成日都好想知d人敬酒嗰杯係乜東東, 原來只不過係一杯凍茶啫! 今次, 我以一條粉紅色前後deep V嘅公主飄逸衫, 兩個袖重要飛飛吓 + 皇冠出現, d人嘩到呢! 一個字 "索" 形容曬!
敬完酒, 終於有少少時間比我同d朋友吹吓水, 影吓相喇, 向呢個時侯Bonnie同May May突然出現, 我一見到Bonnie, 又喊喇, 我真係好開心, 佢真係好好, Annual Dinner要做工作人員, 都偷走出嚟恭喜我, 我係咁喊係咁喊, 根本就停唔到!
玩咗一陣, 又要送客啦! 真係招呼唔到呀! 我明點解d人成日要講呢句嘢啦! 因為真係招呼唔切o家! 我就又換咗套紫色晚裝啦, 即係尋日臨時換嗰套呢! 就係因為咁, 我哋根本都諗唔切佢用咩頭飾好, 結果又比我靈機一觸, 諗到將d一粒粒嘅水晶放曬上個頭到, Matthew不規則d放會好睇d, 所以豬豬就幫手, 求其放上我個頭, 結果出嚟又係好多人讚喎! Lorraine事後重問我d頭飾可唔可以借佢個fd用添, 不過佢遲咗一步, Matthew已經收番走啦!
之後After Party, 又係喊到我癲咗, 尤其是我細佬同Koby嚟到, 又要訓話又剩, 喊到我今日隻眼腫到, 我自己一照鏡時, 都有d唔認得自己! 同尋晚對比實在太大啦! 哈哈!


text:
第五日 11月28日 京都夢館和服->東福寺->伏見稻荷大社->貴船神社
今日係期待已久京都著和服既日子,第一次著和服都唔知邊間好,上網揾到"電占豆豆"blog有好店介紹(其實他們真的好好人放咗好多去日本有用既資料,今次行程幫咗我好多,在此多謝你們無私既奉獻)
見到豆豆著夢館和服好靚所以就揀佢.網上可預約時間同整頭髮
食好早餐九點鐘出發,本來預算十點半到,但老公行錯路要左搵右搵,去都成十一點半快啲泊好駕車先,一上到去超多人,預約咗遲哂到會唔會唔比租架原來唔會既其實唔book都得.
夢館有車位可以泊
到館第一步佢會先比個大環保袋你,你首先揀和服再揀腰封,內襯衫有白邊或花紋(花紋要加錢)重揀腰封飾物(可加可唔加,加要加錢)最後就比對二趾襪你唔洗還既,因為衛生問題比好錢就上令一層有專人幫你著和服,著好和服就去Set髮型,有幾幅圖比你選擇,Set好後你可以加錢買髮飾除你喜歡著咗和服唔可以食野,所以之前記得去厠所,整好哂所有野都成十二點半先出到門口老公就有啲餓食咗中午再出發去東福寺睇紅葉
去到好多人地方好大,不過紅葉最靚既時間已經過咗有啲黃唔係全紅,真係可惜可惜
到咗伏見稻荷大社,我覺得呢到靚過東福寺好多同無咁多人
伏見千本鳥居,氣勢不凡
伏見神社地方真係好舒服,大家值得去行吓行到不經不覺都成五點幾,著和服都著到好辛苦(緊到條腰都唔識形容)用九秒九既速度除去和服鬆鬆條腰終於可以去厠所同食野喇,咁辛苦下次都唔知租唔租好還完和服出返去祇園町食晚餐就出發夜遊貴船神社.點解係夜遊,因為一般神社好早關門,而貴船神社就十點先關門,所以未夜遊囉
有個台既位置係夏天既時候改為食流水麵,呀蘇都有講過
貴船神社入口條路黑到無朋友,好有怪談FEEL
全個貴船神社最光既地方
今日著和服行咗好多路,真係又緊又辛苦重好凍,下次咪攪!今晚重要收拾行李明天一早要退房,明天出遠門去兵庫縣城崎溫泉,車路都要三個鐘,所以要好好休息溫泉之旅明天出發go go go
第四日 11月27日 神戶北野異人館->神戸牛ステーキ專門店->菊正宗酒廠->六甲山夜景
今日既主菜係去"神戶"食和牛,但天氣唔係咁好天陰陰不過無落雨已經好感恩,第一站我地去"北野異人館"中午先去食和牛
當初去"神戶"本來想去"六甲山牧場",從無想過去"北野異人館",但因為睇到天文台話"神戶"會落雨,如果到時去到牧場落雨會好狼狽,所以改為去"北野異人館",但又怕無野好行(原來都好多野睇)不過算啦!天氣都無得改變,六甲山牧場唯有下次先去
呢間外貌有點兒像鬼屋叫做'萌黃之館'要300YEN入場費,我地有入去參觀但無咩好睇,都係一些外國人的傢俱擺設
相反戶外影相位重多野影過入面,所以其他既展覽館都無比錢再入去參觀
行到有點兒餓,食返件美味既可麗餅
行到大約2點幾係時候出發去食和牛喇途中見到有對外國人父子,揸緊一駕好有趣既車子
就係呢間"牛ステーキ專門店"大眾化既價錢高質素和牛餐廳
有菜有肉有湯有飯有飲品好好食,都係三四佰蚊
食飽飽之後本來去"菊正宗酒廠"參觀,點之去到關咗門明明寫四點半關門架,點解四點就關咗為什麼呢?又唯有下次同六甲山牧場一齊去真係可惜!不過又無所謂啦,咁就出發去六甲山展望台睇夜景.
上到六甲山山頂凍到痴孖筋不過景色都幾靚,但都係香港山頂靚啲
去到第四日既行程,我發現其實同老公去呢個蜜月自駕之旅都幾hea,每日唔係去咗好多地方又唔早起身(日日無九點十點都唔起身)所以出發睇無幾個地方就天黑,所以感覺好似無去好多地方咁.
但係老公話齋自由自駕遊就係要輕輕鬆鬆想留就留,想行就行!所有野都無話一定要特定咁先GOOD,如果走馬看花不如跟團,好似其他去唔到既地方未下次去過囉,有咩所謂呢


text:
( 16-OCT-2015 FRI )
尋晚瞓覺嘅時候 里奧大人佢打喊露 佢打喊露係出聲架喎 即係柯柯柯柯柯咁呢 我打喊露就唔出聲嘅 咁尋晚佢打完之後 我又打喎 仲出埋聲添 之後佢笑我連打喊露都要二仔底死跟 但其實我真係好小會咁打出聲囉 但估唔到咁樣打喊露又幾爽喎 呵 佢話等同伸懶腰咁 要嗌出聲先正喎 @@
今朝佢 10 點要去灣仔見客 所以又陪我食早餐 之後佢話佢同事同佢講 話見佢手機咁多相 應該好鍾意影相 一定同老婆影好多相定啦 佢話係被迫同老婆影 之後佢話佢應該同同事講埋 話佢老婆勁肥勁醜勁大食 有咁衰講到咁衰 咁當佢見到我真人覺得唔係咁嘅 就會話 "嘩 妳老婆都唔係咁差啫" 痴痴地線 哈哈 ~
菇場唔忙 勁有 friday feel 可惜我聽日係要番工 ~
Lunch 唔餓 所以行去萬寧買嘢 會員有 9 折 同埋要幫家姐儲印花囉 好感恩我想買嘅嘢都做緊特價 即係折上折咁 勁開心呀 ~
~ 俄羅立英 100g ( $135.6/2盒) / 美占檸檬熱 ($43.9/盒)
~ 凡士林護唇啫喱 (原價 $15.9/支 但買任何一樣嘢就可以用換購價 $9.9 換一支 )
~ 念慈菴積熱清 ($19.9/盒 無特別平 係我以為買多十幾蚊可以多一個印花 點知我計錯數 嗚 之得唔買啦 屋企有好多盒嘛 @@ )
買完就同 8 卦去 759 買嘢 佢話要買餅番公司食 一早應該啦 自己食自己買 咪成日問人拎嘢食咁失禮啦 ~
口痕痕食粒酸糖 之後個胃勁唔舒服 想嘔想嘔咁 慘 ~
里奧大人去完會場 5 點半都番到屋企 叫我唔好煮飯 其實我唔係咁舒服 不過已經醃好雞翼 又想清埋 d 薯仔 所以我話煮呀 ~
是日懶餐 - 香草辣椒焗雞翼薯角
香草辣椒焗雞翼薯角 - 本來想整蠔油燜薯仔雞翼同埋蒸脆肉瓜 但唔煮飯又唔想食麵 所以就轉陣 唔煮脆肉瓜 同埋改為焗雞翼同薯角 我用光波爐焗薯角 點知焗咗 25 分鐘仲係生勾勾咁 咁唔對路啦 仲有雞翼未焗 一陣 9 點先食得就慘 所以我又拎番焗爐出黎焗啦 好彩無壞咋 哈哈 一嘢放哂入焗爐 30 分鐘就搞掂 因為我睇唔到焗爐入面嘛 所以成日用手機 flashlight 照田雞咁照 里奧大人奇怪點解我成日走入廚房 我話要睇下焗成點 同埋個焗爐出煙好鬼驚 所以昅實好 d 呢 之後拎出黎好開噴噴 同埋好好味呀 下次再整先 ~
食完洗埋嘢 諗住沖涼 點知 3 姑奶無帶屋企鎖匙 所以即刻飛的拎比佢 ~
之後行咗陣德福 番到屋企原來已經差唔多 10 點 要即沖涼喇 ~
無啦啦抖唔到氣咁 我估應該胃酸倒流 好在之後無咩嘢 我同里奧大人講話我唔死得住 因為我仲未食哂 d 零食 所以叫佢體諒我 我成日買咁多零食係有原因 係因為唔想比自己咁快死呀 哈 ~
驚里奧大人唔飽 所以頭先順便焗埋家姐買嘅香辣豬肉乾 咁可以一路睇電視一路食 ~
聽日要番工 所以都係 11 點半瞓覺呢 ~


text:
( 14-jul-2011 thu )
今朝早餐食菠蘿油 不過食咗手指尾指甲 size 嘅牛油咋 因為覺得就咁食個包已經好飽咁 ~
嘩 世界變喇 我居然覺得開冷氣好凍 唔通做完手術真係元氣大傷 個人會好虛 開咗一個鐘頭冷氣就要關喇 覺得好鬼凍 同埋呢日有風 自然風好舒服呢 ~
我之前一個星期驚有汗醃住傷口 所以基本上真係 24 小時開住冷氣 但唔開又焗喎 不過唔知係咪得一個人喺屋企 又唔駛點郁 所以覺得好凍咁呀 但已經開最細架喇 ~
諗住打比鐘點問佢黎唔黎 諗諗下都係唔打 無理由我打囉 但估唔到 12 點佢打黎問今晚買乜嘢 ~
晏晝食辛辣麵 不過只係落咗 1/3 包辣粉 其實都唔辣 不過算啦 要錫住個 body 嘛 ~
食麵唔開冷氣唔得架嘛 不過又係開咗個幾鐘就熄 lu ~
鐘點 5 點到 之後就話做嘢比較慢 一快就會好亂 話如果兩個鐘頭做唔哂 過咗時間唔駛比 我話唔好 話哂妳都係做嘢 我好肯定第一個鐘點講咗我要求嘅嘢囉 ~
佢今日用咗一個鐘熨咗 9 件衫 再用個半鐘拖地 煮飯 不過算啦 用埋聽日都唔再用佢 都唔好要求咁多喇 ~
今晚問里奧大人個豬扒汁好唔好味 佢話好味 梗係啦 又係我調味架 哈哈 無得煮就想煮 有得煮又唔想煮 女人 真係好煩呢 ~


text:
2013年12月28日 星期六
勝利大排檔 @ 九龍灣 ( 28-DEC-2013 )
椒鹽墨魚咀白飯魚
欖菜肉鬆四季豆
中式焗牛柳
豆豉鯪魚油麥菜
( 28-DEC-2013 SAT )
壞咗鬧鐘 真係瞓得唔係咁好 成日都驚唔知醒咁樣 ~
8 點起身 因為星期六車程實會暢順 唔會塞車 鬼咩 邊有人番工架 我次次同人講星期六要番工 佢地都好愕然 之後再加多句 : 咩妳星期六要番工架 ?!?!?! 簡直係傷口上灑鹽 ~
早餐食五香肉丁雙腸米 辣辣地真係唔錯呢 ~
番到菇場抖咗陣 之後又忙咗陣 但 d 時間都過得好慢咁 哈哈 ~
放工即走喇 今日有師傅黎整鋁窗 所以 2 點前一定要番到屋企 差唔多番到屋企收到師傅電話 話要 2 點半 是鬼但啦 我話 2 點半好喇下 因為我仲有其他嘢要做 唔好遲 因為佢地上次遲咗 2 個鐘 好鬼驚 ~
同里奧大人去 Cafe Lagoon 食 lunch 我都係鍾意食 tea 多 d 因為份量唔駛咁多 我食完之後飽到上喉嚨 所以叫里奧大人番屋企先 我就行去街市買餸喇 ~
忌廉湯 / 麵豉湯
焗肉醬意粉
瑞士汁炒牛河
2 點半同埋師傅一齊搭 lift 原來又係上次整鋁窗嘅師傅 我仲以為得佢一個黎整 即係好簡單好快搞掂啦 點知一出 lift 就見到成條走廊都係工具 里奧大人仲話 2 個師傅已經整緊添 估唔到咁大工程 之後見佢地係拆哂 d 窗出黎再換窗較 真係見到都驚 又無安全帶 勁危險呀 ~
家姐 3 點幾上咗黎整 Tab 佢慘喇 諗住用 Tab 玩 Pakopang 點知原來玩唔到 玩完一次就死機 最最最慘係佢本身喺 iphone 玩果 d 分無哂 道具鑽石車厘子全部無哂 佢勁想喊 嘩哈哈哈哈哈哈 里奧大人唔敢出聲呀 之後話好在唔係佢叫喺 Tab 玩 唔係就變咗罪人 呵呵 ~
鋁窗師傅差唔多 5 點先搞掂呀 好在又唔係整到烏糟臘邋遢 唔係又排執 ~
家姐 5 點幾喊住走喇 嘩哈哈哈哈 之後我就做清潔啦 抖陣就預備晚餐喇 ~
滾番熱 d 湯 諗住煮飯嘅時候 3 姑奶打比里奧大人 好開心咁問佢今晚同唔同佢食飯 不過我話整好哂嘢 唔想去呀 不過之後我話算啦 去陪佢食啦 難得佢咁開心叫人同佢食飯 咁飲埋湯就出門口喇 ~
去到我又買燒賣食 因為煙煙韌韌實在太好味喇 哈哈 ~
幫埋姑奶買嘢 差唔多 8 點先去大排檔 最搞笑係我同姑奶一齊向左行 里奧大人問我地去邊 因為大排檔係右邊家嘛 之後我話習慣一出去就係去姑奶屋企嘛 佢話根本我就係唔認路 嘩哈 ~
食到 9 點幾 之後上姑奶屋企傾下計 佢比咗晴晴張單人電毯比我 其實我想買電毯好耐 但又唔知邊個牌子好 佢話張毯係德國造 佢又用緊 所以話無咩問題 佢話有時半夜去廁所 去完入番被竇係暖笠笠係最正 咁又係呀 咁鬼凍 半夜去完廁所再上床瞓 真係要典幾典先暖番 d 咋 ~
原來傾到 10 點半 所以坐 van 番屋企喇 ~
番到屋企即沖涼 里奧大人就幫我整張電毯 隔咗陣就瞓下張電毯 真係勁暖呀 不過我未吹乾個頭 所以唔可以瞓住 ~
今晚又係 12 點先瞓 好在聽朝可以 10 點起身啫 嘻嘻 ~
2 則留言:
勝利happy friday之~ 今個禮拜好快過佐呀 真係好~ 而家小俊都要番sat..仲要番全日添呀 勁慘 佢話下一份工一定要搵份唔駛番sat既工 今年你都試下搵喇 咁咪可以同老奧一齊放兩日囉 hehe回覆刪除
自從用電話之後我冇用鬧鍾好耐lu
我都想換晒啲窗呀 不過係咪好貴架? 定係你幢大廈一定要你地換呀
haha 都明白之家姐點解想喊既 如果我打到差唔多爆機跟住冇晒啲嘢..我都唔知會點呀@@ 唔知會唔會癲佐呢 haha
炸白飯魚/九肚魚正呀 勁like 中式牛柳好耐冇食喇..差啲唔記得有呢個餸
二指長過公嘅木之之妳好呀 哈哈 今日好寒咁呀 妳覺唔覺呀 ?!回覆刪除
oh 小俊星期六要番全日真係好慘喎 一星期得番一日休息 ~
我呢份絕世筍工黎架噃 最多星期六番晏 d 囉 呵呵 ~
我就係唔想成日開住部手機 所以一定要用鬧鐘呢 ~
今次就咁換十幾個窗教咋 無換窗 但都要三千幾 如果妳換哂成屋窗應該貴架喇 又可能要搭棚仲貴 ~
政府規定要驗嘛 唔係唔駛咁煩咯 ~
家姐儲咗好多車厘子同道具 又開哂 3 隻勁嘢 妳話一下子無哂係咪顛丫 哈哈 ~
嘩 炸九肚魚咪搞 口感滑潺潺好核突呀 哈哈 ~
我都好耐無食過中式牛柳 多數都係食生炒骨 or 京都骨呢 d ~


text:
Saturday, December 5, 2009
第一次上playground - gymboree
佢o係慢慢慢慢既progress下, 終於識爬, 不過仲未係個pat pat同個身唔點地.佢而家爬都係貼住地爬既, 應該7個月左右識咁做.
前個星期6, 即係11月21日, 佢第一次舉起手同人byebye.佢本來o係我房同Midby爸一齊, o係細佬補完習走時, 我入房抱佢出去, 細佬同佢byebye, 佢話Midby有反應, 點知佢真係有呀! 佢將手隻舉起.當日Midby都做左幾次, 不過之後兩個星期都冇再做, 直到今晚姐姐同佢Brush teeth時佢話Midby又follow佢咁做喎!
Midby而家好易用食指同大母指夾起d野, 見住佢玩玩具, 好似婆婆話佢識得用手去捉科妮既尾, 真係覺得佢幾cute 架!!!
上個星期起, 我地捉佢雙手, Midby可以由坐變成企, 之後叫佢sit down, 之後又來起過身
一日"讀書"兩次, 多數早上o個次都可以完成 (如果o個日係麻麻來既日子, Midby唔專心時, 麻麻就會抱走佢佢喇!
呢一兩個星期食左雞喇, 冇問題, 原來應該對egg yolk都冇問題, 之前既skin problem應該係天氣問題!
識得出街係好玩既, 因為我地o係大門口企, 佢會叫我地抱佢, 哈哈, 真係個個小朋友都鐘意去街喎!
好易令到佢kar kar聲笑喇!!
見到唔識既人佢會望住唔停, 唔比人抱, 不過唔識既人o係我地屋企出現就會好d, 可能個防禦少左, 都會比人抱下既
佢比aunt 4, 5, 6抱呀! 勁呀! 可能婆婆所講, 姓余既個樣善意d?
冇時間打起今日佢join 1st gym class playground既情況tim! 不過我同Midby爸都即日join左個package, 會由下個week起, 1連15星期都上gym class喇! 希望Midby開心, 同埋有d 得著啦!
12月23日後補第一次上playgroup既情況:
同我地所估計一樣, Midby去到新環境一定會四周圍望, 覺得唔安全就會喊.一班內唔係太多bb, gymboree好既地方就係如果唔多過10個bb既話, 就可以比埋daddy 同埋 mammy兩個一齊入去.我地最後3個人, 連埋姐姐一齊入去tim!
呢堂係trial lesson, 如果唔即日join, 就要比$220, 不過上左一陣我同midby爸都打算join 架喇, 因為
1) 唔係太貴, total $2850有15堂 (加埋trial 一堂), 其實成16堂
2) 我地對playgroup冇咩認識, 又唔想要用時間去比較, 因為比較得來時都已經miss左幾堂喇, 不如快快手手上左先算
3) 想比Midby見多d 人
4) 想比Midby學下野 (呢個係好次要既...咁細個bb, 我估係同佢上得多, 佢習慣個模式, 對佢日後番學有d 幫助, 至於會唔會學到d 實際野呢...我覺得又唔會喎!)
個導師講英文, 唔係外國人, 不過佢把聲好好聽, 對小朋友都唔錯, 我地對佢印象都幾好, Midby o係d 團體活動時唔係太自在, 可能見到身邊咁多人, 不過自由活動時間就好好多了, 我地由佢o係呢個新環境去explore, 我地由佢o係個梯上面爬, 導師話太steep, 叫我地用雙手去support佢對腳仔, 等佢自己用力向上爬, 導師話佢對腳仔好有力, 仲問我地7.5月既Midby係咪未識爬, 我地話識喇, 不過爬得唔好, 唔係好proper, 肚仔唔點地既爬, 但佢話7.5個人識咁做已經係early crawler 了, 仲係好early o個隻!
同Midby仔join左呢個gym class, 個人都好似了左件心事, 我呢個媽媽...竟然相信人地都唔相信自己 - 成日覺得比人教Midby好過自己教, 究竟係我懶, 定係我有自知之明, 定係想逃避責任呢?
點都好, 每個weekend同Midby仔上gym class將會係我地呢一家既重點活動, 希望Midby o係黎緊既十幾個星期內有所得益啦!
感謝主呀!!!
2 comments:


text:
13 十一月 §箱根§ – 第十日Part II – 箱根吟遊 – 購物篇
《11月10日》
前幾日岩岩收到既EMS,就寫呢篇先啦.話說我地去《箱根吟遊》浸溫泉既時侯,分別係房既溫泉同外面既大溫泉到試過《箱根吟遊》自家製既body buffer同face peeling.個body buffer好香,用完之後真係滑一滑;個face peeling仲正,係我用過既peeling入面效果最明顯既,真係去到唔少死皮.可能係因為佢地個溫泉旅館入面有個SPA,所以就自己研製埋skincare?個晚都心大心細好唔好去佢既"おみやげ"舖頭到買架啦,但到check-out個時就唔記得左,冇買到.
返到黎美國之後都仲係好掛住支face peeling,甘岩又收到幫我訂《箱根吟遊》個間agent個email,叫我填返份survey俾佢地,甘我就稔住不如問係佢地,睇下佢可唔可以幫我arrange寄支face peeling過黎.佢問過《箱根吟遊》後話我知佢地唔會寄野去外國,日本國內就OK;甘個agent就話可以幫我訂去佢公司,跟住由佢公司既名義寄俾我.經過幾個來來往往既emails,佢地就好快甘幫我寄左支face peeling(同埋我加訂既Gift Set)到我屋企啦.係成個過程裡面,佢地都無收過我任何既費用(我點知?係因為佢寄埋郵費既收據同兩件貨物既訂單俾我).又再一次覺得日本人既service實在係太好啦.
除左好好用既face peeling之外,我仲買左個叫"Lovely Bath Gift Set",個set真係好迷你架咋,有一支bath oil,一支perfume oil,同埋一件肥皂.個兩支oil係係巴里島入口既,而件肥皂就係《箱根吟遊》既自家出品.
《待續~》
§ 箱根 § – 第十日Part III – 箱根湯本,回程,感想


text:
Thursday, June 25, 2015
Summer storytime
幼兒游泳班
上年都上過一期,本來諗住自己同人仔得閑去玩吓水,唔洗再上堂,但屋企附近個泳池㗎 open swim time 唔係中午就係食晚飯前嗰啲時間,而且入去要比錢,既然係咁,就報多次 parent and tot swim lesson 算啦!
依家暫時上咗兩堂,人仔初時都驚驚地㗎,不過第二堂已經好咗少少,唔係成堂都樹熊咁攬住我!希望上多幾次佢唔會咁怕啦!
Friday, June 12, 2015
開始戒片了
原本打算下個星期試吓戒片,但幾日前人仔換完衫,冇著片,冇著褲之下走咗去玩,於是我乘機試吓同佢戒片,因佢已經識晌廁所 pee.
佢玩咗一陣我就叫佢去廁所,去完佢喊晒咁話要著片,於是我就同佢講唔著片就可以玩新火車玩具(呢件玩具係之前見平買落,但唔想無拿拿比新玩具佢玩,所以一直放咗晌度).佢著咗條面褲之後就即刻走出去玩,唔再要片.
成功 pee 咗幾次之後賴咗一次.之後佢就主動話要著低褲(之前點都唔肯著㗎!).
Pee 暫時要定時叫佢去,自己唔識主動同我講要去.賴咗幾次之後就好少失手,有時 nap time 冇片都得.又試過出街食飯都冇事.poop 就煩了!佢依然係一 poop 嗰時就話:“唔要媽媽.”,唔比我接近佢.咁我叫佢自己入去廁所,去落低褲都好,至少佢會養成晌廁所大大㗎習慣,不過佢係唔理我.亦試過即刻鼓勵佢坐廁所,但佢都係同以前一樣,一係就已經去咗,一係就坐好耐都冇嘢出.
佢好多時食完早餐會去,咁我就同佢去廁所玩啦,希望玩玩吓佢會去,但佢又冇喎.仲攪到佢時間亂晒,又去得少,如果攪到佢便秘就慘了.
日日都同佢講有 poo 要去廁所,佢自己都識講,又成日比佢睇我哋去廁所,又攞啲公仔示範...但係到佢自己去就去咗落低褲度...
睇過啲文章話有啲細路係咁,有啲會自己要求換返片至去倒.如果係咁,就要慢慢教佢要晌廁所去.首先要佢入廁所去,習慣之後要佢片坐廁所包住片咁去,再之後晌條片度剪個洞比佢坐低去,最後除片去.
不過人仔依家一開大時係都唔肯入廁所,唉,睇嚟有排攪.
Wednesday, June 10, 2015
沙灘 tide pool 遊
Legoland 一日遊
Monday, June 8, 2015
魚魚圖書館
Wednesday, May 27, 2015
兩歲半!
睇睇日曆,原來人仔已經兩歲半了!係時候記錄吓佢㗎成長進度.
食同瞓依舊,冇咩特別.呢排開始肯食綠色蔬菜,雖然唔係種種都肯食,不過已經好好了!
Potty training 依然冇進展... 佢識晌廁所 pee 好耐了,不過問親都話唔洗去.見人訓練㗎方法多數都係比佢著 training pants, 隔一陣就提佢去,濕幾次就識... 問題係,人仔唔肯著 training pants 喎,攞條車車低褲出嚟,愛車㗎佢令願著片都唔著低褲,問親佢有冇或者叫佢去廁所都唔肯,晌片度去咗又唔出聲...依家冇再話佢,仲成日鼓勵佢要同我講,又成日同佢洗腦話著低褲好舒服,某某(佢啲偶像)都係著低褲㗎...又繼續講道理解釋點解要晌廁所去,但佢依然係一 poo poo 就叫我行開.其實比之前好咗少少,耐唔中都會話比我聽佢去咗,同埋去咗片度佢都覺得唔舒服.之前好想就咁比佢唔著片,但係佢唔肯,我又唔想迫佢喎... 唔知幾時至攪得掂.
今個月小肌肉有明顯進步.用學習筷子用得唔錯,又多咗用匙羹同义,我諗之前佢咁鐘意用手食係完全掌握用餐具㗎技巧.大大細細㗎樽蓋唔太實嘅都擰倒,比盒盒裝飲品佢可以自己攪掂.除衫褲鞋袜可以自己攪掂,著鞋著褲就耐唔中至肯自己著,同埋要幫吓.另外開始踩倒幾吓三輪車.
無意發現問佢車,火車,馬騮,蘋果㗎英文係咩佢識答,不過調返轉講個英文問佢中文係咩又唔識答喎!哈哈!
做錯嘢開始肯講“對唔住”,多咗講“唔該”“謝謝”,但好多時都要提.


text:
今日跟埋朋友仔去到屯門山景邨
摘龍眼呀! 嘩真係成棵樹都係....
呢頭摘嗰頭就食...好過癮好原始呀!
我哋今日番完教會
下晝就坐埋朋友車
去到山景邨沿小路上山
到一個涼亭落車
一落車已經超多蚊
仲好大隻
所以大家一定要著長薄衫長褲帶定蚊怕水蚊貼等防蚊措施
大家要自行預備交剪
我哋喺出發前喺園藝種植既舖頭買咗一把
我買咗把唔平唔貴中間價錢既交剪
因為呢D嘢唔敢買太平
驚會有危險
一定要陪住你既小朋友一齊用
其實龍眼樹枝幹唔係太粗
其實普通交剪都得!
因為唔知呢次用完幾時再用
Hysan 自己已經邊摘邊食
根本連交剪都冇用
就咁用手暴力抆!
仲識得分享請我食tim...
大家都不停摘好似唔駛錢咁!!
跟住曾叔叔爬上樹上面去摘其他成熟既龍眼
佢一兩下就已經可以爬到上樹頂
好似隻馬騮咁快...好勁!
Hysan 戴住個頭盔
佢又想爬上去棵樹度摘!
嘩跟住曾叔叔拎住把超長既交剪
將樹上既龍眼剪落嚟
然後叫小朋友接過去
Photo by CANON 5D Mark III, Len | EF 35mm f/1.4L USM
呀劍評語: 真係邊摘邊食, 感覺味道都好新鮮! 雖然有少少辛苦, 又熱又多蚊, 但係要俾小朋友體驗一下, 唔好成日都去冷氣地方, 要俾佢哋知道需要付出才有收穫!


text:
2010年2月17日星期三
日本做facial
成六千円剪個髮, 真係肉痛死...
外國人登錄証
上文講到雖然我已經申請到visa黎日本, 但係故事仲未完架, 因為我仲要去自己住果區既區役所申請外國人登錄証.
呢個就係我住果區既區役所啦 -- 墨田区役所:
外國人登錄証係喺窗口課辦理:
填完表, 等嗌籌:
兩個禮拜後再返黎拎証就得架啦~~
2010年2月11日星期四
如何申請日本工作VISA
2010年2月9日星期二
為何我會在日本工作
九段下附近
估唔到日本人都幾有藝術文化氣息喎, 因為都有唔少人參觀.
呢個館既主要對象係小學生至初中生, 裏面以遊戲/實驗/體驗黎介紹各種科學.
有show喎:
2010年2月6日星期六
wine tasting course??
2010年2月5日星期五
Yahoo Blog係咪無佐標籤搜尋功能...?
2010年2月2日星期二
2010年2月1日(一) -- 又一年
回想4年前既今日, 我同流沙包係北海道既網走, 流沙包仲老土地係呢一日求婚添, 果陣我地只係識佐9個月, 拍拖只係8個月, 算唔算夾電呢? 呵呵呵, 估唔到話咁快就已經4年了...
今日tea time食既cake:
負責照顧我既總務部部長頭先同我去佐食飯, 餐飯幾好味, 非常之飽呀~~
另外仲收到D禮物添喎~
呢份係公司既, 社長親手交比我, 果刻有D感動, 因為無諗過會有禮物收架麻:
原來裏面係5,000円松屋禮券, 係其他百貨公司都用得:
呢份係總務部部長既:
原來係一對手套:
仲有呢盆花(係真花黎架):
而為佐慶祝呢一日, 東京今晚仲落佐今年第一場雪添喎, 非常之凍...
2010年2月1日星期一
無聊記事~
上文講到15號我約佐人食飯, 但公司有個同事無啦啦又約我食飯既...
到佐18號星期一放工, 我明明打算走架啦, 但果個同事突然叫住我, 問我今晚得唔得閒, 話上星期食唔到, 不如今晚去食飯囉~ 我當然歡迎啦, 否則我返屋企都係煮公仔面食.
呢餐飯我地叫佐好多野呀, 非常之飽.
除佐個西蘭花之外, 全部菜都係無煮過, 生勾勾的, 食條甘筍果陣, 我覺得自己係一隻兔仔囉... (我細個養過兔仔, 呢陣生甘筍味, 令我回想番餵兔仔時既氣味)
呢舊好似係肉類咁, 但裏面係芝士火腿夾蘿蔔片:
由於同事係食素的(但海鮮類佢會食), 所以呢碟牛全部係我負責搞掂(因為同事驚我齋得濟, 所以專盒叫碟肉比我):
呢個蟹腳天婦羅, 正!:
呢個甜品好好味架~:
自從流沙包1月4日返佐香港後, 我之後果個幾禮拜完全無mood去超市買野, 於是每一晚都係煮公仔面食, 某個星期五因為要去區役所, 所以可以係公司早走, 係區役所辦完手續後, 見心情唔錯, 就去佐松屋睇吓有咩買黎做dinner當慰勞吓自己, 最後買佐呢盒雞(返到屋企仍然都係煮公仔面, 不過叫做有雞翼做餸).
某日tea time既茶點, 我好鍾意食呢個甜品架, 就黎無機會食啦, 嗚...:
裏面D cream多到吖:
又某日無聊行吓行吓, 竟然比我買到Keroppi既產品呀, 真係超開心:
個Keroppi我喺100円店買架, 當時佢被人攝佐埋一邊, 完全唔當眼既位置, 仲要得番一千零一個咋, 好彩我果日真係好無聊, 係100円店兜佐兩個圈, 我先發現到佢咋~
另外仲買佐呢盒鬆弛熊:
某日去便利店買鮮奶, 個店員無啦啦比埋呢支咁長既飲管我, 你唔係諗住我會成盒鮮奶就咁飲麻...?:
然後某日悶悶地去佐行Marui(即係香港人會讀做零一零一或者OIOI果間百貨公司呀), 見sales就無聊地買佐D無聊野.
VW既手襪, 特價2,940円:
VW既縮骨傘, 特價5,250円:
我唔係特別鍾意VW, 只係咁啱見到特價咪買囉.
另外唔好問我到底日本比香港係咪平好多呀, 我一向好怕人問我到底日本有咩野比香港抵買, 同埋好怕人問我某某牌子比香港平幾多. 第一, 我係日本做野, 唔代表我好熟悉日本既"街市行情"架; 第二, 我係香港都無買某某牌子, 我點知日本會平香港幾多啫; 第三, 我唔係潮人黎架, 我真係唔知日本有咩比香港抵買/必買囉. 第四, 鍾意既咪買囉, 用時間/腳骨力黎格價或者做research都係transaction cost黎架~


text:
呢個儲存糊仔方法喺英國好流行
嗰邊個個媽咪都係用呢個方法整野畀BB食㗎!
呢pack就係處理好嘅蘋果蓉冰粒
做法
蘋果去皮去芯(整蘋果蓉嘅話,我覺得華盛頓蘋果比加拿蘋果好,會較稔~)
加水煲稔
隔水用叉壓蓉蘋果(d水可以做蘋果水畀BB飲)
當然亦可用masher/攪拌機打碎
但我個人比較懶,用叉算~
而且咁壓會較有口感,唔會太爛
壓好啦~
放落冰隔(我用咗兩個蘋果,啱啱好fill晒一個冰格)
用保鮮紙包住(感覺乾淨d~)
雪好後就用保鮮袋入好
用marker標簽寫好係咩嚟嘅同幾時整嘅(我無影到相)
同樣地,可以用呢個方法嚟存放粥仔,甘荀,pasta等等嘅野...
以前我會一個星期煮一次
每次煮幾味,每樣煮一大煲
咁我出街時就唔洗煩畀咩bb食
又唔洗BB食樽仔野~經濟好多
而且冷藏嘅食物嘅營養價值,唔會比新鮮嘅差得去邊㗎~
咁平時可以就咁攞你要嘅冰粒數量出嚟坐暖佢/叮返熱佢咁畀BB食
如果要出街,可以好似我咁帶幾粒放落食物盒
一路出街,d冰會一路解凍
到要餵bb時可以就咁餵~
好似蘋果蓉咁,可以凍食添!
而家咁熱就啱晒!
想d蓉有返少少口感
仲可以加卜卜米
喺餵BB前先加~
我亞女好鐘意㗎~
大家試下啦!
我遲d會post多d BB食譜㗎啦~大家要留意呀!


text:
東京迪士尼海洋 出品嘅 Duffy 服飾,出咗名靚,仔細,仲有每一套都有好多佩件.呢一次我就買咗兩套俾 Duffy 佢地,其中一套就係 米奇和Duffy的春日巡航 嘅主題服飾!
每套 Duffy 服飾都會附上一個小衣架,呢一套入面就附有 春日巡航 特別版衣架.
呢套衫,其實之前講到 春日Duffy 嘅時候已經介紹過,不過呢套俾 大Duffy 著嘅套裝就有少少唔同.不如就由頭開始講,慢慢講到落腳啦!呢頂帽係農夫帽咁嘅質地,仲有一條印有「D」字嘅絲帶.
至於件衫呢,就係織出黎嘅;有一條條嘅花紋,做工都好細膩架!上面又有一個「D」字徽章.
呢條褲,之前嘅 小春日Duffy 係冇嘅;亮綠色嘅褲,好有春日氣息,果然配合主題!
香港迪士尼樂園 同埋其他 迪士尼主題公園 賣嘅 Duffy 服飾,通常都比較簡單,只係得帽同埋衫.而呢邊所賣嘅每一套服飾,就有齊衫,褲,鞋,帽,呢對春日鞋子,大家記唔記得響邊到見過呢?Duffy 響 春日巡航 官方活動圖片中係冇著鞋嘅,呢對鞋其實係 米奇 架,響表演中可以見佢著住.
對鞋嘅底部,一邊就係 Duffy 腳印圖型,另一邊就有 米奇和Duffy的春日巡航 活動標誌.
今次請來新嘅 大Duffy 黎做模特兒;佢著起哂整套服飾,大家覺得佢靚唔靚仔呢?:)


text:
我都唔明, 點解個客自己既銀行問題都要我地幫手打電話去銀行問.
我地收既accounting fee只係負責幫你做會計.
我地收既company secretarial service fee只係負責幫你做公司秘書既野, 同你去銀行開戶口係義務, 其他會計師事務所應該都無咩幾多間會陪埋你去銀行開公司戶口. (鬼叫我地D客係日本人)
但係開佐戶口之後, 你公司戶口有咩問題就唔關我地事架啦, 點解你有問題都要我地幫你打電話去bank問呀? 點解連你個人戶口既問題都要我幫你地打電話去bank問呀?
淨係打呢D死人電話, 我試過成朝早無做過自己野囉!!
個inital deposit要幾多號之前入落account又要問; 你自己個人戶口係咩野類型既戶口又要我幫你去問; 張公司卡可唔可以係國內withdraw cash, 可以withraw幾多又要問; 銀行D service charge點收費又要幫你去問; 你份TT點解做唔到又要我問... 嘥晒我D時間, 問完一大輪又唔可以charge番個客service fee, 真係好X煩呀!!!!
D bank staff亦都好討厭, 今日打去問, 明明個staff話可以咁咁咁; 聽日再打去問清楚D, 第二個staff卻說唔可以咁咁咁; 再打第三個電話, 個staff可能又會有第二個答案. 有時只係問一個問題, 但係我就要打兩, 三個電話去問完又問, 好討厭呀!!!


text:
「嘈咩啫?有名你叫人事部啊嘛,唔夠人梗係搵你地幫手啦!」呢句說話真係好討厭,次次唔夠人第一時間就奉旨要我地交人出嚟,大至出Show做MC做搞手,小至活動上做人型指示牌.
公司為咗想做好「與員工同樂」嘅形象,一早開咗一條大Team負責搞Event和Training,但係大家依然係好根深柢固覺得係人事部嘅職責嚟,唔肯接手就係卸膊囉!除咗每年例牌嘅Annual dinner,運動會,N樣比賽和工作坊呢啲擾民活動之外,近年仲加插咗一個由各部門輪流去度一啲表演環節同埋小遊戲嘅交流會,各個阿Head真係頭都大埋,難道公司嘅Branding就係要建立喺同事嘅Workload上面嗎?
「阿熊,嚟緊個ICAC講座你去Set up晒啲電腦佢啦!」Seafood阿頭行過黎輕輕拋低一句就想轉身走,「咦?應該係I.T.部門個邊嘅添叔跟進,啲搖控,咪高峰同埋電線都喺佢地度. 」阿頭可能無諗過我會駁嘴,突然心煩氣燥起上嚟,「我唔知啊,總之你安排好晒佢啦!我叫你做咁就係你做架啦!」聽完最後個句悔氣說話,我係立即著晒火,但要按捺住,「我聯絡番I.T.部門嗰邊無問題,不過以我嘅職級人地可能未必會聽,由你出面同番佢地講會比較好. 」阿頭聽唔入耳,已經極速遠遠逃離我嘅視線了.結果如我所料,添叔話好忙,直接打電話問阿頭係咪落柯打要佢地做,Seafood竟然話:「無,我叫阿熊做咋嘛. 」原本,呢個ICAC講座係I.T.部門嘅主管安排俾I.T.同事去聽,咁點解關我地人事部事呢?點解Seafood咁驚死有咩Request都照食可也呢?又點解一而再再而三要我做埋人地份Job duty呢?Seafood唔識推Job,開咗個頭就返唔到轉頭,雖然我已聲明今次義務幫手,下次「希望」Seafood第一時間彈返個Request俾人,因為事實已經證明咗由我去叫人做係嘥氣的,但我知,Seafood會繼續扮傻.
一日到黑不停MultI.T.ask自己嘅Core duty同埋Ad hoc野,係好易精神分裂.你上司只要求你做好Core duty,其他野純粹想出個人交吓數,認為你根本無需要咁落力去幫手.但上司嘅上司就要求你喺Ad hoc野表現要同時出色,至少喺活動中展示到人事部嘅馬仔幾咁踴躍幾咁開心「有幸」去參與,感染其他同事一齊咁投入,咁看在大老闆眼裡件事就好完美啦!
由於同事「表現」太好,高層當然希望呢類擾民活動愈嚟愈多,得閒咪黎講兩句開場白影番張大合照做宣傳,但背後用咗幾多同事加班嘅時間嚟湊合呢個Show唔會有人關心.各個部門又將責任推返喺人事部身上,而Seafood為咗面子就合埋眼推晒俾啲小薯仔.唉,我地都已經被利用到枯竭得一乾二淨,睇住身邊一個又一個咁走,小熊可能都要執定……被舖準備做通宵啦!


text:
每年 8, 9月係我同老闆嘅生日同週年日子,
近年大家都希望借呢個藉口出去外遊放鬆一下 :)
今年因為老闆 8,9月太忙關係,
呢個外遊改到 10尾至可以起行,
目的地決定係北海道,
因可以睇紅葉,銀杏...
食地道日本菜同飲最愛的清酒 (酒鬼),
仲有仲有,我最最愛嘅浸溫泉 ^^
為左令老闆儘量休息,
今次 8 日旅程只會去 3 個地方,
札幌 ~ 洞爺湖 ~ 美瑛 ~ 札幌
洞爺湖嗰間溫泉旅館有免費 shuttle bus 接送,
所以只會响去美瑛嗰段自駕 (3天)...
不過,估唔到呢個咁 hea 嘅旅程都充滿着驚喜,
仲有驚險添 > <" (呢段容後再談)
好,睇相喇 ~
洞爺湖我地住响湖邊嘅旅館,呢樹係酒店大堂
我地房間外景色,當日天色麻麻
兩日早晚餐都係旅館裡食,唔使煩
今次我地飲左唔少靚清酒,
仲要揀貴價嘅黎飲,
因為真係平過香港好多,
咁... 冇理由唔飲架麻 :p
兩晚都係食懷石料理,呢啲小葉係料理裝飾,
我忍唔住帶左佢地番香港 :)
食完飯再對住個湖浸溫泉,大愛!
早餐望住呢個景,很不錯 ^^
到湖邊逛逛
天色開始轉晴,房間外嘅洞爺湖 ^^
太陽開始下山了,其實當時只係 4 點多
一地都係落葉
响洞爺湖 hea 左 3日2夜後,
跟旅館 shuttle bus 番札幌攞車自駕去美瑛,
美瑛呢段真係充滿着驚同喜,
詳情下回分解 :)


text:
第二次去迪士尼係2006年頭,當時有同事有半價飛,第一次去時掛住影相,放棄左好多game,都未玩清楚,好自然就係短時間去左第二次啦!
首先當然要同大家分享我最鐘意的人物chip n dale!佢地兩個好鬼馬,拉住我周圍走,其中chip曳到走左去後面的門(其實係精品店的側門),作狀想衝入去,我又唔知好唔好同佢一齊癲去開門好喎,係個刻,另外隻dale就捉住我,作狀叫我唔好理chip,同佢影相先,哈哈!
我講左句:您地一齊錫我丫!呢張相就係咁得黎啦,好開心呀!
show晒chip n dale後,pooh pooh同tiger係我第二鐘意既,佢地夠colourful麻!不過pooh pooh真係幾咸濕,聽過超過一位朋友講架啦,佢一見女仔就一手攬到佢實架!
marrie呢隻富貴貓係phoebe至愛,之前買野比phoebe,留意佢多左,都覺得呢隻貓幾可愛呢!我超鐘意呢張相,影得我地pose好一致呀!
其餘的相仲有唐老鴨同米奇米妮,第一次去迪士尼同公仔影得多d,因為今次去主要係玩game,見到d未影過既同埋係出名既勁人物先影啦!
米奇米妮係迪士尼的主角,但反而我最喜愛的迪士尼卡通人物頭三甲都冇佢地份呢,嘻嘻~~